**ΒΟΥΛΗ ΤΩΝ ΕΛΛΗΝΩΝ**

**ΤΜΗΜΑ ΔΙΑΚΟΠΗΣ ΤΩΝ ΕΡΓΑΣΙΩΝ ΤΗΣ ΒΟΥΛΗΣ – Α΄ ΣΥΝΘΕΣΗ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Ιουλίου 2018, ημέρα Παρασκευή και ώρα 9.50΄, στην Αίθουσα  **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις».

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Υφυπουργός Παιδείας, Έρευνας και Θρησκευμάτων, κ. Δημήτριος Μπαξεβανάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Γκαρά Αναστασία, Βάκη Φωτεινή, Κάτσης Μάριος, Μηταφίδης Τριαντάφυλλος, Μουμουλίδης Θεμιστοκλής, Παρασκευόπουλος Νικόλαος, Παυλίδης Κωνσταντίνος, Σεβαστάκης Δημήτριος, Σκούφα Ελισσάβετ, Στέφος Ιωάννης, Βλάσσης Ιωάννης, Καραμανλή Άννα, Τσιάρας Κωνσταντίνος, Στύλιος Γεώργιος, Κεφαλίδου Χαρά, Παππάς Χρήστος, Δελής Ιωάννης, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Καλημέρα. Σήμερα, Παρασκευή, 27 Ιουλίου του 2018, ξεκινάμε την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων με τίτλο: «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις».

Η διαδικασία συζήτησης θα είναι πλήρης. Σήμερα, στη Διαρκή Επιτροπή Μορφωτικών Υποθέσεων, γίνεται η συζήτηση επί της αρχής. Η πρόταση του Προεδρείου είναι τη Δευτέρα, 30 Ιουλίου και ώρα 15.00΄, να πραγματοποιηθεί η ακρόαση των εξωκοινοβουλευτικών προσώπων, με βάση τις προτάσεις, που θα γίνουν σήμερα. Την Τρίτη, 31 Ιουλίου, το πρωί, θα πραγματοποιηθεί η συζήτηση επί των άρθρων. Επίσης, την Τρίτη, 31 Ιουλίου, το απόγευμα, θα πραγματοποιηθεί η β΄ ανάγνωση και μετά το σχέδιο νόμου θα συζητηθεί στη Βουλή. Η πρόταση είναι να ξεκινήσουμε από την Τετάρτη την κατ’ αρχήν συζήτηση στο Τμήμα. Περίπου αυτή είναι η κατανομή και ελπίζω ότι θα δοθεί και ο χρόνος και θα υπάρξει και ένας πλούσιος προβληματισμός και διάλογος, όπως εξάλλου το έχουμε καταφέρει στις περισσότερες συνεδριάσεις της Διαρκούς Επιτροπής Μορφωτικών Υποθέσεων.

Να τοποθετηθούν, εάν θέλουν οι Εισηγητές και οι Ειδικοί Αγορητές των Κομμάτων. Θα ήθελα, παράλληλα, να δοθούν οι φορείς στη γραμματεία, ώστε να γίνει η ταξινόμηση τους και μετά από τη διαβούλευση, θα γίνει η ανάγνωσή τους.

Τον λόγο έχει ο κ. Υπουργός, για να κάνει μια προεισαγωγική τοποθέτηση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε. Στη σημερινή συνεδρίαση, που είναι επί της αρχής, θα πρέπει να δούμε σε ποιο πλαίσιο κινούμαστε γι’ αυτή τη συζήτηση. Να θυμίσω πως πριν ένα χρόνο, ακριβώς αυτές τις ημέρες, συζητούσαμε το νόμο για την τριτοβάθμια εκπαίδευση.

Αν θυμόσαστε, εκείνες οι συζητήσεις ήταν αρκετά έντονες και μάλιστα, με πάρα πολλά ερωτηματικά από αρκετά Κόμματα, ως προς τη βιωσιμότητα αυτού του νόμου και ως προς το εάν αυτός ο νόμος περιέχει στοιχεία, που θα δώσουν μια πρόσθετη δυναμική στα Ανώτατα Εκπαιδευτικά Ιδρύματά μας. Νομίζω ότι πρέπει, ένα χρόνο μετά, να δούμε που είμαστε, ως προς τη λειτουργία αυτού του νόμου.

Πέρυσι, ένα από τα πράγματα, που λέγονταν, με μεγάλη σιγουριά, ήταν ότι αυτός ο νόμος είναι η ταφόπλακα μεταπτυχιακών προγραμμάτων σπουδών. Ένα χρόνο μετά, έχουμε ένα τεράστιο αριθμό μεταπτυχιακών προγραμμάτων εξαιρετικής ποιότητας, τα οποία έχουν εγκριθεί από μια επιτροπή, που έχει συγκροτήσει το Υπουργείο και την προέβλεπε ο νόμος, στην οποία συμμετέχουν Πρυτάνεις των Ανωτάτων Εκπαιδευτικών Ιδρυμάτων.

Είμαστε, λοιπόν, τώρα στην πολύ ευχάριστη θέση να πούμε ότι έχουν εγκριθεί 650 μεταπτυχιακά, συμπεριλαμβανομένων και διαφόρων διακρατικών μεταπτυχιακών, και αυτό το κομμάτι, τουλάχιστον, έχει πάει εξαιρετικά καλά και αυτή δεν είναι μόνο η άποψη του Υπουργείου. Επιπλέον, έχει αυξηθεί ο αριθμός των δωρεάν μεταπτυχιακών - και αυτό έχει σημασία - σε σχέση με την προηγούμενη κατάσταση και βεβαίως, ξέρετε ότι στο κάθε μεταπτυχιακό μπορούν, μέχρι το 30% των φοιτητών, οι οποίοι έχουν ικανοποιήσει τα ακαδημαϊκά κριτήρια εισαγωγής, να μην πληρώνουν δίδακτρα εκεί όπου απαιτούνται αυτά. Επίσης, ο μέσος όρος των διδάκτρων έχει και αυτός μειωθεί.

Το δεύτερο θέμα, που είχε τεθεί, ήταν ότι ο τρόπος εκλογής των πρυτανικών αρχών θα έφερνε το χάος, την παραλυσία και την ακυβερνησία στα Ιδρύματα. Έχει γίνει το ακριβώς αντίθετο. Εμείς, για πρώτη φορά, προσπαθήσαμε να μην είναι οι Πρυτάνεις με τους Αντιπρυτάνεις στο ίδιο ψηφοδέλτιο, το οποίο, επί δεκαετίες, χαρακτηριζόταν αποκλειστικά με κομματικούς όρους. Επιτέλους, οι πανεπιστημιακοί είχαν την ευκαιρία και την αξιοποίησαν πλήρως, να επιλέγουν πρόσωπα από τα ψηφοδέλτια, που ήταν για τους Πρυτάνεις και τους Αντιπρυτάνεις. Σε 21 Ιδρύματα, που έχουν γίνει οι εκλογές, έχουν γίνουν με απόλυτη ηρεμία, εκτός από ένα πανεπιστήμιο, που, λόγω της κατάληψης του κτιρίου της διοίκησης, από έναν εξαιρετικά μικρό αριθμό φοιτητών, την επομένη, προχώρησαν σε ηλεκτρονική ψηφοφορία. Άρα, και αυτό είναι κάτι πολύ θετικό και δεν το λέω για να πω ότι κάποιοι, που τα έλεγαν, έπεσαν έξω, όσο για να πω ότι αυτός ο νόμος είναι ένας νόμος, ο οποίος φαίνεται να φέρνει ένα νέο κλίμα στα πανεπιστήμια και να κανονικοποιεί πράγματα, όπου είχε, πραγματικά, χαθεί ο έλεγχος.

Το τελευταίο, για το οποίο έχει γίνει πάρα πολύ μεγάλη κουβέντα, ήταν το θέμα του ασύλου. Η διάταξη, που είχε μπει για το άσυλο, πάρα πολλοί θεώρησαν και δυστυχώς θεωρούν ακόμη, ότι είναι αυτή που προκαλεί τα φαινόμενα παραβατικότητας. Αυτό είναι εντελώς λάθος, διότι ξέρουμε από στατιστικά πια, ότι τότε που δεν υπήρχαν αντίστοιχες διατάξεις, τα φαινόμενα ήταν περισσότερα. Εμείς δεχθήκαμε ότι υπάρχει ένα πρόβλημα παραβατικότητας και γι' αυτό προχωρήσαμε στη συγκρότηση της Επιτροπής, επικεφαλής της οποίας είναι ο ομότιμος καθηγητής της Νομικής σχολής του Πανεπιστημίου Θεσσαλονίκης, ο Βουλευτής και πρώην Υπουργός, ο κ. Παρασκευόπουλος. Έχουν ολοκληρωθεί οι εργασίες της Επιτροπής και θα σταλεί το πόρισμα στις Συγκλήτους, στις νεολαίες των Κομμάτων και τις φοιτητικές παρατάξεις.

Άρα, ένα χρόνο μετά, ο νόμος, ο οποίος έφερε και θέλει να φέρει μια κανονικότητα στα πανεπιστήμια, φαίνεται ότι λειτουργεί και φαίνεται ότι λειτουργεί πάρα πολύ καλά.

Το επόμενο βήμα της πολιτικής μας ήταν να αρχίσει μια συζήτηση για το μέλλον της Ανώτατης Εκπαίδευσης, στη χώρα μας. Ξέρετε, συνήθως, οι διαμάχες γίνονταν τα τελευταία χρόνια - μετά τη μεγάλη μεταρρύθμιση του 1982 - πάνω σε ζητήματα, που, σε τελική ανάλυση, είχαν έναν διοικητικό χαρακτήρα πάρα πολύ σοβαρό, πολύ σημαντικό για την καθημερινή λειτουργία του Πανεπιστημίου και πάρα πολύ σημαντικό για την ακαδημαϊκή εξέλιξη του Πανεπιστημίου. Σε τελική ανάλυση, η συζήτηση γινόταν γι’ αυτούς τους νόμους, που ο πυρήνας τους είχε σχέση με διοικητικές μεταρρυθμίσεις, όπως σας είπα και δεν το λέω για να το υποβαθμίσω, ως προς τη σχέση του με την ακαδημαϊκή ζωή.

Εμείς είπαμε ότι πρώτα ψηφίζεται ένας νόμος, που φέρνει μια κανονικότητα στα διοικητικά…

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Συγνώμη, κύριε Πρόεδρε, είμαστε στα διαδικαστικά ή στην εισήγηση του Υπουργού;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Στην εισήγηση του Υπουργού.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): *(Ομιλεί εκτός μικροφώνου)*

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Υπουργέ, έχει δίκιο ο κ. Μαυρωτάς.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, μιλάω και τώρα το σκεφτήκατε να με διακόψετε;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Όχι. Επειδή η ανάπτυξη του λόγου δίνει και τα χαρακτηριστικά του, ας κλείσουμε πρώτα τον κύκλο των τοποθετήσεων για τα διαδικαστικά και μετά συνεχίζετε, κ. Υπουργέ.

Κύριε Στέφο, έχετε το λόγο.

ΙΩΑΝΝΗΣ ΣΤΕΦΟΣ (Εισηγητής του ΣΥ.ΡΙΖ.Α.): Κύριε Πρόεδρε, επιτρέψτε μου, πριν την πρόσκληση των φορέων, να εκφράσω τη θλίψη και την οδύνη μου για ό,τι τραγικό, για μια άλλη φορά, τις τελευταίες δεκαετίες, τουλάχιστον, αλλά και από παλαιότερα, συμβαίνει στη χώρα μας, θέλοντας μόνο να σημειώσω, πως ο βιασμός της φύσης και η διαχρονική έλλειψη παρουσίας της Ελληνικής Πολιτείας δημιουργεί προβλήματα. Ας μη γίνει αυτή η τραγική στιγμή, τις επόμενες ημέρες, αφορμή να ανταλλάξουμε κομματικές επιθέσεις και ας επικεντρωθούμε στο παρόν νομοσχέδιο.

Από την πλευρά μας προτείνουμε, να προσκληθεί…

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Με συγχωρείτε, δώστε τη λίστα στη Γραμματεία να κάνει την αρχειοθέτηση και την οργάνωση του καταλόγου και μετά τους ανακοινώνουμε, αφού κάνουμε διαβούλευση. Εννοούμε για τους φορείς.

Πείτε, εάν θέλετε, την άποψή σας για τη διαδικασία, που έχουμε περιγράψει.

ΙΩΑΝΝΗΣ ΣΤΕΦΟΣ (Εισηγητής του ΣΥ.ΡΙΖ.Α.): Εμείς συμφωνούμε απόλυτα με τη διαδικασία. Νομίζω ότι ο χρόνος και ο τρόπος, που έχει προγραμματιστεί, είναι επαρκέστατος. Αν και για θερινό Τμήμα, φαίνεται ότι υπάρχει χρόνος και να συζητήσουμε σήμερα, αλλά και να προσκληθούν οι φορείς να έρθουν, τη Δευτέρα. Όλα είναι, όπως θα έπρεπε να είναι και δεν βλέπω κανέναν απολύτως λόγο, για να μην προχωρήσουμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η Εισηγήτρια της Ν.Δ., η κυρία Καραμανλή.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Κύριε Πρόεδρε, ακούσαμε τον Υπουργό να θριαμβολογεί για το νομοσχέδιο, που έφερε πέρυσι, εν μέσω θέρους, να θριαμβολογεί για τα μεταπτυχιακά, των οποίων τη βιωσιμότητα, ακόμα δεν έχουμε δει, καθώς το προηγούμενο καθεστώς πήρε παράταση ένα χρόνο, άρα, μένει να φανεί πόσο επιτυχημένα είναι.

Ακούσαμε, λοιπόν, τον Υπουργό να θριαμβολογεί για το νόμο του, αλλά δεν ακούσαμε λέξη για το χαμό τόσων ανθρώπων.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Με συγχωρείτε, κυρία Καραμανλή, εάν θέλετε, επειδή έγινε διακοπή της διαδικασίας, ας γίνει η πρωτο-τοποθέτηση για τη διαδικασία.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Ο καλός συνάδελφος εξέφρασε την οδύνη του, άρα, λοιπόν, θα μ’ αφήσετε, σας παρακαλώ πάρα πολύ, να εκφράσω την άποψή μου.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Βεβαίως, να το κάνετε. Θα κάνετε το σχόλιό σας στον Υπουργό, αφού κάνετε, εάν θέλετε, και την τοποθέτηση.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Ναι, απλά, ήταν εκτός θέματος ο Υπουργός και βγαίνω κι εγώ εκτός θέματος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ας κάνουμε οικονομία.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Επιπλέον, ως προς τα μεταπτυχιακά, έχουμε καταθέσει ερώτηση στον Υπουργό Παιδείας και δεν έχουμε πάρει ακόμα καμία απάντηση.

Αναρωτιόμαστε, πραγματικά, προς τι αυτή η βιασύνη να φέρουν, τέλος Ιουλίου, ένα νομοσχέδιο, που, στην πράξη, θα επηρεάσει τη ζωή των φοιτητών από το 2019;

Κύριε Πρόεδρε, τη γνώμη ποιων φορέων θα ακούσουμε; Θα τους καλέσουμε Παρασκευή, απόγευμα – βράδυ, μέσα στο κατακαλόκαιρο, που οι περισσότεροι λείπουν και θα ήθελα να θυμίσω ότι στο περσινό νομοσχέδιο, είχε δημιουργηθεί τεράστια αναστάτωση με τους φορείς. Φυσικά, όπως προανέφερα, αυτό το νομοσχέδιο έρχεται μόλις τρεις ημέρες, μετά τον όλεθρο, που έπληξε την Αττική. Εκφράζουμε την έντονη αντίθεσή μας σε αυτή την απόφαση και ζητούμε, επιτέλους, να αποσυρθούν τα άρθρα, που αφορούν στην Πρωτοβάθμια, Δευτεροβάθμια, Τριτοβάθμια Εκπαίδευση και την Έρευνα, καθότι δεν είχαν συμπεριληφθεί στη διαβούλευση. Να βγουν αυτά τα άρθρα και να έρθουν στο Δεύτερο Θερινό Τμήμα προς συζήτηση. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Πρόεδρε, διακόπηκα την ώρα, που μιλούσα, αυτά τα πράγματα δεν είναι σωστά. Θα ήθελα, λοιπόν, αν είναι να συζητήσουμε για τη διαδικασία, να συζητήσουμε για τη διαδικασία, αν δεν είναι να συζητήσουμε για τη διαδικασία, στοιχειωδώς, να τηρούνται και οι κανόνες των καλών τρόπων. Δεν διακόπτεις κάποιον, όταν μιλάει, διότι προσπαθώ και εγώ με έναν τρόπο να παρουσιάσω το πρόβλημα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Υπουργέ, έχετε δίκιο. Θα πρέπει να αποφασίσουμε τους φορείς, να τους ειδοποιήσουμε, να έχουν το χρόνο να προετοιμαστούν και τη Δευτέρα το απόγευμα να έρθουν. Νομίζω ότι αυτός είναι ο στόχος και αυτό θα υπηρετήσουμε.

Επίσης, η τοποθέτηση επί της διαδικασίας δημιουργεί και μια αξιοπιστία, ως προς τον μηχανισμό διαβούλευσης και ως προς τη δομή της διαβούλευσης και ως προς την προσέγγιση των νομοθετικών προνοιών, που ενέχει και εμπεριέχονται στο νομοσχέδιο, γι΄ αυτό ακριβώς είναι σημαντική η τοποθέτηση επί της διαδικασίας.

Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Πρόεδρε, από ό,τι κατάλαβα, έχετε αποφασίσει, την ερχόμενη εβδομάδα, να πάμε Δευτέρα, Τρίτη στην Επιτροπή και Τετάρτη, Πέμπτη στην Ολομέλεια;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Την Τετάρτη, στην Ολομέλεια και, αν χρειαστεί, ίσως και την Πέμπτη.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Εάν αυτό βγαίνει, ως πρόγραμμα και συμφωνούν και οι υπόλοιποι συνάδελφοι, δεν υπάρχει αντίρρηση. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Παππάς.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Κύριε Πρόεδρε, δεν εκπλήσσομαι από αυτά, που διαμείφθηκαν, πριν από λίγο. Έχουμε έναν Υπουργό Παιδείας, ο οποίος, για πρώτη φορά, μετά την φονική τραγωδία, την εθνική τραγωδία, όπου έγινε και αιτία να κηρυχθεί τριήμερο εθνικό πένθος, εκ μέρους της Κυβέρνησης, να μην τοποθετείται επί αυτού του ζητήματος.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε…

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Κύριε Υπουργέ, δεν θα κάνετε το ίδιο, που έκαναν σε εσάς, διότι ήταν αγένεια για εσάς, είναι αγένεια και για εμένα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας παρακαλώ πολύ, κύριε Παππά. Τοποθετηθείτε.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Έπρεπε να διακόψετε την κυρία Καραμανλή, όχι εμένα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Και την κυρία Καραμανλή διέκοψα. Σας παρακαλώ τοποθετηθείτε.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Όχι δύο μέτρα και δύο σταθμά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Παρακαλώ πολύ, δεν είναι δύο μέτρα. Είπαμε, επί της διαδικασίας και μια παρατήρηση για τα τεκταινόμενα, για το δράμα.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Θα ήθελα, λοιπόν, να πω, επάνω σε αυτά, που ακούστηκαν, προηγουμένως - είπε ο κ. Στέφος, εκ μέρους του ΣΥΡΙΖΑ, ότι έχουμε - και δεν πρέπει να έχουμε - έναν βιασμό της φύσης - ότι για όλα, λοιπόν, αγαπητοί κύριοι, φταίει η Πολεοδομία. Μπράβο σας. Είχαμε χθες την προπαγανδιστική προσπάθεια της Κυβέρνησης, με αυτή την άθλια συνέντευξη Τύπου…

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Παππά, παρακαλώ, τοποθετηθείτε στη διαδικασία και να προτείνετε, να φέρετε στη Γραμματεία…

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Θέλω να πω ότι η προσπάθεια ήταν ο ελληνικός λαός, μέσω αυτής της παρουσίας, να βγάλει τα εξής συμπεράσματα: Πρώτον, ότι δεν μπορούσαν να σβήσουν την φωτιά, αλλά δεν έχουν καμία ευθύνη. Δεύτερον, δεν εκκένωσαν την περιοχή, αλλά δεν είχαν καμία ευθύνη.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Δεν είναι το αντικείμενό μας.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου- Χρυσή Αυγή): Τρίτον, είχαν την προειδοποίηση για την επικινδυνότητα, αλλά δεν είχαν απολύτως καμία ευθύνη.

Λέω, λοιπόν και κλείνω ότι το ασφαλές συμπέρασμα, που βγαίνει- τα κατάφεραν τελικά με αυτή τη συνέντευξη χθες- είναι ότι έχουμε να κάνουμε με μια Κυβέρνηση ανέντιμη, δεν έχει καμία ευθύνη. Εγώ θα προσθέσω και επικίνδυνη Κυβέρνηση, μια Κυβέρνηση ΕΠΕ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Επί της διαδικασίας, κύριε Παππά, έχετε να προσθέσετε κάτι;

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου- Χρυσή Αυγή): Επί της διαδικασίας, εμείς είμαστε αρνητικοί σε ό,τι αφορά, όχι μόνο την ουσία του νομοσχεδίου, αλλά και επί της διαδικασίας που τηρείται εδώ και τη φίμωση που επιχειρείται, σε Ολομέλεια και Επιτροπές, της πολιτικής μας φωνής.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Προφανώς, δεν αναφέρεστε στη σημερινή συνεδρίαση, γιατί δεν έχετε φιμωθεί και επίσης είναι απολύτως κανονική.

Το λόγο έχει ο κ. Δελής.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Δεν έχω να κάνω κάποιο σχόλιο, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Ευχαριστώ, κύριε Πρόεδρε.

Δύο φορείς έχουμε να προτείνουμε...

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Κατσίκη, τοποθετηθείτε επί της διαδικασίας και δώστε τον κατάλογό σας να αρχειοθετηθεί και να καταλογογραφηθούν οι φορείς, θα γίνει η διαβούλευση και θα ανακοινωθούν.

Έχετε επί της διαδικασίας κάτι;

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Επειδή ήρθα καθυστερημένα και λόγω των γεγονότων, που λαμβάνουν χώρα, στο κομμάτι της Περιφέρειάς μου, στην Ανατολική Αττική, συγχωρήστε με γι' αυτό, πίστευα ότι μιλάτε για τους φορείς. Τώρα, όμως, μιλάτε για τη διαδικασία, ως προς τον προγραμματισμό των συνεδριάσεων, να υποθέσω, ο οποίος είναι αυτός, που είχαμε μιλήσει και είχαμε συζητήσει. Δηλαδή, κύριε Πρόεδρε, αύριο οι φορείς...

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το Σάββατο, δεν λειτουργεί η Βουλή, τη Δευτέρα, το απόγευμα, οι φορείς, Τρίτη πρωί, η συζήτηση επί των άρθρων, το απόγευμα η β΄ ανάγνωση και την Τετάρτη, στο Τμήμα της Ολομέλειας.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Συμφωνούμε, κύριε Πρόεδρε, συμφωνούμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε.

Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Ευχαριστώ, κύριε Πρόεδρε.

Θα μείνω στα διαδικαστικά μόνο και σε αυτά που είπαμε, μέχρι τώρα. Τα διαδικαστικά, όμως, είναι και θέμα ουσίας, στην προκειμένη περίπτωση. Δηλαδή, έχουμε ένα νομοσχέδιο, το οποίο ήταν στην διαβούλευση αφορώντας τα άρθρα, βασικά για τις συγχωνεύσεις Πανεπιστημίου Ιωαννίνων με Τ.Ε.Ι. Ηπείρου και Ιόνιο Πανεπιστήμιο με το Τ.Ε.Ι. Ιονίων Νήσων, που ήταν 17 άρθρα. Ήρθε τώρα ένα νομοσχέδιο με 37 άρθρα, δηλαδή, 20 επιπλέον, το οποίο θα πρέπει, μέσα σε μια μέρα, να το επεξεργαστούμε στα Θερινά Τμήματα και μέσα στην άλλη εβδομάδα. Απορώ, αφού ήταν για τόσες μέρες στη διαβούλευση, έχει τελειώσει διαβούλευση εδώ και ένα μήνα περίπου, γιατί έρχεται ακριβώς «στο νήμα», γιατί έρχεται τελευταία στιγμή και μας βάζει «το μαχαίρι στο λαιμό», μέχρι 2 Αυγούστου, να έχει ψηφιστεί και να κάνουμε τις διαδικασίες αυτές τόσο γρήγορα και fast track; Αυτήν την κακονομία τη βρίσκουμε συνεχώς μπροστά μας, γιατί τα περισσότερα, που έχει μέσα το δεύτερο κομμάτι, είναι διορθώσεις των προηγούμενων νόμων και αυτά θα τα διορθώνουμε, μετά πάλι, γιατί τα κάνουμε βιαστικά.

Αυτό θέλω να συμπεριλάβετε στην απόφασή σας και θα παρακαλούσα τον κ. Υπουργό, εάν γίνεται, τα άρθρα από το 17 και κάτω, που δεν είναι και τα επείγοντα ή που θέλουμε τώρα να κλείσουμε τις συγχωνεύσεις των δύο Πανεπιστημίων, να αποσυρθούν και να μιλήσουμε για αυτά είτε το Σεπτέμβριο είτε στο Δεύτερο Θερινό Τμήμα.

Επίσης, να συμπληρώσω κάτι. Είπαμε για την Τετάρτη, απόγευμα, να πάει στην Ολομέλεια, αλλά όχι να ολοκληρωθεί Τετάρτη απόγευμα. Δηλαδή, μέσα σε τέσσερις ώρες να τελειώσουμε την Ολομέλεια.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Η πρόταση και των Υπηρεσιών της Βουλής είναι να ξεκινήσει, νωρίς την Τετάρτη και όπως πάει η συζήτηση.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Να έχουμε, τουλάχιστον, στην Ολομέλεια την ευχέρεια του χρόνου να δούμε όλα τα θέματα, τα οποία υπάρχουν και υπάρχουν πολλά θέματα.

Επειδή ανέφερε ο κ. Υπουργός ότι έχουν αυξηθεί τα Μεταπτυχιακά, που δεν έχουν δίδακτρα, να του πω ότι, όντως, έχει δίκιο έχουν αυξηθεί τα Μεταπτυχιακά, χωρίς δίδακτρα, κατά 20% και έχουν αυξηθεί επίσης, κάτι που δεν το είπατε, τα Μεταπτυχιακά με δίδακτρα κατά 50%. Λέτε μόνο το ένα κομμάτι δεν λέτε το άλλο, όμως! Εντάξει; Να τα λέμε όλα, λοιπόν ! Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Εμείς διαφωνούμε με το να έρθουν τα 20 άρθρα του δεύτερου Μέρους του νομοσχεδίου, καθώς δεν έχουν μπει σε διαβούλευση, θα θέλαμε να δείχνετε την πρέπουσα σημασία στα νομοσχέδια, που αφορούν τουλάχιστον την παιδεία. Τώρα, ως προς τη διαδικασία, δεν μας βρίσκει αντίθετους, ωστόσο, το περιεχόμενο του νομοσχεδίου, σε καμία περίπτωση, δεν μπορούμε να το δεχθούμε έτσι, όπως έχει έρθει. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Ευχαριστούμε κι εμείς.

Το λόγο έχει επί της διαδικασίας ο κ. Παρασκευόπουλος.

ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ : Μια θερμή παράκληση, τη Δευτέρα, η συνεδρίαση της Επιτροπής να γίνει αργά. Προσωπικά, δεν μπόρεσα να βρω πτήση τη Δευτέρα, πριν από τις 17.30΄, πιθανόν το θέμα αφορά και άλλους συναδέλφους, επομένως, παρακαλώ γι’ αυτό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Αφού συγκεντρωθούν οι φορείς και αφού βρούμε τον αριθμό, θα ξανασυζητήσουμε για την έναρξη. Άρα, από τις τοποθετήσεις φαίνεται ότι, κατά πλειοψηφία, μπορεί να προχωρήσει η συζήτηση του νομοσχεδίου. Η διαδικασία δίνει χρόνο και επομένως, μπορούμε να επανέλθουμε στην τοποθέτηση του κ. Υπουργού, ο οποίος όντως διεκόπη, να κάνει την ανάπτυξη της θέσης του και να μπορέσουν να γίνουν οι τοποθετήσεις των Εισηγητών και των Ειδικών Αγορητών, στη συνέχεια, καθώς και των συναδέλφων.

Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Την Τρίτη, που πέρασε και την Πέμπτη το πρωί, απάντησα σε ερωτήσεις, επερωτήσεις στη Βουλή. Εκεί εξέφρασα και την προσωπική μου άποψη και την άποψη της Κυβέρνησης, σχετικά με την τραγική κατάσταση. Οπότε, θα ήθελα, μέσα στο αντιπολιτευτικό μένος, που ήδη έχει εκφραστεί, να υπάρχει ένας σεβασμός, τουλάχιστον, για όλα αυτά τα ζητήματα. Έχω εκφραστεί δύο φορές δημόσια και θέλουν μεγάλη προσοχή αυτού του τύπου τα πράγματα και σε επίπεδο ηθικό και σε επίπεδο πολιτικό.

Το δεύτερο: Έκανα μια προσπάθεια να πω μια πορεία του νόμου. Ακούστηκε ότι πήραν παράταση για ένα χρόνο, δεν υπάρχει αυτό, είστε κακά πληροφορημένοι και προσέξτε το. Από το Σεπτέμβριο, μεθαύριο, τον επόμενο μήνα, θα λειτουργούν όλα αυτά τα μεταπτυχιακά. Τελεία και παύλα, δεν υπάρχει καμία παράταση. Παράταση υπήρχε πέρυσι, αλλοίμονο, εάν δεν υπήρχε. Εσείς προτείνετε να μην υπήρχε; Τον Αύγουστο ψηφίζεται νόμος και το Σεπτέμβριο πρέπει να είναι τα νέα μεταπτυχιακά. Δεν υπήρχε περίπτωση. Αυτό το αποδέχθηκαν και το χειροκρότησαν όλα τα πανεπιστήμια.

Ως προς τον αριθμό των μεταπτυχιακών, κ. Μαυρωτά, είστε πάλι κακά πληροφορημένος. Πράγματι, έχουν αυξηθεί τα μεταπτυχιακά με δίδακτρα, επειδή, όμως, έχουμε βάλει τον όρο να μην είναι πάνω από τρεις κατευθύνσεις, διότι θυμάστε και δεν έχει σχέση με το δικό σας τμήμα ….

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Γιατί είμαι κακά πληροφορημένος; Αυτό είπα. Είναι ανακρίβεια;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Δεν είναι ανακρίβεια, διότι τις πολλές κατευθύνσεις τις είχαν τα μεταπτυχιακά με δίδακτρα. Είχαμε μεταπτυχιακά με δίδακτρα, με 18 κατευθύνσεις. Είχαμε με 17 κατευθύνσεις, αυτά έσπασαν. Τα δωρεάν δεν είναι τα μεταπτυχιακά, με τις πολλές κατευθύνσεις. Τα δωρεάν ήταν με τις λίγες κατευθύνσεις. Άρα, έχουμε, αντικειμενικά, την αύξηση των δωρεάν, δηλαδή, περισσότερα και έχουμε των άλλων, αλλά, που ήδη λειτουργούσαν, κάτω από την ίδια ομπρέλα και κάτω από τα δίδακτρα, που τώρα είναι και πιο χαμηλά και βεβαίως, όταν το 30% δεν πληρώνει, είναι πολύ χαμηλότερα. Είναι καθαρά θέμα αριθμητικής και διαιρέσεων.

Έλεγα λοιπόν, ότι μετά την ψήφιση του νόμου για την τριτοβάθμια εκπαίδευση, άρχισε μια συζήτηση, η οποία κακώς έχει προβληθεί από ορισμένα μέσα ότι είναι πανεπιστημιοποίηση των ΤΕΙ ή συγχώνευση των ΤΕΙ με τα Πανεπιστήμια.

Αυτό είναι απολύτως λάθος. Η συζήτηση, που έχει αρχίσει, είναι για το μέλλον της ανώτατης εκπαίδευσης, τι είδους πανεπιστήμια, τι είδους Τ.Ε.Ι. θέλουμε, για την επόμενη εικοσαετία. Αυτή είναι η συζήτηση και σε αυτή τη συζήτηση, προφανώς, τίθεται και το θέμα των συνεργειών των Τ.Ε.Ι. με τα πανεπιστήμια. Συνέργειες δεν σημαίνει ενσωματώσεις, συνέργειες δεν σημαίνει αυτόματη πανεπιστημιοποίηση. Έχει μια σημασία να κατανοήσουμε και τη διαδικασία, με την οποία γίνεται, γιατί αυτή η διαδικασία γίνεται, για πρώτη φορά, εδώ και σαράντα χρόνια.

Ποια είναι αυτή η διαδικασία; Έχουμε συγκροτήσει ομάδες εργασίας, οι οποίες απαρτίζονται από άτομα των πανεπιστημίων και των Τ.Ε.Ι. και συζητούν και το θέμα των συνεργειών και το θέμα του μέλλοντός τους. Οι προτάσεις για τα άτομα, που συμμετέχουν σ' αυτές τις επιτροπές, έρχονται από τα ίδια τα ιδρύματα, δεν έρχονται από το Υπουργείο.

Άρα, το Υπουργείο ζητάει από τα ιδρύματα να πουν τα άτομα, που θα συμμετέχουν σ' αυτές τις ομάδες εργασίας, συμμετέχουν πρυτάνεις, αντιπρυτάνεις, κατά τεκμήριο, άρα άνθρωποι, που γνωρίζουν πολύ καλά τη μεγάλη εικόνα και το Υπουργείο ζητά να υπάρχει ένα άτομο του Υπουργείου, το οποίο να μπορεί να ενημερώνει ή να παίρνει και την άποψη του Υπουργείου, την οποία θα μεταβιβάζει.

Έχει, λοιπόν, μια σημασία αυτό, γιατί για πρώτη φορά, όχι μόνο έχουμε τέτοιες διαδικασίες, αλλά, για πρώτη φορά, έχουμε καταφέρει και τέτοιες συναινέσεις σ' αυτές τις επιτροπές. Έχει σημασία, γιατί το πιστώνεται η κοινωνία μας, είναι μια δημοκρατική διαδικασία, είναι μια διαδικασία, που δεν έχει ξαναγίνει, μια διαδικασία, η οποία μόνο θετικά αποτελέσματα έχει επιφέρει, γιατί δεν μπορώ να δεχτώ ότι όλος αυτός ο κόσμος έχει συνωμοτήσει, για να περάσει κάποιο κυβερνητικό σχέδιο.

Άρα, χαιρετίζουμε, όχι μόνο τη λειτουργία των επιτροπών, αλλά και το γεγονός ότι άτομα, που συμμετείχαν σ' αυτές τις επιτροπές, μετακινήθηκαν, μέσα από συζητήσεις, που έγιναν, όπως μετακινήθηκε και το Υπουργείο, πάρα πολλές φορές. Εδώ, λοιπόν, έχουμε μια παραδειγματική κατάσταση κατασκευής επί της ουσίας συναινέσεων. Όπως έχουμε πει πάρα πολλές φορές εδώ, συναίνεση δεν σημαίνει ότι συμφωνούμε 100%, αλλά σημαίνει συμφωνούμε στα κεντρικά σημεία.

Αυτό έγινε μετά από αλλεπάλληλες συναντήσεις με τα μέλη της επιτροπής, με τα συλλογικά όργανα των ιδρυμάτων κ.λπ. και καταφέραμε και φτιάξαμε ένα πάρα πολύ καλό κλίμα, όχι μόνο στο πρώτο βήμα, που κάναμε, που είναι το Πανεπιστήμιο Δυτικής Αττικής, αλλά και στο δεύτερο, που είναι το Ιόνιο Πανεπιστήμιο μαζί με το Τ.Ε.Ι. Ιονίων Νήσων, το Πανεπιστήμιο Ιωαννίνων, μαζί με το Τ.Ε.Ι. Ηπείρου και τα υπόλοιπα, όπως είναι το Πανεπιστήμιο Θεσσαλίας και το Τ.Ε.Ι. Θεσσαλίας και το Τ.Ε.Ι. Στερεάς, το Πανεπιστήμιο Πελοποννήσου και το Τ.Ε.Ι. Πελοποννήσου, το Πανεπιστήμιο Πατρών και το Τ.Ε.Ι. Δυτικής Ελλάδας, όπως επίσης και το Τ.Ε.Ι. Θεσσαλονίκης, το Διεθνές Πανεπιστήμιο Θεσσαλονίκης και τα Τ.Ε.Ι. Ανατολικής και Κεντρικής Μακεδονίας.

Λέω, λοιπόν, ότι δεν πήγαμε σε μια λογική, που ήταν η εύκολη λογική, δηλαδή να μπορέσουμε να καταθέσουμε ένα νόμο για όλα τα ιδρύματα, διότι όλα αυτά τα ιδρύματα έχουν μια ιστορία και η ιστορία αυτή έχει σημαδέψει το παρόν τους και θα πρέπει να μελετήσουμε κάθε περίπτωση σε βάθος και αυτό ακριβώς κάνουμε. Αρχίσαμε από το νόμο πλαίσιο, πέρυσι, στη συνέχεια, προχωρήσαμε στο Πανεπιστήμιο Δυτικής Αττικής, στη συνέχεια, προχωράμε στο Ιόνιο και στα Γιάννενα και θα προχωρήσουμε και στα υπόλοιπα, όπως βλέπετε, με απόλυτη συναίνεση και με απόλυτη συνείδηση των δυσκολιών, που υπάρχουν.

Θέλω να θέσω ένα θέμα, παρενθετικά, αλλά θα κατανοήσετε για ποιο λόγο, το Υπουργείο Παιδείας και η Κυβέρνηση συνολικά έχει πλήρη συναίσθηση και συνείδηση της σημασίας της Τοπικής Αυτοδιοίκησης και των τοπικών κοινωνιών. Δεν θέλω να μιλήσω επ΄ αυτού, νομίζω ότι είναι δεδομένα όλα αυτά. Εδώ, όμως, υπήρχε ένα παρελθόν, το οποίο πρέπει όλοι μας να το κοιτάξουμε κατάματα: Την πολιτική για την Ανώτατη Εκπαίδευση την καθορίζει το Υπουργείο Παιδείας ή η Τοπική Αυτοδιοίκηση; Το θέτω πολύ διλημματικά, δεν είναι τόσο διλημματικό το ερώτημα. Αυτό το οποίο θέλω να πω είναι ότι θα πρέπει ο καθένας να έχει το ρόλο του, το διακριτό, αλλά συμπληρωματικό, σε αυτό το εγχείρημα αναβάθμισης της Τοπικής Αυτοδιοίκησης.

Δεν θα μιλήσω σκανδαλολογικά καθόλου, σε όλη τη διάρκεια αυτών των συζητήσεων για την αναβάθμιση της Τριτοβάθμιας Εκπαίδευσης, ελπίζω να μην προκληθώ. Υπάρχουν προβλήματα, που συσσωρευτήκαν, με τα χρόνια και τα οποία αγγίζουν παθογένειες, οι οποίες πρέπει να τελειώνουν. Η Τοπική Αυτοδιοίκηση θα πρέπει να μας βοηθήσει να δούμε πως αυτοί οι θεσμοί θα μπορέσουν να λειτουργήσουν, δυναμικά, το επόμενο διάστημα και βεβαίως, πρέπει να μας δώσει και έναν απολογισμό για το τι ακριβώς έχει κάνει για αυτά τα ιδρύματα. Δεν το λέω, για να βάλω κανέναν με την πλάτη στον τοίχο, αλλά λέω ότι είναι διακριτοί οι ρόλοι, συμπληρωματικοί οι ρόλοι και να μπορέσουμε, ο καθένας μας, να εκμεταλλευτούμε, με τον πληρέστερο δυνατό τρόπο αυτή τη διακριτικότητα.

Και εδώ θα πρέπει να χαιρετίσουμε τους Δήμους της Δυτικής Αττικής, για το πως αγκάλιασαν το Πανεπιστήμιο Δυτικής Αττικής και το τι προσέφεραν για τη λειτουργία του Πανεπιστημίου Δυτικής Αττικής. Δήμοι και Δήμαρχοι, που, όπως ξέρετε, ως προς την πολιτική τους, ως προς τους πολιτικούς τους προσανατολισμούς, δεν έχουν τεράστιες διαφορές μεταξύ τους.

Τι κάνουμε, τώρα για το Ιόνιο και για τα Ιωάννινα; Και στα δύο Ιδρύματα υπάρχει η πρόταση αναβάθμισης συγκεκριμένων Τμημάτων, στο πλαίσιο του Πανεπιστημίου, υπάρχουν προτάσεις για ίδρυση εντελώς καινούργιων Τμημάτων και αυτό όλο, που έχει μια σχέση με την ακαδημαϊκότητα αυτών των Ιδρυμάτων, θα πρέπει να περιβληθεί, σε ένα διοικητικό πλαίσιο, που να μην έρχεται αντίθετο με τον νόμο, τον οποίο ψηφίσαμε πέρυσι και να έχει και εκείνες τις δικλίδες, που θα διευκολυνθεί η μετάβαση στο νέο καθεστώς. Και στα δύο Ιδρύματα θα υπάρχει ίδρυση εντελώς καινούργιων Τμημάτων, που θα τα συζητήσουμε, αναλυτικά στην κατ΄ άρθρον συζήτηση, αλλά σήμερα, μπορώ να απαντήσω, προφανώς, σε όποια ερώτηση τεθεί. Είναι Τμήματα, που έχουν μια δυναμική και τοπική και εθνική - έχει σημασία αυτό - και έχει επίσης σημασία να καταλάβουμε ότι όλα τα Τμήματα ιδρύονται, τον Οκτώβριο, αμέσως μετά τις εγγραφές και την εισαγωγή των φοιτητών, ενώ η λειτουργία τους αρχίζει από το 2019 και μετά. Τώρα, θα πρέπει να αφήσουμε στις Συγκλήτους μια διακριτική ευχέρεια να δουν, εάν θα αρχίσουν το 2019 ή το 2020. Δεν μπορεί η Πολιτεία από σήμερα να πει ότι «τότε θα αρχίσουν». Η Σύγκλητος δεν έχει το δικαίωμα να πει «ωραία, θα αρχίσουμε, όποτε το αποφασίσω, την επόμενη πενταετία ή δεκαετία».

Άρα, έχει μεγάλη σημασία η ίδρυση και πρέπει να ιδρυθούν, ώστε να δώσουμε και τις αναγκαίες υποδομές, αλλά και τον αριθμό θέσεων διδακτικού προσωπικού, που θα ανακοινώσουμε, για τα δύο αυτά Ιδρύματα, στη διάρκεια της συζήτησής μας στη Βουλή. Αυτό έχει γίνει και σε συνεργασία με τις αρχές των δύο Ιδρυμάτων και θα δεσμευτούμε για συγκεκριμένο αριθμό διδακτικού προσωπικού.

Δύο θέματα που έχουν και μια πρωτοτυπία θεσμική, ακαδημαϊκή και κοινωνική.

Στο νόμο, που ψηφίσαμε, πέρυσι, προβλέπαμε διετή προγράμματα σπουδών επαγγελματικού προσανατολισμού. Τα Ιδρύματα μας έχουν κάνει αίτηση για την ίδρυση του Κέντρου Επαγγελματικής Εκπαίδευσης, σε κάθε Ίδρυμα, που θα φιλοξενεί τα δωρεάν, επιμένω, τα δωρεάν διετή προγράμματα σπουδών, στα οποία έχουν προνομιακή πρόσβαση οι απόφοιτοι των ΕΠΑΛ. Τα προγράμματα αυτά θα αποφασίζονται από τη Σύγκλητο, μέσα από μια πολύ αυστηρή διαδικασία, ως προς τη συγκρότηση του περιεχομένου αυτών των προγραμμάτων και τα παιδιά, που φοιτούν εκεί, θα λαμβάνουν ένα επαγγελματικό πιστοποιητικό, όταν θα λαμβάνουν και το πτυχίο τους. Ήδη, έχει ολοκληρώσει μια εξαιρετικά αναλυτική εισήγηση το Εθνικό Συμβούλιο Παιδείας και Ανθρώπινου Δυναμικού για τα κριτήρια, που θα πρέπει να ακολουθήσουν τα Ιδρύματα. Αυτό κοινοποιείται στα Ιδρύματα για τις προτάσεις τους και, από τις ενδείξεις, που έχουμε, τα διετή προγράμματα σπουδών θα είναι κάτι εξαιρετικά σημαντικό, εξαιρετικά επιτυχημένο και, πραγματικά, όλα τα Ιδρύματα έχουν κάνει πολύ συστηματικές και συγκεκριμένες προτάσεις, γύρω απ' αυτό.

Η δεύτερη καινοτομία είναι η ίδρυση Πανεπιστημιακού Ερευνητικού Κέντρου, το οποίο έχει από κάτω τα ερευνητικά ινστιτούτα. Τα ερευνητικά ινστιτούτα είναι ινστιτούτα, στα οποία συμμετέχουν διδακτικό προσωπικό, αλλά και ερευνητές, από διαφορετικά τμήματα, είναι οριζόντια για όλο το Πανεπιστήμιο. Αυτά τα ιδρύουμε, με νόμο, μετά από αποφάσεις, που μας έχουν έρθει από τις συγκεκριμένες Συγκλήτους και του Ιονίου Πανεπιστημίου, σε συνεργασία με το Τ.Ε.Ι. Ιονίων Νήσων, αλλά και του Τ.Ε.Ι. Ηπείρου, μαζί με το Πανεπιστήμιο Ιωαννίνων.

Δύο θέματα, που έχουν πολύ μεγάλη σημασία, είναι και η ένταξη του διδακτικού προσωπικού των Τ.Ε.Ι. στα Πανεπιστήμια. Ακολουθούμε μια διαδικασία, που θα διασφαλίσει και την ακαδημαϊκή σημασία του εγχειρήματος, αλλά θα διασφαλίσει, επίσης, και την ακαδημαϊκή αξιοπρέπεια, σε αυτή τη μετάβαση.

Τα άτομα έρχονται στο Πανεπιστήμιο ή τα μέλη ΔΕΠ των Τ.Ε.Ι. εντάσσονται στο Πανεπιστήμιο, σε προσωποπαγείς θέσεις, οι Επίκουροι και οι αναπληρωτές   
Καθηγητές γίνονται, αυτόματα, Επίκουροι και Αναπληρωτές του Πανεπιστήμιου και οι Καθηγητές Α΄ βαθμίδας εντάσσονται στα τμήματα, σε προσωποπαγείς θέσεις και μετά, με αίτησή τους, κρίνονται από μια επιτροπή, που συγκροτεί η Σύγκλητος, γι’ αυτά τα τμήματα, γιατί ορισμένα από αυτά δεν έχουν Γενικές Συνελεύσεις κ.λπ. Άρα, είναι μια διαδικασία ένταξης - δεν είναι μια εκλογή από την αρχή, θα ήταν λάθος αυτό - τηρουμένων των αναλογιών και των διαφορετικών θεσμικών ρυθμίσεων, που ακολουθήθηκε, στο Πανεπιστήμιο Δυτικής Αττικής.

Το ίδιο και με τα φοιτητικά θέματα. Οι φοιτητές, οι οποίοι είχαν εισαχθεί σε Τ.Ε.Ι., ολοκληρώνουν το πρόγραμμα, που έχουν ακολουθήσει και, με την ολοκλήρωση αυτού του προγράμματος, προχωρούν στην αίτηση, εάν θέλουν να πάρουν πτυχίο Τ.Ε.Ι. ή εάν θέλουν να προχωρήσουν και να πάρουν πτυχίο Πανεπιστημίου, σύμφωνα με τους όρους, που θα θέσει το κάθε τμήμα.

Οι διαδικασίες αυτές δεν πρέπει να μας κάνουν να χάσουμε τη μεγάλη εικόνα. Η μεγάλη εικόνα είναι ότι τα Ιόνια νησιά έχουν τώρα ένα πανεπιστήμιο, που, όπως το Αιγαίο, με λαμπρά αποτελέσματα, μπόρεσε και λειτούργησε και αναπτύχθηκε, τώρα και εδώ θα το έχουμε στα Ιόνια νησιά και όχι μόνο στην Κέρκυρα. Αυτό ήταν ένα όραμα των ιδρυτών του Ιονίου Πανεπιστήμιου, των Ιονίων Νησιών και γίνεται πραγματικότητα. Το ίδιο και η Ήπειρος, που αποκτά ένα πλέγμα λειτουργιών της ανώτατης εκπαίδευσης, στενά συνδεδεμένο με τις αναπτυξιακές ανάγκες, πρωτοβουλίες και προτεραιότητες της Ηπείρου, όχι μόνο λόγω των νέων τμημάτων και νέων σχολών, όπως π.χ. είναι η γεωπονική, αλλά και λόγω των διετών προγραμμάτων σπουδών, των ερευνητικών ινστιτούτων και βεβαίως, των συνεργειών, που θα ανακοινώνουμε, σιγά σιγά, που θα γίνονται και με αντίστοιχες άλλες δραστηριότητες, όπως π.χ. στη Ζάκυνθο, με το θαλάσσιο πάρκο. Τέτοιες είναι πάρα πολλές, όπως η αναβάθμιση του αγροδιατροφικού πάρκου του ΤΕΙ Ηπείρου και που τώρα εντάσσεται και αυτό στο Πανεπιστήμιο Ιωαννίνων.

Αυτά ήθελα να πω, κύριε Πρόεδρε, δεν μπήκα σε λεπτομέρειες, γιατί νομίζω ότι αυτό θα γίνει, την Τρίτη. Νομίζω ότι έχει σημασία να κατανοήσουμε τη λογική, την αρχιτεκτονική, να δούμε τι ελλείψεις υπάρχουν εκεί και να προχωρήσουμε, αποδεχόμενοι διάφορα βελτιωτικά σημεία, που θα μας προταθούν και να πάμε σιγά- σιγά στη Βουλή.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Στο σημείο αυτό θα ήθελα να οριστικοποιήσουμε τις επόμενες συνεδριάσεις, οι οποίες είναι τη Δευτέρα, στις 15:00΄, η συνεδρίαση με τους φορείς, στην Αίθουσα 223, την Τρίτη, στις 9:30΄, η συνεδρίαση κατ' άρθρον, στην Αίθουσα 150 και την ίδια μέρα, στις 14:00΄ θα γίνει στην ίδια Αίθουσα η β΄ ανάγνωση και την επόμενη μέρα πάμε στη Βουλή.

Το λόγο έχει ο κ. Στέφος.

ΙΩΑΝΝΗΣ ΣΤΕΦΟΣ (Εισηγητής του ΣΥΡΙΖΑ): Κυρίες και κύριοι συνάδελφοι, συζητάμε σήμερα το σχέδιο νόμου για την ενοποίηση του Πανεπιστημίου Ιωαννίνων με το Τ.Ε.Ι. Ηπείρου και του Ιονίου πανεπιστημίου με το Τ.Ε.Ι. Ιονίων Νήσων.

Το νομοσχέδιο αυτό εντάσσεται, στο ευρύτερο πλαίσιο ενοποίησης των πανεπιστημίων και των Τ.Ε.Ι. της χώρας, με σκοπό την αναμόρφωση του χάρτη της τριτοβάθμιας εκπαίδευσης, που αποτελεί προϊόν ενός ευρύτερου διαλόγου, που αναπτύχθηκε, το περασμένο χρονικό διάστημα, σε εθνικό, αλλά και σε τοπικό επίπεδο. Είναι και η πρώτη απόπειρα ενοποίησης Τ.Ε.Ι. και Πανεπιστημίου, στον ελλαδικό χώρο, στο πλαίσιο του ενιαίου χάρτη για την τριτοβάθμια εκπαίδευση, που οραματίζεται η Κυβέρνησή μας. Ως τέτοια, είναι διαφορετικού τύπου από την ίδρυση του Πανεπιστημίου Δυτικής Αττικής, που θεσπίστηκε, πριν από μερικούς μήνες, αφού αυτή αφορούσε την ενοποίηση δύο Τ.Ε.Ι..

Η ενοποίηση Ανώτατων Εκπαιδευτικών Ιδρυμάτων αποτελεί ένα ώριμο αίτημα της ελληνικής κοινωνίας και επιβλήθηκε από την ίδια την εξέλιξη της επιστήμης, όπου, πλέον, τα όρια μεταξύ της καθαρής επιστήμης και των εφαρμογών αυτής γίνονται όλο και πιο θολά, συνέπεια αυτού είναι και η μετεξέλιξη πολλών Τμημάτων των Τ.Ε.Ι. και ιδρυμάτων Τ.Ε.Ι. σε χώρους, όπου θεραπεύεται υψηλού επιπέδου επιστήμη και διδασκαλία.

Η οπτική της Κυβέρνησης, όσον αφορά την εκπαίδευση, γενικότερα και την ανώτατη εκπαίδευση, ειδικότερα, είναι εντελώς διαφορετική από αυτή των προκατόχων μας και προς αυτή την κατεύθυνση έχουν παρθεί, μέχρι τώρα, μέτρα.

Ορόσημο μας είναι ότι η εκπαίδευση αποτελεί δημόσιο αγαθό και, ως τέτοιο, οφείλουμε να το διαφυλάξουμε και να το αναβαθμίσουμε, όσο το δυνατόν περισσότερο.

Η γνώση για εμάς δεν αποτελεί αποκλειστικά προϊόν προς κατανάλωση, αλλά είναι μια αυταξία, η οποία οδηγεί, σε καλύτερους πολίτες και σε καλύτερες κοινωνίες και είναι ο βασικός αρωγός για την οικονομική και κοινωνική ανάπτυξη της χώρας.

Γι' αυτό το λόγο, μια σειρά από μέτρα, που θεσμοθετήθηκαν, είναι προς την κατεύθυνση της διαφύλαξης και την παραπέρα ενίσχυση και αναβάθμιση της δημόσιας εκπαίδευσης.

Από αυτήν την αρχή, εκπορεύεται και το νομοσχέδιο, που συζητάμε σήμερα και εντάσσεται, μέσα στο πλαίσιο αναβάθμισης της τριτοβάθμιας εκπαίδευσης, μέσα στη δημιουργία του ενιαίου χώρου για την ανώτατη εκπαίδευση, η οποία γίνεται προγραμματισμένα και με σχέδιο και, πάνω από όλα, μέσα σε ένα πλαίσιο δημοκρατικού διαλόγου, με όλους τους ενδιαφερόμενους.

Με εδραιωμένη, ήδη, από το 1950, τη γνώση πως η εκπαίδευση είναι ο δρόμος για την οικονομική και κοινωνική ανάπτυξη κάθε χώρας, επελέγη η διεύρυνση της πανεπιστημιακής εκπαίδευσης και η διεύρυνση ή η ίδρυση, όπου δεν υπήρχε της Ανώτερης Τεχνικής Επαγγελματικής Εκπαίδευσης.

Έτσι, ιδρύεται στη χώρα μας το Πανεπιστήμιο Ιονίου και αργότερα το Ιόνιο Πανεπιστήμιο. Ειδικότερα, το Πανεπιστήμιο Ιονίου άρχισε να λειτουργεί το 1964, ως παράρτημα της Φιλοσοφικής του Α.Π.Θ., ενώ κατέστη ξεχωριστό Ίδρυμα, το 1970.

Το Ιόνιο Πανεπιστήμιο ιδρύεται το 1984, στο πλαίσιο ίδρυσης Πανεπιστημίου, σε κάθε περιφέρεια της χώρας.

Παράλληλα, το 1970, ιδρύονται τα Κέντρα Ανωτέρας Τεχνικής Εκπαιδεύσεως, τα οποία το 1977, μετονομάζονται σε Κέντρα Ανωτέρας Τεχνικής και Επαγγελματικής Εκπαιδεύσεως, όπου η φοίτηση διαρκούσε από 4 έως 6 εξάμηνα.

Τα ΚΑΤΕΕ αυτά, λοιπόν, μετεξελίσσονται σε Τ.Ε.Ι., με διακριτό ρόλο, σε σχέση με τα Α.Ε.Ι. Σύμφωνα με το ν.1404 ο ρόλος των Τ.Ε.Ι. είναι να παρέχουν θεωρητική και πρακτική εκπαίδευση επαρκή για την εφαρμογή επιστημονικών, τεχνολογικών, καλλιτεχνικών και άλλων γνώσεων.

Στην Ευρώπη, τώρα, από τη δεκαετία του 1990, πραγματοποιούνται μια σειρά από αλλαγές στην τεχνολογική εκπαίδευση. Σε πολλές χώρες, τα αντίστοιχα με τα Τ.Ε.Ι. Ιδρύματα μετασχηματίζονται σε πανεπιστήμια. Αντίστοιχη προσπάθεια έγινε και στη χώρα μας, με το ν.2916/2001, σύμφωνα με τον οποίον η ανώτατη εκπαίδευση αποτελείται από δύο παράλληλους τομείς, τον πανεπιστημιακό τομέα και τον τεχνολογικό τομέα.

Αυτή ήταν μια εκφρασμένη πρόθεση, που δεν στηρίχτηκε, ωστόσο, με τα απαιτούμενα μέτρα υλοποίησης. Αντ΄ αυτού η διεύρυνση της τριτοβάθμιας εκπαίδευσης σήμανε την πελατειακή, πολλές φορές, ίδρυση Τμημάτων Τ.Ε.Ι., με αλληλοεπικαλυπτόμενα επιστημονικά πεδία και άμεση συνέπεια εκατοντάδες να μην έχουν κατοχυρωμένα επαγγελματικά δικαιώματα, ακόμη και μέχρι σήμερα. Μέσα, λοιπόν, σε αυτό το δαιδαλώδεις σύστημα, έρχεται το 2013, το σχέδιο «ΑΘΗΝΑ» να δώσει ακόμη ένα χτύπημα.

Με 36 Προεδρικά Διατάγματα, κατήργησε και συγχώνευσε 129 Τμήματα και Σχολές, όχι με κανένα ακαδημαϊκό τρόπο, αλλά με σκοπό να μειώσει τις δαπάνες για τη δημόσια εκπαίδευση, με συνέπεια, να αφήσει ελεύθερα κελεύσματα για την ιδιωτικοποίηση της παιδείας και παράδοση του δημόσιου χαρακτήρα στις επιταγές της αγοράς. Μιλάμε για 36 Προεδρικά Διατάγματα, χωρίς πριν να έχει γίνει καμία δημόσια διαβούλευση.

Σήμερα έρχεται το παρόν νομοσχέδιο, όπως και όλα τα προηγούμενα προς συζήτηση, ύστερα από μια ευρύτατη δημόσια διαβούλευση και με πορίσματα από τις Επιτροπές των άμεσα εμπλεκομένων.

Ποια, λοιπόν, είναι η σημερινή εικόνα της τριτοβάθμιας εκπαίδευσης;

Έχουμε Πανεπιστήμια και Τ.Ε.Ι. που αλληλοεπικαλύπτονται έχοντας πολλές φορές θολά επαγγελματικά δικαιώματα, ιδιαίτερα σε πεδία όπως οι οικονομικές επιστήμες και οι γεωτεχνικές επιστήμες.

Υπάρχουν πολλά μικρά σε μέγεθος ιδρύματα, ιδιαίτερα Τ.Ε.Ι.. Ορισμένα Τ.Ε.Ι. και πολλά Τμήματά τους έχουν αξιόλογες επιδόσεις και στην έρευνα και στη διδασκαλία. Τμήματα Τ.Ε.Ι., αλλά και ολόκληρα Ιδρύματα παρουσιάζουν πολλαπλά προβλήματα στη λειτουργία τους, για ποικίλους λόγους, μερικούς εκ των οποίων έχει αναφέρει ο κ. Υπουργός.

Τα Τ.Ε.Ι. αναγνωρίζονται διεθνώς, ως πανεπιστημιακά ιδρύματα, του ευρωπαϊκού χώρου ανώτατης εκπαίδευσης.

Τα Τ.Ε.Ι. δεν είναι επαγγελματικές σχολές κατάρτισης. Οι καθηγητές τους, όπως έχει προαναφερθεί, είναι κάτοχοι διδακτορικών, με διεξαγωγή έρευνας υψηλού επιπέδου και συμμετέχουν σε εκλεκτορικά σώματα, μαζί με πανεπιστημιακούς. Οι απόφοιτοι των Τ.Ε.Ι. γίνονται αποδεκτοί σε προγράμματα μεταπτυχιακών των Α.Ε.Ι..

Γίνεται όλο και πιο δυσδιάκριτη, τέλος, η διαφορά μεταξύ επιστήμης και εφαρμογής της.

Η Κυβέρνηση μας, θέλοντας να διορθώσει χρόνιες αδυναμίες και αγκυλώσεις στο χώρο της τριτοβάθμιας εκπαίδευσης, επιχειρεί, με μια σειρά από μέτρα, να αναβαθμίσει και να διεθνοποιήσει τα Α.Ε.Ι. της χώρας.

Εφαρμόζουμε τη στρατηγική του ενιαίου χώρου ανώτατης εκπαίδευσης για τα πανεπιστήμια, τα Τ.Ε.Ι. και τα ερευνητικά κέντρα και προς αυτή την κατεύθυνση, μέχρι στιγμής, δόθηκε έμφαση στην βελτίωση των ΕΠΑΛ, στην αύξηση του ποσοστού των αποφοίτων των ΕΠΑΛ στην τριτοβάθμια εκπαίδευση είτε σε ΤΕΙ είτε σε ΑΕΙ, στη θέσπιση πάνω από 1.000 θέσεων Δ.Ε.Π. σε πανεπιστήμια και Τ.Ε.Ι. και 100 νέων θέσεων ερευνητών για τη διετία 2017- 2018. Επίσης, στη σταδιακή αύξηση της χρηματοδότησης, τη δυνατότητα σε τμήματα Τ.Ε.Ι να παρέχουν διδακτορικές σπουδές, στη ρύθμιση ακαδημαϊκών σπουδών και επαγγελματικών δικαιωμάτων, με το νόμο 4485/ 2017, στην κατάργηση των αναχρονιστικών διακρίσεων, όσον αφορά στην ονομασία, ανάμεσα σε «Δ.Ε.Π.» για τα Α.Ε.Ι. και «Ε.Π.» για τα Τ.Ε.Ι., μέσω του ίδιου νόμου. Ακόμη, στη διασύνδεση Α.Ε.Ι. και Ερευνητικών Κέντρων, μέσω κοινής διοργάνωσης μεταπτυχιακών σπουδών και στην πρόβλεψη για αυτοδύναμη οργάνωση τρίτου κύκλου σπουδών στα Τ.Ε.Ι., πάλι, μέσω του νόμου 4485 του 2017. Τέλος, στην αύξηση των δαπανών για την έρευνα, στο ποσό του 1,5 περίπου δις, που είναι το μεγαλύτερο ποσό, που έχει δοθεί ποτέ.

Όλα αυτά βελτίωσαν αρκετά την κατάσταση, αλλά δεν έλυσαν κρίσιμα προβλήματα, όπως η βιωσιμότητα κάποιων ιδρυμάτων, η ποιότητα σπουδών, η ελκυστικότητα και η διεθνοποίηση τους.

Με γνώμονα, λοιπόν, την οικονομική και κοινωνική ανάπτυξη της χώρας και οδηγό μας τις αρχές της δημοκρατίας, επιχειρούμε και με το παρόν νομοσχέδιο, την αναμόρφωση του χάρτη της ανώτατης εκπαίδευσης στην χώρα, με τη δημιουργία ισχυρών ιδρυμάτων, με αξιόλογο ανθρώπινο δυναμικό, ικανές υποδομές, συσσωρευμένη τεχνογνωσία, ικανών να πρωταγωνιστήσουν στη χώρα, παρέχοντας πολλαπλασιαστικά οφέλη για την αναπτυξιακή πορεία του τόπου.

Η στρατηγική του ενιαίου χώρου ανώτατης εκπαίδευσης αισιοδοξούμε να δώσει απαντήσεις στα χρόνια προβλήματα της.

Τρία είναι τα βασικά ερωτήματα, που καλούνται να απαντήσουν τα ανώτατα ιδρύματα, στα οποία η ελληνική πολιτεία οφείλει να σταθεί αρωγός: Πώς μπορούν να συνεργήσουν, αρμονικά, οι ανθρωπιστικές και οι κοινωνικές επιστήμες, για παράδειγμα, με τις θετικές και τεχνολογικές, υπηρετώντας μια δημοκρατική κοινωνία; Πώς τα ελληνικά Α.Ε.Ι. θα διακριθούν διεθνώς; Και τέλος, πώς τα ελληνικά Α.Ε.Ι. θα σχεδιάσουν το μέλλον τους, στο διεθνές περιβάλλον, με απώτερο στόχο, τη βελτίωση της παρεχόμενης εκπαίδευσης στους φοιτητές;

Και για να επιτευχθούν τα παραπάνω, το Υπουργείο δεν προέκρινε τη λύση του κλεισίματος ιδρυμάτων, όπως έγινε στο παρελθόν ή του αυτόματου μετασχηματισμού των Τ.Ε.Ι. σε ΑΕΙ. Οι παραπάνω λύσεις, που δοκιμάστηκαν και στη χώρα μας και στο εξωτερικό, είναι ατελέσφορες, σύμφωνα και με την εγχώρια και τη διεθνή εμπειρία.

Η πρώτη λύση δεν μπορεί να προκριθεί, μόνο και μόνο και μόνο, γιατί κοστίζει πολύ ή τα ιδρύματα αυτά δεν πληρούν ποιοτικά χαρακτηριστικά. Είναι επιλογή μας να βελτιωθούν, με τη συνδρομή της πολιτείας, με σκοπό να προσφέρουν άρτια εκπαίδευση στους φοιτητές τους και για να εξασφαλίζουν τον αριθμό εκείνων των ιδρυμάτων, που απαιτούνται, για να μπορούν να σπουδάζουν απρόσκοπτα όσες νέες και νέοι το επιθυμούν.

Η δεύτερη λύση δεν μπορεί να προκριθεί, γιατί η διεθνής εμπειρία δείχνει ότι είναι μάλλον προβληματική. Για παράδειγμα, στη Βρετανία, με τον ανασχηματισμό των «polytechnics» σε πανεπιστήμια, δόθηκε έμφαση στη διδασκαλία και πολύ λιγότερο στην έρευνα. Από την άλλη, τα Τ.Ε.Ι. δεν είναι αποκλειστικά τεχνολογικά, ενώ υπάρχουν πανεπιστημιακά τμήματα, ιδιαίτερα τα πολυτεχνικά, με τεχνολογικά αντικείμενα.

Επιπλέον, η αυτόματη μετατροπή των Τ.Ε.Ι. σε πανεπιστήμια, θα αυξήσει, χωρίς λόγο, τον αριθμό των πανεπιστημίων, οδηγώντας στη δημιουργία ιδρυμάτων δύο ταχυτήτων, που δεν θα είναι σε θέση να ανταποκριθούν στις ανάγκες των φοιτητών και της χώρας. Δεν θέλουμε ούτε την κατ' επίφαση «ανωτατοποίηση» των Τ.Ε.Ι., όπως στο παρελθόν επιχειρήθηκε ούτε την αυθαίρετη «πανεπιστημιοποίηση» τους .

Ο στόχος μας, λοιπόν, είναι τα ιδρύματα, με βάση τις ιδιαιτερότητες τους, τις ανάγκες τους, τις ανάγκες των τοπικών κοινωνιών και τις συνθήκες, μέσα στις οποίες λειτουργεί το καθένα, να καθορίζουν τη στρατηγική και το μέλλον τους, εξασφαλίζοντας την ανάπτυξη της χώρας, αλλά και το στίγμα τους, μέσα στο διεθνές ακαδημαϊκό περιβάλλον. Η χώρα διαθέτει πολύ σημαντικά ιδρύματα, με διεθνή παρουσία, τα οποία οφείλουν και μπορούν να παίξουν σημαντικό ρόλο στην αναδιοργάνωση της τριτοβάθμιας εκπαίδευσης.

Με βάση τα παραπάνω, συγκροτήθηκαν δύο Επιτροπές: Η μία για το Πανεπιστήμιο Ιωαννίνων και τα ΤΕΙ Ηπείρου και η άλλη για το Ιόνιο Πανεπιστήμιο και το ΤΕΙ Ιονίων Νήσων, όπου συμμετείχαν μέλη των πρυτανικών αρχών και μέλη ΔΕΠ. Ο διάλογος έγινε, μέσα σε ένα αυστηρό πλαίσιο, με βάση τα ποιοτικά και ποσοτικά χαρακτηριστικά κάθε ιδρύματος και το στρατηγικό τους σχεδιασμό. Οι πρυτανικές αρχές κατέθεσαν τα πορίσματά τους, ύστερα από διάλογο με τις ακαδημαϊκές κοινότητες. Το έργο των Επιτροπών εμπλουτίστηκε από το δημόσιο διάλογο και έτσι, προτείνεται η δημιουργία δυο ισχυρών νέων πανεπιστημιακών ιδρυμάτων, που μπορούν να ικανοποιήσουν τη συνθήκη για τη διεθνή τους παρουσία και την ανάπτυξη της χώρας.

Προκρίνουμε, λοιπόν, τη δημιουργία δύο ισχυρών Ιδρυμάτων, αυτών του Πανεπιστημίου Ιωαννίνων και του Ιονίου Πανεπιστημίου, με νέα επιστημονικά πεδία και τμήματα και νέους θεσμούς, που τα ισχυροποιούν. Έτσι, στο Πανεπιστήμιο Ιωαννίνων ιδρύονται από 1/10/2018 νέα τμήματα: Το Τμήμα Νοσηλευτικής, το Τμήμα Λογοθεραπείας, το Τμήμα Αγωγής και Φροντίδας στην πρώιμη παιδική ηλικία, το Τμήμα Λογιστικής και Χρηματοοικονομικής, το Τμήμα Μουσικών Σπουδών, το Τμήμα Εφαρμογής Πληροφορικής και Τηλεπικοινωνιών, το Τμήμα Γεωπονίας, το Τμήμα Ψυχολογίας, το Τμήμα Μετάφρασης και Διερμηνείας, το Τμήμα Επιστημών Τροφίμων και Διατροφής και το Τμήμα Μηχανολόγων Μηχανικών.

Στο Ιόνιο Πανεπιστήμιο, επίσης, από 1/1/2018, ιδρύονται νέα τμήματα: Τμήμα Εθνομουσικολογίας, Τμήμα Επιστήμης και Τεχνολογίας Τροφίμων, Τμήμα Περιβάλλοντος, με έδρα την πόλη της Ζακύνθου, Τμήμα Περιφερειακής ανάπτυξης, Τμήμα Τουρισμού και Τμήμα Ψηφιακών Μέσων και επικοινωνίας. Πέραν αυτών, υπάρχουν τα προγράμματα, τα οποία θα είναι ικανά να δώσουν ώθηση στις αναπτυξιακές προοπτικές των περιοχών αυτών.

Οι παρούσες προτάσεις μας, που υπηρετούν τη στρατηγική μας για ενιαίο χώρο στην ανώτατη εκπαίδευση, συναρμολογήθηκαν από τις βασικές μας αρχές και τις προτάσεις των άμεσα εμπλεκομένων, μέσα από διαβούλευση και άμεσο διάλογο, απαγορευτικά, από πολιτειακές νοοτροπίες, αλλά, αποκλειστικά από την πίστη μας ότι τα νέα πανεπιστήμια, με το δυναμισμό τους, θα παρέχουν εκπαίδευση στις νέες και τους νέους της χώρας μας τέτοια, που να στηρίζει τα θεμέλια μιας δημοκρατικά αναπτυγμένης κοινωνίας, σε όλα τα επίπεδά της.

Τέλος, μέρος του νομοσχεδίου εμπεριέχει κάποιες διατάξεις, που αφορούν και την έρευνα και στην πρωτοβάθμια και δευτεροβάθμια εκπαίδευση και στη διάσπαση της Γενικής Γραμματείας Νέας Γενιάς και δια βίου Μάθησης, με σκοπό την καλύτερη προώθηση της δια βίου μάθησης, για τις μεγαλύτερες καλύψεις των αναγκών της νέας γενιάς. Λεπτομέρειες για τις διατάξεις αυτές θα δούμε στην κατ’ άρθρον παρουσίαση του νομοσχέδιου.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ τον κ. Στέφο, που όλο και διευρύνει το ρόλο της οικονομίας χρόνου. Δεν μπορούμε παρά να καλύψουμε τη μουσικότητα και στη λογιστική, αλλά έτσι η σύγχρονη σκέψη, οι σύγχρονες επιστήμες διασταυρώνονται.

Το λόγο έχει η Εισηγήτρια της Ν.Δ., η κυρία Καραμανλή.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Σας ευχαριστώ, κύριε Πρόεδρε. Θα ξεκινήσω, λέγοντας ότι είμαι μια χαρά πληροφορημένη, από αυτά που είπε ο κ. Υπουργός. Ένα χρόνο παράταση πήρε το προηγούμενο καθεστώς, πέρυσι, ψηφίστηκε εν μέσω Θέρους και είπε ότι θα εφαρμοστούν φέτος. Γι' αυτό θα παρακαλούσα να μην δημιουργούνται εντυπώσεις από τον κ. Υπουργό, εξάλλου, κύριε Πρόεδρε, όλη η πανεπιστημιακή κοινότητα και η κοινή γνώμη έχουν ακριβώς αντίθετη άποψη από αυτήν του κ. Υπουργού. Ο κ. Υπουργός μπορεί να λέει ό,τι θέλει, εξάλλου αυτή είναι η τακτική αυτής της Κυβέρνησης, να λέει ό,τι θέλει και όχι ό,τι ισχύει.

Κυρίες και κύριοι συνάδελφοι, θα μου επιτρέψετε, πρώτα απ' όλα, να εκφράσω και πάλι τη βαθιά οδύνη τόσο την προσωπική μου όσο και της Ν.Δ., για την ανείπωτη εθνική τραγωδία, που βιώνει η πατρίδα μας. Θρηνούμε την απώλεια δεκάδων νεκρών, που έφυγαν, παραδομένοι στις φλόγες. Οι συνάνθρωποί μας, που χάθηκαν, δεν υπήρξαν θύματα μόνο ενός φονικού φαινομένου, αλλά πλήρωσαν, με το βαρύτερο τίμημα, διαχρονικές παθογένειες της κοινωνίας μας, αλλά και την εγκληματική ανικανότητα και ανοργανωσιά, που υπήρξε, στη διαχείριση της πυρκαγιάς.

Δυστυχώς, στο «γιατί», που ακούγεται, σε κάθε γωνιά της χώρας, «χάθηκαν τόσες ψυχές», καμία υπεύθυνη απάντηση δεν έχει δοθεί, από την πλευρά της Πολιτείας και κανείς, μέχρι τώρα, δεν φαίνεται να νιώθει πως φέρει κάποια ευθύνη. Το διαπιστώσαμε, άλλωστε και στη χθεσινοβραδινή συνέντευξη Τύπου. Κανείς δεν φαίνεται να έχει συνειδησιακό πρόβλημα για όσα τραγικά έχουν συμβεί και να είναι διατεθειμένος να αποχωριστεί την καρέκλα του. Αν υπάρχει κάτι παρήγορο σε αυτή την καταστροφή, είναι η ευαισθητοποίηση και η κινητοποίηση των πολιτών, οι οποίοι έδειξαν πρωτόγνωρη ενότητα και αλληλεγγύη και σε πολλές περιπτώσεις, υποκατέστησαν μέχρι και κρατικές δομές.

Την ώρα, λοιπόν, που η φονική πυρκαγιά έχει προκαλέσει παγκόσμιο ενδιαφέρον, ποια είναι η σπουδή της Κυβέρνησης; Να φέρει, στο πρώτο Θερινό Τμήμα της Βουλής, ένα νομοσχέδιο για τη συγχώνευση, για την κατάργηση και απορρόφηση του ΤΕΙ Ηπείρου, με το Πανεπιστήμιο Ιωάννινων και του ΤΕΙ Ιονίων Νήσων με το Ιόνιο Πανεπιστήμιο ! Επιμένω στο momentum αυτής της κίνησης, γιατί πιστεύω ότι έχει έναν ισχυρό συμβολισμό. Δείχνει την αφοσίωση αυτής της Κυβέρνησης στον κομματικό σχεδιασμό και στην εξυπηρέτηση των κομματικών σκοπιμοτήτων, που δεν επισκιάζεται από τίποτα.

Ποια είναι η ανάγκη να ψηφιστεί, τώρα, το εν λόγω νομοσχέδιο; Χωρίς εκτεταμένο κοινωνικό διάλογο και στο άψε – σβήσε, αναζητώντας φορείς να μας καταθέτουν τις απόψεις τους, στα μέσα του καλοκαιριού, όταν τα νέα τμήματα θα περιληφθούν στα μηχανογραφικά, που θα συμπληρωθούν, το Μάιο του 2019 και οι πρώτοι νέοι φοιτητές θα αρχίσουν να φοιτούν σε αυτά, το φθινόπωρο του 2019; Οι λόγοι της άρον - άρον ψήφισης του νομοσχεδίου είναι προφανείς και έχουν να κάνουν με την προσήλωση της Κυβέρνησης σε μια πολιτική, όπου κυριαρχούν το ρουσφέτι και οι εξυπηρετήσεις.

Όλη η αναδιάταξη του ακαδημαϊκού χάρτη, με αιχμή του δόρατος την πολιτική των συγχωνεύσεων των ΤΕΙ με τα Πανεπιστήμια, γίνεται, χωρίς σχέδιο και χωρίς στρατηγική στόχευση. Γίνεται, με γνώμονα την εξυπηρέτηση τοπικών συμφερόντων και την ανάπτυξη πελατειακών σχέσεων. Οι καταργήσεις και οι απορροφήσεις των εν λόγω ΤΕΙ από το Πανεπιστήμιο Ιωαννίνων και το Ιόνιο Πανεπιστήμιο δεν εντάσσονται σε κάποιο ολοκληρωμένο εκπαιδευτικό και αναπτυξιακό σχεδιασμό. Δεν μας έπεισε ο Υπουργός με την πρώτη του ομιλία.

Δεν υπηρετούν κάποια συγκεκριμένη στόχευση για την τριτοβάθμια εκπαίδευση. Απαντούν σε σύγχρονες ανάγκες της κοινωνίας και της οικονομίας; Προφανώς όχι, γι΄ αυτό και οι αλλαγές γίνονται, κατά περίπτωση, χωρίς να έχουν προκαθοριστεί συγκεκριμένα ακαδημαϊκά κριτήρια. Ο μεγάλος χαμένος αυτής της υπόθεσης θα είναι η Τεχνολογική Εκπαίδευση της χώρας μας. Ένας κλάδος, που έχει αποδείξει ότι και αντανακλαστικά έχει και ότι μπορεί να εξελίσσεται και να προσαρμόζεται στις σύγχρονες απαιτήσεις της αγοράς. Η Νέα Δημοκρατία πιστεύει στην αξία και τη δύναμη της Τεχνολογικής Εκπαίδευσης, καθώς και στο στρατηγικό ρόλο, που μπορεί να επιτελέσει στην αναπτυξιακή προσπάθεια της χώρας, γι΄ αυτό και η ενίσχυσή της αποτελεί για εμάς βασική προτεραιότητα.

Όταν η ανεργία των νέων καλπάζει, όταν η χώρα εξακολουθεί να χάνει έμψυχο δυναμικό προς το εξωτερικό, έμψυχο δυναμικό, που βρίσκεται στην πιο παραγωγική και δημιουργική του φάση, η Τεχνολογική Εκπαίδευση επιβάλλεται να αποτελεί συνειδητή επιλογή για τα νέα παιδιά και όχι την έσχατη λύση ανάγκης. Την ώρα που η διεθνής στάση είναι να ενισχύονται τα ιδρύματα τεχνολογικού χαρακτήρα και να προσανατολίζονται οι μαθητές στην επαγγελματική εκπαίδευση, εμείς καινοτομούμε και κινούμαστε, σε αντίθετη κατεύθυνση! Βήμα-βήμα, καταργείτε και εξαφανίζετε την Τεχνολογική Εκπαίδευση, από όλη τη χώρα.

Δημιουργούνται νέες σχολές και τμήματα μέσα από διαδικασίες fast track, χωρίς η ίδρυσή τους να συνοδεύεται από τις αναγκαίες μελέτες σκοπιμότητας και χωρίς να απαιτείται η απόφαση της Συγκλήτου. Δημιουργούνται σχολές, με μόνο ένα τμήμα και εντάσσονται τμήματα σε σχολές, χωρίς καμία επιστημονική λογική και χωρίς καμία εμπεριστατωμένη αιτιολόγηση. Χαρακτηριστικό παράδειγμα της προχειρότητας του εγχειρήματος είναι η ίδρυση του Τμήματος Μετάφρασης και Διερμηνείας στο Πανεπιστήμιο Ιωαννίνων, με έδρα την Ηγουμενίτσα, όταν λειτουργεί, παράλληλα, Τμήμα Ξένων Γλωσσών, Μετάφρασης και Διερμηνείας, στο Ιόνιο Πανεπιστήμιο, με έδρα την Κέρκυρα. Δύο τμήματα, δηλαδή, με τεράστια αλληλοκάλυψη στο γνωστικό αντικείμενο θα λειτουργούν δίπλα - δίπλα. Αντίστοιχα, ιδρύετε Τμήμα Μουσικών Σπουδών, στην Άρτα, ενώ υπάρχουν, ήδη, Τμήματα Μουσικών Σπουδών, στο Ιόνιο Πανεπιστήμιο και ιδρύετε ακόμη ένα Τμήμα Εθνομουσικολογίας, στην Κεφαλλονιά, στη θέση ενός εξαιρετικά επιτυχημένου ΤΕΙ.

Θα είχε ενδιαφέρον να μας πει ο κ. Υπουργός σε ποια ακαδημαϊκά πρότυπα στηρίχτηκε η συγκεκριμένη απόφαση και ποιες ανάγκες εξυπηρετεί.

Διακριτά, θα ήθελα να αναφερθώ στο ζήτημα των επαγγελματικών δικαιωμάτων. Και εδώ, όπως και στο Πανεπιστήμιο Δυτικής Αττικής, δεν υπάρχει πουθενά, ούτε μια τόσο δα αναφορά στα επαγγελματικά δικαιώματα των αποφοίτων. Γιατί; Ούτε μια πρόβλεψη για τα επαγγελματικά δικαιώματα. στην Ελλάδα, που η νεανική ανεργία σκαρφαλώνει στο 50%. Σημειώνουμε δε, ότι ανάμεσα στα καταργούμενα ΤΕΙ υπάρχουν τμήματα με υψηλότατη απορροφητικότητα αποφοίτων στην αγορά εργασίας, αποφοίτων, που. αυτή τη στιγμή. βλέπουν τα επαγγελματικά δικαιώματα των νέων τμημάτων να είναι θολά και το δικό τους επαγγελματικό μέλλον αβέβαιο. Αν μη τι άλλο, σε αυτά τα παιδιά, οφείλει ο Υπουργός να δώσει σαφείς, ξεκάθαρες απαντήσεις. Ένα άλλο στοιχείο, που προκαλεί αίσθηση, είναι ότι από όλη αυτήν τη διαδικασία απουσιάζει ο παράγοντας ΑΔΙΠ, όπως είχε συμβεί και στην ίδρυση του Πανεπιστημίου Δυτικής Αττικής. Η Αρχή Διασφάλισης και Πιστοποίησης της Ποιότητας στην Ανώτατη Εκπαίδευση θα έπρεπε, εξ αντικειμένου, να είναι βασικός κρίκος αυτής της αλυσίδας. Δεν είδαμε πουθενά, κύριε Υπουργέ, στην Αιτιολογική Έκθεση, καμία αναφορά στις αξιολογήσεις της ΑΔΙΠ για τα υπό απορρόφηση Ιδρύματα, ούτε για τα επιμέρους τμήματα. Ζητήθηκε η άποψη αυτής της ανεξάρτητης αρχής για την κατάργηση και απορρόφηση; Και αν ναι, ποια είναι αυτή; Θα θέλαμε μια απάντηση από τον κ. Υπουργό και σε αυτό. Τέλος, το Υπουργείο παρουσιάζει, ως δέλεαρ, στα πανεπιστήμια τη δημιουργία των πανεπιστημιακών ερευνητικών κέντρων, χωρίς να εγγυάται τη βιωσιμότητα τους και χωρίς να εξασφαλίσει τη χρηματοδότησή τους. Δεν εξηγείται, με σαφήνεια, ποιος είναι ο σκοπός της ίδρυσης τους, ούτε ποια είναι η προστιθέμενη αξία, που θα προσφέρουν στην υφιστάμενη ερευνητική δραστηριότητα, εκτός εάν μπορεί να είναι πειστικό το επιχείρημα ότι σε εποχές υποχρηματοδότησης, το Υπουργείο Παιδείας θα ανοίξει την κάνουλα και θα μοιράσει οικονομική ενίσχυση για τον εξοπλισμό και τη λειτουργία των εν λόγω κέντρων. Μακάρι. Είμαστε εδώ, για όσο θα είστε εδώ. Θα παρακολουθούμε.

Κυρίες και κύριοι συνάδελφοι, η Κυβέρνηση, με το υπό συζήτηση σχέδιο νόμου, δημιουργεί πανεπιστήμια, λίγο απ' όλα, χωρίς καμία συνοχή και ομοιογένεια. Προϊόντα συντεχνιακών πιέσεων και μικροπολιτικών τακτοποιήσεων. Με αυτή την τακτική αδικεί, πρώτα απ' όλα, τα ίδια τα τεχνολογικά ιδρύματα, τους φοιτητές και τους αποφοίτους τους. Για τη Ν.Δ. το ζητούμενο παραμένει η αναμόρφωση και ενίσχυση της τεχνολογικής εκπαίδευσης. Αντιθέτως, το παρόν σχέδιο νόμου αποδεικνύει ότι η λογική της Κυβέρνησης κινείται στην εντελώς αντίθετη κατεύθυνση, στην κατεύθυνση της υποβάθμισης και υποτίμησης της τεχνολογικής εκπαίδευσης, καθώς, χωρίς ακαδημαϊκά κριτήρια και εκθέσεις σκοπιμότητας και βιωσιμότητας, καταργεί τα ΤΕΙ, εξοβελίζει τον τεχνολογικό χαρακτήρα της ανώτατης εκπαίδευσης, δεν εξασφαλίζει επαγγελματικά δικαιώματα για τους αποφοίτους. Γι' αυτό και επί της αρχής, καταψηφίζουμε το σχέδιο νόμου για την κατάργηση των ΤΕΙ Ηπείρου και Ιονίων νήσων και την απορρόφησή τους από τα Πανεπιστήμια Ιωαννίνων και το Ιόνιο πανεπιστήμιο, αντίστοιχα.

Το νομοσχέδιο περιλαμβάνει και μια σειρά από λοιπές διατάξεις, οι οποίες, όπως είπαμε, δεν τέθηκαν σε δημόσια διαβούλευση, που αφορούν σε όλο το φάσμα της εκπαίδευσης και της έρευνας, κατά την προσφιλή σας τακτική, διάσπαρτες ρυθμίσεις, φύρδην μίγδην, για τις οποίες θα τοποθετηθούμε στη συζήτηση επί των άρθρων, από τη στιγμή που δεν δεχθήκατε να τα αποσύρετε. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε την κυρία Καραμανλή. Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η θλίψη και η αποσβόλωση είναι αυτό που κυριαρχεί στη σκέψη όλων μας. Η χώρα βιώνει, ίσως, μια από τις μεγαλύτερες τραγωδίες, στην πρόσφατη ιστορία της και, για άλλη μια φορά, ερχόμαστε πρόσωπο με πρόσωπο, με τα αποτελέσματα της εγκληματικής ανεπάρκειας της κρατικής μηχανής. Αυτή τη φορά, θύματα είναι ανθρώπινες ζωές. Ο αριθμός τους, κάθε μέρα, αυξάνει, με τραγικές απώλειες και καταστροφές ολόκληρων περιοχών. Οι ευθύνες όλων είναι τεράστιες. Και τι να πούμε σε αυτούς τους συμπολίτες μας; Η ανθρώπινη έκφραση της λύπης και της συμπαράστασης στον πόνο τους φαντάζει τόσο ανεπαρκής, όσο λίγη και η διαβεβαίωση ότι η πολιτεία είναι εδώ να τους συνδράμει, να τους ελαφρύνει τον πόνο, που ακούγεται τόσο προσχηματική και τόσο εγκληματικά ελλιπής. Πείτε μου τι πρέπει να πούμε. Προφανώς, όχι αλλά ψέματα.

Δεν μπορούμε να πούμε πως θα ληφθούν μέτρα για να μην ξανασυμβεί τέτοιο κακό και πως θα φτιαχτούν οι δρόμοι, για να μην καταλήγουν σε αδιέξοδα που γίνονται τάφοι.

Πόσο βοηθά, άραγε, η παράταση για καταβολή φόρων και οικονομικών υποχρεώσεων;

Πώς ανακουφίζει η πριμοδότηση, κατά 20%, στους βαθμούς των παιδιών, που έδωσαν πανελλήνιες και προέρχονται από αυτές τις πληγείσες περιοχές ή οι διορισμοί στο δημόσιο συγγενών ατόμων, που απεβίωσαν, εξαιτίας της πυρκαγιάς;

Η Κυβέρνηση προσπαθεί να κρύψει την ευθύνη της, απαλύνοντας τις συνέπειες των λαθών με νέα λάθη. Όταν, όμως, η ανικανότητα αποδεικνύεται, με τόσο τραγικό τρόπο είναι τουλάχιστον ντροπή να παρακολουθούμε το τελευταίο εικοσιτετράωρο ένα μπαλάκι ευθυνών, όπου δεν φταίει κανείς, όλα δούλεψαν ρολόι, φταίει το κακό μας το ριζικό, φταίει η κλιματική αλλαγή, οι εμπρησμοί και οι άνεμοι. Η ευθύνη στο πουθενά και ούτε μία συγγνώμη. Όλα στο βωμό της εντύπωσης, της επικοινωνίας και της ψήφου.

Τώρα, επειδή έχω την επιλογή να είμαι Εισηγήτρια αυτού του νομοσχεδίου, που έρχεται στην Επιτροπή μας, εν μέσω Θέρους και μιας ανείπωτης εθνικής τραγωδίας, πρέπει να σας πω, κύριε Υπουργέ, ότι δεν μπορείτε να ξεφύγετε από τον κακό σας εαυτό. Βιασύνη, πολλή βιασύνη. Προλάβατε και βγάλατε μετρήσιμα συμπεράσματα; Προλάβατε και αξιολογήσατε τα δεδομένα, είτε θετικά είτε αρνητικά, αστοχίες, αδυναμίες και ελλείψεις από τη λειτουργία του νέου Πανεπιστημίου Δυτικής Αττικής, που θα ανοίξει τις πύλες του, τον επόμενο Σεπτέμβριο;

Ακόμη δεν στέγνωσε το μελάνι από την πρόσφατη συγχώνευση των Τ.Ε.Ι. Αθήνας και Πειραιά, με χιλιάδες προβλήματα. Σας έχω καταθέσει ερώτηση, μόλις χθες. Δεν έχουν συμπληρωθεί ούτε τα πρώτα μηχανογραφικά. Είναι τόσο πετυχημένο το μοντέλο, που βιάζεστε να το εφαρμόσετε και αλλού;

Δυστυχώς, η Κυβέρνησή σας συνεχίζει τους πρόχειρους πειραματισμούς στο χώρο της τριτοβάθμιας εκπαίδευσης, με λαϊκίστικες πολιτικές, που σίγουρα καταφέρνουν να υποσκάπτουν μόνο την ποιότητα του δημόσιου πανεπιστημίου. Καλά τα εμβληματικά σχέδια για την τριτοβάθμια εκπαίδευση, που κύριο χαρακτηριστικό τους είναι η προχειρότητα, αλλά μήπως στην παρούσα φάση, που βρέθηκε η χώρα, είναι εξόφθαλμα άκαιρα; Εκτός εάν η πολιτική, πάνω στην τούρλα του Σαββάτου, «θα περάσει και αυτό», εξυπηρετεί άλλους σκοπούς, παντελώς, όμως, άσχετους με την εκπαιδευτική διαδικασία και την αναβάθμιση της τριτοβάθμιας εκπαίδευσης.

Μήπως, κύριε Υπουργέ, το ενδιαφέρον της Κυβέρνησης θα έπρεπε να εστιάζονταν στο κακό που μας βρήκε; Όχι με επικοινωνιακά ημίμετρα, αλλά με εμβληματικά σχέδια νόμου, που θα έδειχναν ότι, έστω, η πολιτεία προσπαθεί να μάθει από τα λάθη της, που τα πλήρωσαν, με τις ζωές τους και τις περιουσίες τους, χιλιάδες συμπολίτες μας; Εκεί θα είχε νόημα η βιασύνη, εκεί θα συγχωρούνταν, ακόμη και η προχειρότητα.

Κυρίες και κύριοι, φέτος είναι η χρονιά των συγχωνεύσεων, ανάμεσα σε πανεπιστήμια και Α ΤΕΙ. Απώτερος στόχος η κατάργηση των Α ΤΕΙ, η εξαφάνιση, ουσιαστικά, της ανώτατης τεχνολογικής εκπαίδευσης και η διατήρηση μόνο της διετούς τεχνικής εκπαίδευσης στα δημόσια και ιδιωτικά ΙΕΚ. Η όλη διαδικασία κατάργησης των Α ΤΕΙ, αντί να αποτελεί αντικείμενο εθνικού διαλόγου, έγινε παρασκηνιακά, ανάμεσα στις ηγεσίες των πανεπιστημίων και του Υπουργείου Παιδείας, στη λογική των αλληλοεξυπηρετήσεων, όπου το Υπουργείο υπόσχεται τα πάντα, αφειδώς, κονδύλια και θέσεις διδασκόντων. Ξεκινήσατε, λέγοντας το καταπληκτικό, ότι ψηφίζεται σήμερα αυτό το νομοσχέδιο, γιατί ουσιαστικά η συζήτηση και ο διάλογος συνεχίζεται. Αυτό μου δημιουργεί τεράστια απορία. Εσείς έτσι εννοείτε το διάλογο; Ψηφίζοντας νομοσχέδια, δημιουργώντας τετελεσμένα, φτιάχνοντας ένα νέο εκπαιδευτικό χάρτη και, κατά τα άλλα, κάνετε διάλογο και υπερηφανεύεστε κιόλας για αυτή την παρωδία;

Η πολιτική των συγχωνεύσεων των Α ΤΕΙ με τα πανεπιστήμια γίνεται, χωρίς να εντάσσονται σε κανένα εκπαιδευτικό και αναπτυξιακό σχεδιασμό. Οι απόψεις των θεσμικών - γνωμοδοτικών οργάνων, όπως της ΑΔΙΠ, περισσεύουν και, κατά την προσφιλή σας τακτική, πετιούνται στον κάλαθο των αχρήστων. Έτσι θα πάμε μπροστά; Έτσι θα χτίσουμε το μέλλον;

Κύριε Υπουργέ, η ανώτατη εκπαίδευση της χώρας, μετά από ένα σύντομο διάλειμμα, συνεχίζει να σχεδιάζεται, με γνώμονα τοπικιστικά ρουσφέτια, που εξασφαλίζουν την επιρροή σας στις τοπικές κοινωνίες, την επανεκλογή στους δημάρχους, μια κάποια απασχόληση και κίνηση της αγοράς στις τοπικές κοινότητες. Εντάξει, είναι πάρα πολύ αυτό που κάνετε, φτάνει, ωραία, ας θυσιαστεί και λίγο η ανώτατη εκπαίδευση !

Γι' αυτό και είναι προφανές ότι στο σχέδιο νόμου δεν χρειάζονται ούτε επιστημονικές μελέτες βιωσιμότητας, ούτε αξιολογήσεις για τα Α ΤΕΙ Ηπείρου και Ιωαννίνων, που συγχωνεύονται, με τα αντίστοιχα Πανεπιστήμια Ιωαννίνων και Ιονίων, ούτε ενιαία κριτήρια για τις συγχωνεύσεις χρειάζονται. Άλλα κριτήρια ισχύουν στην ένταξη του διδακτικού προσωπικού στο Πανεπιστήμιο Δυτικής Αττικής, άλλα στο Πανεπιστήμιο Ιωαννίνων, άλλα στο Ιόνιο Πανεπιστήμιο. Πρόκειται, ουσιαστικά, δηλαδή, για αποφάσεις, κατά περίπτωση, ανάλογα με τα ανταλλάγματα, ανάλογα με τις συμφωνίες του Υπουργού και των πρυτανικών Αρχών του κάθε Πανεπιστημίου και εσείς αυτό το παρουσιάζετε, ως συναίνεση, ως τη μεγάλη προσπάθεια, που έδωσε καρπούς. Αποτέλεσμα; Κάθε κατάργηση Α ΤΕΙ και ξεχωριστός νόμος, αυτό θα βλέπουμε από εδώ και μπρος και τι καλύτερη απόδειξη από αυτό, όταν μιλάμε για έλλειψη οποιουδήποτε εθνικού σχεδιασμού στο Υπουργείο σας.

Κυρίες και κύριοι, το παρόν σχέδιο νόμου το μόνο, που χρειάζεται, είναι να κουτσοβολέψει όσους περισσότερους γίνεται - διδάσκοντες, φοιτητές, τοπικούς άρχοντες, παράγοντες - να βαφτίσει το νόμο «εμβληματικό», τις εξυπηρετήσεις «κοινωνική πολιτική της Κυβέρνησης», που εμφανίζεται να στέκει, τάχα, δίπλα στον πολίτη και στις ανάγκες του. Όλα τα υπόλοιπα, που σήμερα περισσεύουν, θα τα βρούμε μπροστά μας. Θα τα βρούμε μπροστά μας, στις προσεχείς διεθνείς κατατάξεις των Πανεπιστημίων μας και στην απορρόφηση των πτυχιούχων μας από την αγορά εργασίας, αλλά μέχρι τότε - το αύριο, έτσι και αλλιώς, είναι πολύ μακρινό για τον ΣΥ.ΡΙΖ.Α. - η πολιτική σας θα εξαντλείται στο σήμερα, στο τώρα, άντε με όριο μέχρι τις προσεχείς εκλογές, μετά το γνωστό «βλέποντας και κάνοντας».

Για εμάς, λοιπόν, στη Δημοκρατική Συμπαράταξη και στο Κίνημα Αλλαγής, ο ενιαίος χώρος της τριτοβάθμιας Εκπαίδευσης και Έρευνας σημαίνει συνέργειες, σημαίνει δικτύωση μεταξύ Πανεπιστημίων και ερευνητικών Κέντρων, πάντα με το βλέμμα στραμμένο στο μέλλον. Αυτό απαιτεί όλα τα ερευνητικά Κέντρα να εποπτεύονται από μια Αρχή και να διέπονται από το ίδιο θεσμικό πλαίσιο, άρα να δημιουργούνται από την ΓΓΕΤ.

Για παράδειγμα, η δημιουργία δύο ερευνητικών Κέντρων στο Πανεπιστήμιο Ιωαννίνων, μπορείτε να μας πείτε τι και ποιους εξυπηρετεί; Γιατί ιδρύετε πανεπιστημιακό ερευνητικό Κέντρο στο Πανεπιστήμιο Ιωαννίνων και στο Ιόνιο Πανεπιστήμιο; Ποιες ανάγκες καλύπτουν, που δεν μπορούν να ικανοποιηθούν από τα υπάρχοντα ερευνητικά Κέντρα και Ινστιτούτα; Εξηγήστε μας, σας παρακαλώ.

Εμείς, θέλω να σας πω ξεκάθαρα, εμπιστευόμαστε την Ένωση Ελλήνων Ερευνητών, που δηλώνει ότι τα προτεινόμενα δεν καλύπτουν καμία επιστημονική ανάγκη και επομένως, δεν χρειάζεται να διασκορπίζονται ερευνητικά κονδύλια και να χρησιμοποιείται η κρατική επιχορήγηση των Α.Ε.Ι. για μη τεκμηριωμένες ανάγκες.

Εσείς, που εκ των πραγμάτων φαίνεται ότι δεν τους εμπιστεύεστε, μπορείτε να μας αιτιολογήσετε τους λόγους, που σας οδήγησαν σε αυτή την επιλογή; Μήπως τα κριτήριά σας αφορούν πολύ συγκεκριμένες μεν, αλλά μη ακαδημαϊκές ανάγκες; Μήπως αφορούν πολύ συγκεκριμένους ανθρώπους; Γιατί, αντί να προωθείτε συνέργειες με τα ήδη υπάρχοντα ερευνητικά Κέντρα, στήνετε νέα στα Πανεπιστήμια; Επιτρέψτε μου να σας πω ότι αυτό δεν είναι η δημιουργία ενιαίου χώρου.

Κυρίες και κύριοι, στην Αιτιολογική Έκθεση ισχυρίζεται το Υπουργείο ότι κάνει διορθωτικές κινήσεις για την αναβάθμιση των Α.Ε.Ι. και επιχειρεί να φέρει πιο κοντά Ιδρύματα, Πανεπιστήμια, Τ.Ε.Ι. και ερευνητικά Κέντρα, ώστε να συνεργαστούν και να συνεργήσουν. Το παρόν σχέδιο νόμου, ανεξαρτήτως προθέσεων, έχω ένα ερώτημα, το επιτυγχάνει;

Εμείς λέμε «όχι» και καταψηφίζουμε, επί της αρχής. Πρόκειται ουσιαστικά για απλές συγχωνεύσεις. Δεν φέρνει πιο κοντά τα Τ.Ε.Ι. με τα Πανεπιστήμια. Αυτό που κάνει είναι ότι τα τελευταία «καταπίνουν τα πρώτα αμάσητα», καταργώντας τα ουσιαστικά και χωρίς κανένα σχέδιο, πέρα από διευθετήσεις και ίσως κάποια «βολέματα». Καμία πρόνοια για την τεχνική Εκπαίδευση και τον ρόλο, που πρέπει να έχει στην οικονομία και την ανάπτυξη της χώρας.

Να σας θυμίσω ότι το προβλεπόμενο - με βάση το δικό σας νόμο - διετές πρόγραμμα επαγγελματικής κατάρτισης, το οποίο εσείς θεωρείτε ότι είναι μεγάλη καινοτομία της Κυβέρνησης, είναι προαιρετικό και δεν δεσμεύει τα Α.Ε.Ι., για να δημιουργήσουν τέτοια διετή προγράμματα.

Άρα, η τεχνική μεταλυκειακή εκπαίδευση περιορίζεται στα δημόσια ΙΕΚ, όπου ξέρετε πάρα πολύ καλά ότι λόγω μικρής συμμετοχής των παιδιών, στρέφονται όλοι στα ιδιωτικά - τα ιδιωτικά κάνουν πάρτι αυτή τη στιγμή - και τελικά το λογαριασμό τον πληρώνουν τα λαϊκά στρώματα, γιατί κυρίως αυτά τα παιδιά στρέφονται στην εκμάθηση μιας τέχνης.

Κυρίες και κύριοι συνάδελφοι, η πολιτική των συγχωνεύσεων των Α ΤΕΙ με τα Πανεπιστήμια, όπως φαίνεται στο σχέδιο νόμου, προωθείται, χωρίς να εντάσσεται σε ένα γενικό μακροπρόθεσμο εκπαιδευτικό και αναπτυξιακό σχεδιασμό, με ανυπαρξία έγκυρων και αξιόπιστων, σύμφωνα πάντα με τη διεθνή πρακτική, μελετών, με μυστικές διαβουλεύσεις μόνο με τους άμεσα ενδιαφερόμενους, τους τοπικούς κοινοβουλευτικούς και αυτοδιοικητικούς άρχοντες, παρακάμπτοντας όλα τα θεσμικά γνωμοδοτικά όργανα, χωρίς να αποσαφηνίζεται ότι η ένταξη του προσωπικού των Α ΤΕΙ στα Πανεπιστήμια θα βασίζεται σε ανοιχτές κρίσεις, ώστε να μην αποκλείονται νέοι, πολύ αξιόλογοι επιστήμονες, με εξαιρετικά δημοσιευμένο έργο, σε σύγχρονες αναδυόμενες κατευθύνσεις της επιστήμης και τέλος, με σαφείς αντιακαδημαϊκές έως και αντισυνταγματικές ρυθμίσεις. Θα έχουμε τη δυνατότητα κατ’ άρθρον να τα πούμε αναλυτικά.

Η διασπορά, λοιπόν και η χωροταξική κατανομή, που προβλέπεται στο νομοσχέδιο, δυσχεραίνουν – θεωρούμε – παρά διευκολύνουν τις αναγκαίες σήμερα συγκλίσεις και συνέργειες, ανάμεσα στους επιστημονικούς κλάδους και στις ιδιότητες, ενώ πολλαπλασιάζουν τη διοικητική πολυπλοκότητα, χωρίς τους αναγκαίους πόρους.

Θέλω να κλείσω με ένα ερώτημα, που το απευθύνω στον Υπουργό, γιατί είναι ο καθ’ ύλην αρμόδιος. Στο νομοσχέδιο το ΤΕΙ Ηπείρου απορροφάται από το Πανεπιστήμιο Ιωαννίνων, που πλέον θα διασπαστεί σε τέσσερις πόλεις και θα δημιουργηθούν τρία νέα Τμήματα. Επιπλέον, θα διασπαστεί ένα από τα υπάρχοντα σε δύο καινούργια. Προ διετίας, το 2016, η θέση του ΣΥΡΙΖΑ, την οποία υποστηρίζατε τόσο εσείς, όσο και ο κύριος Γεωργάτος, ήταν ότι «υπό τις παρούσες συνθήκες θεωρούμε ότι η πλήρης ενοποίηση των ακαδημαϊκών και ερευνητικών ιδρυμάτων, όπως επί παραδείγματι, η ενσωμάτωση ερευνητικών κέντρων και ΤΕΙ στα πανεπιστήμια, πέρα από τις τεχνικές δυσκολίες στην εφαρμογή της, δεν εξυπηρετεί μία βιώσιμη και ακαδημαϊκά σκόπιμη προοπτική». Τι έγινε, κύριε Υπουργέ; Γιατί τέτοια ανατροπή; Πάει στα σκουπίδια αυτή η προσέγγιση, αυτή η δέσμευσή σας; Τελικά, πότε λέγατε τα σωστά, το 2016, ως Πρόεδρος τότε της Επιτροπής Μορφωτικών ή σήμερα, ως Υπουργός Παιδείας; Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ την κυρία Κεφαλίδου.

Ο Ειδικός Αγορητής της Χρυσής Αυγής, ο κύριος Παππάς, έχει το λόγο.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Κύριε Πρόεδρε, με τη σειρά μου, θα αναφερθώ στο μείζον θέμα, που απασχολεί τον οργισμένο και θλιμμένο ελληνικό λαό, του οποίου έχω την υποχρέωση να μεταφέρω αυτή την οργή και στην Επιτροπή αυτή. Θα το κάνω, όπως το έκαναν και οι προηγούμενοι Εισηγητές. Θα το έκανα ούτως ή άλλως. Εμείς δεν θα πούμε, λέγοντας έναν νεολογισμό, που ακούσαμε σήμερα εδώ, ότι νιώθουμε αποσβόλωση. Δεν θα πούμε τέτοια γραφικά, όπως ανέφεραν συνυπεύθυνοι, θα έλεγα, στο έγκλημα αυτοί που αποποιούνται τις δικές τους ευθύνες, που μόνο εκφράζουν τη λύπη τους. Δηλαδή, αναφέρομαι σε όλους αυτούς, που διοίκησαν και κυβέρνησαν την Ελλάδα, από το 1974, έως τον Ιανουάριο του 2015, και φυσικά αυτούς τους δημιουργούς του περίφημου άρθρου του Συντάγματος, αλλά γνωστού ως «νόμου περί ευθύνης των Υπουργών». Λίγη ντροπή χρειάζεται και ας μην επενδύουν όλοι αυτοί στην ενδεχόμενα μικρή μνήμη του ελληνικού λαού. Σας διαβεβαιώνω ότι ο ελληνικός λαός δεν θα ξεχάσει ούτε οι εθνικιστές θα ξεχάσουν. Δεν θέλουμε να παραιτηθείτε, θέλουμε να δικαστείτε.

Δηλαδή, εννοώ θέλουμε να αναβρεθούν οι υπεύθυνοι της ολιγωρίας, να αναβρεθούν οι υπεύθυνοι όλων αυτών των εγκλημάτων, που συνέβησαν στην Ανατολική, αλλά και στη Δυτική - να μην ξεχνάμε και εκεί την καταστροφή – Αττική, πριν από λίγες ημέρες. Δεν έχουμε διάθεση να κάνουμε τυμβωρυχία ούτε υποκριτικά να κλάψουμε, πάνω από τα αποκαΐδια και τους απανθρακωμένους συνάνθρωπους μας, αλλά δεν μπορούμε να μην μιλήσουμε για τους 84 νεκρούς, τους 180 τραυματίες, εκ των οποίων πολλοί χαροπαλεύουν στις εντατικές των αθηναϊκών νοσοκομείων, τους ψυχολογικά τραυματισμένους Έλληνες, εφ' όρου ζωής, τα εκατοντάδες σπίτια, αυτοκίνητα, περιουσίες, κόπους μιας ζωής, τις κατεστραμμένες, καμένες πράσινες εκτάσεις πολύτιμου οξυγόνου για την Αττική.

Και οι κυβερνώντες, όταν έχουμε όλα αυτά, να ενοχλούνται, που η κοινωνία και οι Έλληνες αναζητούν τους υπευθύνους. Να έχουμε δε και την αβάντα - ας μου επιτραπεί η έκφραση - την υποστήριξη, την πολιτική υποστήριξη, την έμμεση της Ν.Δ. προς την Κυβέρνηση, λέγοντας αυτό το περίφημο «δεν είναι η ώρα για την απόδοση των ευθυνών». Είπα και χθες στην Ολομέλεια, ότι ίσα-ίσα τώρα είναι η ώρα για την απόδοση των ευθυνών.

Αντί, λοιπόν, να ξεκινήσουν άμεσα οι διαδικασίες αναζήτησης των ευθυνών, με το περίσσιο αριστερό θράσος, που διαθέτει η Κυβέρνηση, αντί, λοιπόν, ο κόσμος να ακούσει μια συγγνώμη, να δει συμβολικά μια παραίτηση να γίνεται δεκτή, αντί, λοιπόν, ο κόσμος να τα δει όλα αυτά, κυριολεκτικά χάνει τον ύπνο του. Χάνει τον ύπνο του ο ελληνικός λαός, όχι μόνο από τη θλίψη, την οργή, αλλά και τον τρόμο, όταν διαπιστώνει πόσο άθλιοι είναι οι υπεύθυνοι για την ασφάλεια του. Αυτό το λέω, αναφερόμενος στη χθεσινή συνέντευξη του Υπουργού εκπροσώπου τύπου του ΣΥΡΙΖΑ, του κ. Τζανακόπουλου και του Υπουργού Προστασίας του Πολίτη, του κ. Τόσκα, μαζί με τους Αρχηγούς των Σωμάτων Ασφαλείας Λιμενικού και Πυροσβεστικής.

Επί του νομοσχεδίου. Είπε ο κύριος Υπουργός, στην αρχή της συζήτησης, στην εισήγησή του πριν από λίγο, ότι εδώ συζητάμε για το τι πανεπιστήμιο θέλουμε για την επόμενη εικοσαετία. Συμφωνούμε. Συμφωνούμε με το εξής, ότι η «πρώτη φορά Αριστερά» και το καταστροφικό της έργο έχει βάθος εικοσαετίας και να προσθέσω και ενδεχομένως, πολύ περισσότερο. Θα χρειαστούν είκοσι με τριάντα χρόνια, μια γενιά ολόκληρη, για να επουλωθούν οι πληγές, τις οποίες έχει υποστεί ο εθνικός κορμός, από την «πρώτη φορά Αριστερά» και την Κυβέρνηση των ΣΥΡΙΖΑ - ΑΝΕΛ. Όπως θα χρειαστεί μια γενιά, για να ορθοποδήσει και πάλι η Ανατολική Αττική, για να ξαναζήσει το Μάτι, έτσι θα χρειαστεί και ολόκληρη η Ελλάδα μία και δύο γενιές να σταθεί στα πόδια της.

Θα πρέπει να πούμε ότι για μας η λύση, για να σταθεί στα πόδια της η Ελλάδα, δεν είναι μια φιλελε- μνημονιακή εξίσου κυβέρνηση της Ν.Δ., αλλά είναι μια κυβέρνηση εθνική, μια κυβέρνηση εθνικού σκοπού, μια κυβέρνηση των Ελλήνων, με πρωτεύοντα ρόλο το λαϊκό εθνικιστικό κίνημα.

Στο συζητούμενο νομοσχέδιο, κ. Πρόεδρε, θα ήθελα να πω και να επισημάνω, γιατί αυτή η διαδικασία fast track; Δηλαδή, ενώ είχαμε - για να μην μπω σε λεπτομέρειες ημερομηνιών - από τις αρχές Μαΐου, αρχές Ιουνίου, τη διαβούλευση σε ό,τι αφορά και την περίπτωση των Ιωαννίνων ή και του Ιονίου Πανεπιστημίου, ενώ είχαμε τον καιρό αυτά όλα να συζητηθούν σε Επιτροπές, να συζητηθούν στην Ολομέλεια σε πλήρη σύνθεση, δηλαδή, της Βουλής και με τους 300 Βουλευτές, αυτό το νομοσχέδιο, την τελευταία στιγμή, λίγο πριν κλείσει η Βουλή, για τον Αύγουστο, έρχεται προς συζήτηση και ψήφιση.

Για μας, αυτό το νομοθέτημα του κυρίου Γαβρόγλου θα πρέπει να χαρακτηριστεί τουλάχιστον άτολμο, άστοχο και σαφώς, με μνημονιακό προσανατολισμό.

Γίνονται συγχωνεύσεις Τεχνολογικών Εκπαιδευτικών Ιδρυμάτων με Ανώτατα Εκπαιδευτικά Ιδρύματα, με σκοπό τη δήθεν εξοικονόμηση δαπανών. Μόνο που αυτές οι δαπάνες είναι αδιευκρίνιστου ύψους, όπως αναφέρεται στην Έκθεση του Λογιστηρίου του Κράτους.

Κύριε Πρόεδρε, δεν θέλουμε να είμαστε άδικοι. Το κίνημα της Χρυσής Αυγής, το Λαϊκό Εθνικιστικό Κίνημα, δεν έχει παρωπίδες, ούτε έχει ιδεολογικές αγκυλώσεις. Δεν θέλουμε, λοιπόν, να είμαστε άδικοι και θα αναφέρουμε ότι, υπό όρους, υπάρχουν κάποια θετικά μέτρα μέσα στο νομοσχέδιο, όπως είναι η ίδρυση του Ερευνητικού Κέντρου, στο Πανεπιστήμιο των Ιωαννίνων και άλλα πολλά, τα οποία θα τα αναφέρουμε στην κατά άρθρο συζήτηση. Οι ρυθμίσεις, που εισάγονται στο συζητούμενο νομοσχέδιο, είναι και θετικές και αρνητικές. Ωστόσο, μεγάλη αρνητική εντύπωση, τουλάχιστον σε εμάς, προκαλεί το άρθρο 30. Και θα έλεγα, «δυστυχώς, μόνο σε μας», διότι θα έπρεπε να το εκφράζουν όλοι. Ενδεχομένως, κάποιοι να το εκφράζουν, μέσα στο μυαλό τους, αλλά, φοβούμενοι το πολιτικό κόστος, που μας λέει ότι θα πρέπει όλοι να είμαστε politically correct, δεν το λένε.

Λοιπόν, το άρθρο 30 αποτυπώνει, πραγματικά, τις αριστερές ιδεοληψίες της Κυβέρνησης ΣΥ.ΡΙΖ.Α., καθώς θεσπίζει ξενώνες φιλοξενίας μεταναστών και προσφύγων και όπου ορίζεται ότι το Ίδρυμα Νεολαίας και Δια Βίου Μάθησης θα είναι αρμόδιο για τη διαχείριση αυτών των θεμάτων. Έχουμε τους ξενώνες στα Ανώγεια της Κρήτης, τους ξενώνες στους Αγίους Αναργύρους, στο σημερινό πάρκο Τρίτση –παλαιότερα, πάρκο Βασιλίσσης Αμαλίας. Επίσης, αφορά δαπάνες σίτισης μεταναστών, κοινωνικο-ψυχολογική στήριξη, εκπαιδευτικές δράσεις κ.λπ. Ωραία, συμφωνούμε, ανθρωπισμός. Να έχουν όλοι δικαίωμα στην εκπαίδευση. Έτσι λέτε εσείς.

Αντίθετα, όμως, με εσάς και τη γνωστή σας «λαθρολαγνεία» και θα έλεγα τον «ψευδοανθρωπισμό» σας, διότι δεν ανοίγετε τις βίλες σας για να φιλοξενήσετε αυτούς τους αναξιοπαθούντες, εμείς, χωρίς καμία ενοχή, λέμε «Πρώτα οι Έλληνες». Και να το ξέρει ο ελληνικός λαός και γι’ αυτό μας εμπιστεύονται όσοι μας εμπιστεύονται και θα είναι ολοένα και περισσότεροι, λέμε και θα επιμένουμε «Πρώτα οι Έλληνες». Εδώ είναι Ελλάδα, πρώτα και πριν απ' όλα, οι Έλληνες.

Επίσης, να προσθέσω στο σημείο αυτό, για τα ΤΕΙ, ότι δεν είναι τυχαίο ότι στις ευρωπαϊκές χώρες, σε αναπτυγμένες ευρωπαϊκές χώρες, τα ΤΕΙ αποτελούν δημοφιλή εκπαιδευτικά ιδρύματα , είναι σχολές ανώτερης προτίμησης, διότι οδηγούν, κατευθείαν , στην επαγγελματική αποκατάσταση. Τουναντίον, στην Ελλάδα, αυτό δεν συμβαίνει, χάριν των δικών σας επιλογών, οι οποίες δεν είναι μόνο δικές σας, αλλά είναι και επιλογές της Ν.Δ.. Ενθυμούμενος και πηγαίνοντας τρία χρόνια πίσω, δηλαδή, στον Αύγουστο του 2015, όταν μαζί ψηφήσατε το τρίτο μνημόνιο, στο οποίο, δυστυχώς, η Ελλάδα και ο ελληνικός λαός είναι δέσμιοι και θα είναι δέσμιοι μέχρι το 2060, μαζί δημιουργήσατε και εκθρέψατε αυτό το τέρας του μνημονίου.

Λοιπόν, να αναρωτηθώ τι επαγγελματική αποκατάσταση θα έχουν αυτοί οι απόφοιτοι, σε μια μνημονιακή και μεταμνημονιακή - όπως θέλετε να λέτε εσείς - Ελλάδα, στην οποία η οικονομία είναι κατεστραμμένη; Αλλά και αν η οικονομία, όπως την οραματίζεται η φιλελεύθερη Ν.Δ., ορθοποδήσει, δεν θα είναι η εθνική οικονομία, που οραματίζεται και προγραμματίζει, στο πρόγραμμά της, η Χρυσή Αυγή.

Κύριε Πρόεδρε, το νομοσχέδιο το καταψηφίζουμε, επί της αρχής. Καταψηφίζουμε, γιατί δεν λύνει τα μεγάλα προβλήματα, τα φλέγοντα και σοβαρά προβλήματα, στο χώρο της υγείας και πολύ περισσότερο δεν λύνει τα ζητήματα, που άπτονται, για εμάς στο χώρο της εθνικής παιδείας. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Δελής.

ΙΩΑΝΝΗΣ ΔΕΛΗΣ (Ειδικός Αγορητής του Κομμουνιστικού Κόμματος Ελλάδας): Ευχαριστώ πολύ, κύριε Πρόεδρε. Είναι βαριά η ατμόσφαιρα, είναι βαριά και η ψυχή μας. Ταυτόχρονα, όμως, είναι πολύ μεγάλη η πρόκληση και η κυνική προσπάθεια της Κυβέρνησης να κρύψει τις δικές της τεράστιες ευθύνες για το έγκλημα, που συντελέστηκε, στην Ανατολική Αττική.

Σε ό,τι μας αφορά θα συνεχίσουμε και θα δυναμώσουμε τον αγώνα για τη διεκδίκηση των τραγικά επίκαιρων και αναγκαίων άμεσων μέτρων αντιπυρικής και αντιπλημμυρικής προστασίας, αλλά και αντισεισμικής θωράκισης. Αυτό, ίσως είναι ο καλύτερος φόρος τιμής για τους συνανθρώπους μας, που χάθηκαν, τόσο άδικα.

Σχετικά, τώρα, με το σημερινό νομοσχέδιο, σύμφωνα με το οποίο, από την 1η Οκτώβρη, το ΤΕΙ Ηπείρου και το ΤΕΙ Ιονίων Νήσων καταργούνται, ως αυτοτελή νομικά πρόσωπα και εντάσσονται στο Πανεπιστήμιο Ιωαννίνων και στο Ιόνιο Πανεπιστήμιο, αντίστοιχα, ενώ συστήνονται και ερευνητικά κέντρα στα παραπάνω ιδρύματα : Το σχέδιο νόμου περιλαμβάνει, επίσης, στις καθιερωμένες πια «λοιπές διατάξεις» και αρκετές ρυθμίσεις για την πρωτοβάθμια, δευτεροβάθμια και ανώτατη εκπαίδευση, καθώς και για την έρευνα.

Ο βασικός κορμός του νομοσχεδίου, που δίνει και τον τίτλο του, αποτελεί ένα ακόμα βήμα στη διαμόρφωση του νέου χάρτη της ανώτατης εκπαίδευσης, της νέας «χωροταξίας» της όπως λέγεται, ενός εγχειρήματος, που ξεκίνησε, με την ίδρυση του πανεπιστημίου της Δυτικής Αττικής και συνεχίζεται, βεβαίως, με τις λεγόμενες συνέργειες, μεταξύ των ιδρυμάτων ανώτατης εκπαίδευσης και στην υπόλοιπη χώρα.

Στόχος, βέβαια, είναι εκτός από την επιδιωκόμενη άμεση δημοσιονομική περιστολή, να βελτιωθεί η λεγόμενη ανταγωνιστικότητα της ελληνικής ανώτατης εκπαίδευσης, να προσαρμοστεί, δηλαδή, ακόμα περισσότερο, η δομή και το περιεχόμενο της, στις ανάγκες της καπιταλιστικής κερδοφορίας ή, όπως λέει η Κυβέρνηση, της «ανάπτυξης». Εννοείται, βεβαίως, της καπιταλιστικής ανάπτυξης.

Γι' αυτό και στον πυρήνα αυτής της νέας χωροταξίας της ανώτατης εκπαίδευσης, βρίσκεται η ακόμα πιο οργανική σύνδεση των ιδρυμάτων με τις επιχειρήσεις, στα πλαίσια της λεγόμενης παραγωγικής ανασυγκρότησης και ο νέος χάρτης σχεδιάζεται, ώστε να ευθυγραμμίζει τα ιδρύματα, με τους στόχους της περιφερειακής και κλαδικής ανάπτυξης και να προωθεί, βεβαίως, την οικοδόμηση του ενιαίου χώρου ανώτατης εκπαίδευσης, τη στρατηγική, δηλαδή, για ακόμη μεγαλύτερη συμβολή της ανώτατης εκπαίδευσης στην αύξηση της κερδοφορίας των επιχειρήσεων.

Σύμφωνα δε με το Υπουργείο, οι συγχωνεύσεις πανεπιστημίων και ΤΕΙ με διάφορες μορφές, σε όλη τη χώρα, θα συνεχιστούν το επόμενο διάστημα. Βέβαια, όλο αυτό το κύμα των συγχωνεύσεων, που ξέσπασε, δεν είναι παρά η συνέχεια των αντίστοιχων νομοθετικών παρεμβάσεων της κυρίας Διαμαντοπούλου και βεβαίως, του σχεδίου «ΑΘΗΝΑ», του κ. Αρβανιτόπουλου, της συγκυβέρνησης Ν.Δ. - ΠΑ.ΣΟ.Κ. , μασκαρεμένο, όμως, μαγειρεμένο και σερβιρισμένο, καλύτερα.

Για να μην ξεχνιόμαστε, ακολουθεί και αυτό το νομοσχέδιο το εκπαιδευτικό, τις λεγόμενες βέλτιστες πρακτικές του ΟΟΣΑ, με τις πλήθος αντιλαϊκές του εργαλειοθήκες, ενώ εν τω μεταξύ, συμπεριλαμβάνεται από το 2013, ακόμα και στις κατευθύνσεις των μνημονίων.

Η Κυβέρνηση ισχυρίζεται ότι το Ιόνιο και το Πανεπιστήμιο Ιωαννίνων γίνονται ισχυρά και οι απόφοιτοί τους ανταγωνιστικοί, ότι θα ωφεληθούν όλοι από τις αλλαγές και ότι θα ενισχυθεί η ανάπτυξη της τοπικής κοινωνίας. Και, όμως ο αποκαλούμενος και πολυδιαφημισμένος «ενιαίος χώρος Ανώτατης Εκπαίδευσης», τον οποίο προχωρά και το νομοσχέδιο αυτό, για το Πανεπιστήμιο Ιωαννίνων και το Ιόνιο, στην ουσία, οδηγεί, για το ίδιο επιστημονικό αντικείμενο, στο να υπάρχει πληθώρα και κατηγοριοποιήσεις πτυχίων αποφοίτων και τμημάτων. Για ποιο λόγο; Για να εξασφαλίζεται φτηνή, ειδικευμένη εργατική δύναμη, πιστοποιημένη στα προσόντα και στις δεξιότητες εκείνες, που απαιτεί το κεφάλαιο και οι σχεδιασμοί του. Ποιοι θα επωφεληθούν από αυτό; Σίγουρα, οι μεγαλοεπιχειρηματίες, αλλά και όσοι καθηγητές βλέπουν το Πανεπιστήμιο, ως κατάστημα πώλησης έρευνας και φτηνών αποφοίτων στους επιχειρηματίες. Για αυτόν, ακριβώς, το λόγο και η δημιουργία σχολών και τμημάτων, όπως για παράδειγμα, η Γεωπονική, το Τμήμα Διατροφής και τα αντίστοιχα Ινστιτούτα του Κέντρου Έρευνας, στο Πανεπιστήμιο Ιωαννίνων, τα οποία προορίζονται να εξυπηρετήσουν τις ανάγκες των μεγάλων αγροδιατροφικών επιχειρήσεων της περιοχής. Κάτι που υπαινίχθηκε – ίσως ήταν κάτι περισσότερο από υπαινιγμός – και ο κ. Υπουργός, πριν από λίγο.

Οι επιχειρηματίες απαιτούν από την Κυβέρνηση και το έχουν να διαλέγουν εργαζόμενους, με κατάλληλες δεξιότητες, από μια ευρεία γκάμα αποφοίτων και όχι από αποφοίτους, που έχουν όλοι ολοκληρωμένες σπουδές και ίδια δικαιώματα. Ανταγωνιστικός κατ' αυτούς απόφοιτος είναι αυτός, που είναι φτηνός εργαζόμενος, προσαρμόσιμος και ευέλικτος, αυτός, που σκέφτεται, για λογαριασμό της εταιρίας και όχι για τα δικαιώματά του. Ανταγωνιστικό τμήμα είναι αυτό, που έχει ένα πρόγραμμα σπουδών και έρευνας, κομμένα και ραμμένα στα μέτρα της αγοράς.

Στην ουσία, λοιπόν, όχι μόνο δεν ανωτατοποιούνται τα Τ.Ε.Ι., αλλά η κατηγοριοποίηση των αποφοίτων και των τμημάτων στο Πανεπιστήμιο διευρύνεται. Ήδη, είναι γνωστό το παράδειγμα των μηχανικών, που είναι πολλές οι κατηγορίες μηχανικών και ταχυτήτων, οι πενταετείς, οι τετραετείς από Α.Ε.Ι., από Τ.Ε.Ι., από Κολέγια, οι παλαιοί απόφοιτοι των Α.Ε.Ι., των Τ.Ε.Ι. κ.λπ.. Είναι χαρακτηριστικό δε ότι δεν υπάρχει καμία σοβαρή και αξιόπιστη πρόνοια στο νομοσχέδιο για το μέλλον των σημερινών σπουδαστών και των δύο Τ.Ε.Ι., που καταργούνται και αντίστοιχα, φυσικά, των παλαιότερων αποφοίτων αυτών των Τ.Ε.Ι.. Επιπλέον, την κατηγοριοποίηση θα εντείνει, αντικειμενικά, η ίδρυση των διετών προγραμμάτων ΕΠΑΛ στο Πανεπιστήμιο, όπως για παράδειγμα, στη Γαλακτοκομική, στις ιχθυοκαλλιέργειες, που θα προωθηθούν, στο μέλλον, μέσα από τα διετή Κέντρα Επαγγελματικής Εκπαίδευσης των Πανεπιστημίων, που προαναγγέλλονται και ήδη αναφέρθηκαν και από τον κ. Υπουργό.

Με αυτόν το σχεδιασμό συμφωνούν όλα τα αστικά κόμματα ό,τι κι αν λένε εδώ οι Πρυτάνεις στα Πανεπιστήμια και στα Τ.Ε.Ι., η τοπική διοίκηση στην Περιφέρεια και στους Δήμους και όλοι μαζί στηρίζουν την επιχειρηματικότητα και την ανταγωνιστικότητα των επιχειρήσεων.

Παρόλα αυτά, η Κυβέρνηση επιμένει να καλλιεργεί ένα κλίμα ευφορίας και διαλαλεί ότι επιτέλους, γίνεται η πανεπιστημιοποίηση των Τ.Ε.Ι.. Και, όμως, σε καμιά περίπτωση, δεν εξασφαλίζεται η λειτουργία πανεπιστημιακών αναβαθμισμένων τμημάτων. Δημιουργούνται καινούργια τμήματα, χωρίς να έχει ελάχιστα εξασφαλισθεί ο τρόπος λειτουργίας τους, η χρηματοδότησή τους, οι υποδομές και τα συγγράμματα, το εκπαιδευτικό και λοιπό προσωπικό, δηλαδή ό,τι απαιτείται για τη λειτουργική πληρότητα ενός πανεπιστημιακού τμήματος. Πώς θα στηριχθεί ένα νέο πρόγραμμα σπουδών, με τι διδάσκοντες, με τι αίθουσες, με τι εργαστήρια;

Είναι φανερό ότι πρόκειται για καινούργια «βαφτίσια», όπως ήταν και με την ανωτατοποίηση του 2001 και με τα διάφορα σχέδια, όπως το «ΑΘΗΝΑ» ή όπως έγινε πρόσφατα, με το νέο-ιδρυμένο Πανεπιστήμιο Δυτικής Αττικής.

Επιπλέον, όχι απλά δεν υποστηρίζεται, ούτε και αναβαθμίζεται, βέβαια, η λειτουργία των ιδρυμάτων, αλλά επεκτείνονται περαιτέρω οι ελαστικές εργασιακές σχέσεις των διδασκόντων και του λοιπού προσωπικού και γενικεύονται οι κατηγορίες διδασκόντων προσωπικού, με περιορισμένα προσόντα και διαφοροποίηση εργασιακών δικαιωμάτων. Διότι αλλαγές μπορεί να γίνονται, αλλά η κρατική χρηματοδότηση δεν αυξάνεται, ούτε ενισχύονται τα τμήματα, είτε παλαιά, είτε νέα, με μόνιμο εκπαιδευτικό και άλλο προσωπικό, με υποδομές και εργαστήρια.

Για να έχουμε και καλό ρώτημα, μήπως θα μειωθεί το κόστος σπουδών; Θα ενισχυθεί η φοιτητική μέριμνα; Θα καταργηθεί η σημερινή λειτουργία των ιδρυμάτων, με επιχειρηματικά κριτήρια; Μήπως θα ενισχυθεί το περιεχόμενο σπουδών, ώστε να συνδέεται ο επιστήμονας όλο και περισσότερο και βαθύτερα, με το επιστημονικό του αντικείμενο; Μήπως θα μειωθεί η ανεργία των αποφοίτων και θα βρίσκει κανείς δουλειά στο αντικείμενο των σπουδών του, με δικαιώματα; Μήπως θα αρκεί το πτυχίο, για να βρίσκει κανείς δουλειά ή θα συνεχίσουν να απαιτούνται μεταπτυχιακά πιστοποιητικά, πανάκριβη κατάρτιση και τόσα άλλα; Μήπως η έρευνα στα ερευνητικά κέντρα των δύο ιδρυμάτων θα αφορά τις λαϊκές ανάγκες και η απασχόληση των ερευνητών θα γίνεται, με πλήρη εργασιακά και ασφαλιστικά δικαιώματα;

Οι απαντήσεις σε όλα αυτά είναι κατηγορηματικά αρνητικές. Δείτε τα ερευνητικά κέντρα και τα τεχνολογικά πάρκα. Είναι νομικά πρόσωπα ιδιωτικού δικαίου, έτσι συστήνονται, δηλαδή, εταιρείες, που στοχεύουν στο να συνδέσουν τα πανεπιστήμια και την έρευνα, που διεξάγεται, σε αυτά, με την αγορά και τις καινοτόμες εφαρμογές, δηλαδή, τη διευκόλυνση των επενδύσεων, σε τομείς με μεγάλα περιθώρια κερδοφορίας. Στόχος διακηρυγμένος όλων αυτών και μέσα στο νομοσχέδιο, δηλαδή, εννοώ την Αιτιολογική του Έκθεση, δεν είναι, βέβαια, να προάγουν την έρευνα στην υπηρεσία των επιστημονικών, κοινωνικών, λαϊκών αναγκών, αλλά για να διευκολύνουν τη διάχυση των ερευνητικών αποτελεσμάτων των πατεντών και πιστοποιημένων ερευνητικών προϊόντων, προς την αγορά, με στόχο την αύξηση της κερδοφορίας και της ανταγωνιστικότητας των επιχειρηματικών ομίλων.

Είναι ο ίδιος ο ΣΥ.ΡΙΖ.Α., που νομοθετεί «φόρα παρτίδα» και σε αυτό το νομοσχέδιο, ότι «σε αυτά τα ερευνητικά κέντρα» – διαβάζω αυτολεξεί – «απασχολείται και προσωπικό, με συμβάσεις ορισμένου χρόνου ή έργου ή με συμβάσεις παροχής υπηρεσιών, στο πλαίσιο των προγραμμάτων έργων, που αυτό διαχειρίζεται.»

Κλείνοντας, το Κ.Κ.Ε. είναι αντίθετο στο παρόν νομοσχέδιο, γιατί είναι αντίθετο στο σύνολο της αντιεκπαιδευτικής πολιτικής της Ε.Ε. και της Κυβέρνησης. Η απάντηση στο σχέδιο νόμου δεν είναι η διαιώνιση του διαχωρισμού σε Α.Ε.Ι. και Τ.Ε.Ι., ο διαχωρισμός φοιτητών και σπουδαστών, ούτε, βέβαια, να επικρατήσει η λογική «το κάθε τμήμα και ο κάθε ένας για την πάρτη του», που καλλιεργούν διάφοροι στις σχολές, αλλά και ένα τμήμα καθηγητών, με κριτήριο ή τη θέση τους ή τις πιθανές μπίζνες, ούτε είναι να περιμένει κανείς παθητικά την αυταπάτη της ανωτατοποίησης.

Η μόνη ουσιαστική απάντηση προς όφελος των φοιτητών, των σπουδαστών, αλλά και της πλειοψηφίας των εργαζομένων, είναι η ενιαία στάση και ο αγώνας όλων, απέναντι στο σύνολο και στην ουσία τέτοιου είδους αναδιαρθρώσεων και όχι μόνο σε επιμέρους διοικητικές πλευρές του νομοσχεδίου. Να υψωθεί, λοιπόν, τώρα μέτωπο, ενάντια στην πολιτική της Κυβέρνησης και της Ε.Ε. και να μπει στην προμετωπίδα το αίτημα για ουσιαστική αναβάθμιση όλων των τμημάτων και των σπουδών.

Μόνη ουσιαστική διέξοδος από την αυτήν την παράλογη κατάσταση, που όντως υπάρχει, είναι η πρόταση του Κ.Κ.Ε. και η πάλη του για ενιαία ανώτατη εκπαίδευση, αποκλειστικά δημόσια και δωρεάν, η πάλη για έναν άλλο δρόμο ανάπτυξης, που κριτήριο δεν θα είναι τα κέρδη των μονοπωλίων, αλλά οι λαϊκές ανάγκες και θα υπηρετούν αυτές τις ανάγκες του λαού, που συνεχώς διευρύνονται, οι επιστήμονες και οι ερευνητές, δουλεύοντας, όμως, με δικαιώματα. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θα κάνω μια ανάγνωση των φορέων που είναι προτεινόμενοι από τις παρατάξεις. Η Πανελλήνια Ομοσπονδία Συλλόγων Τακτικού και Ερευνητικού Προσωπικού (ΠΟΣΔΕΠ), η Ένωση Ελλήνων Ερευνητών, η Αρχή Διασφάλισης Πιστοποίησης της Ποιότητας της Ανώτατης Εκπαίδευσης (ΑΔΙΠ). Η Ομοσπονδία Λειτουργών Μέσης Εκπαίδευσης (ΟΛΜΕ), η Σύνοδος Πρυτάνεων Πανεπιστημίων, η Πανελλήνια Ομοσπονδία Συλλόγων Ειδικού Εργαστηριακού Προσωπικού Α.Ε.Ι. (ΠΟΣΕΕ), η Πρυτανεία Τ.Ε.Ι. Ηπείρου, η Ομοσπονδία Συλλόγων Εκπαιδευτικού Προσωπικού Τ.Ε.Ι-ΟΣΕΠ-ΤΕΙ, η Σύνοδος Πρυτάνεων και Προέδρων Τ.Ε.Ι., η Διδασκαλική Ομοσπονδία (ΔΟΕ), η Πρυτανεία Πανεπιστημίου Ιωαννίνων, η Πρυτανεία Ιονίου Πανεπιστημίου, ο Πρόεδρος του ΕΣΕΚΑΑΔ, η Ομοσπονδία Ιδιωτικών Εκπαιδευτικών Λειτουργών (ΟΙΕΛΕ), η Πανελλήνια Ομοσπονδία Συλλόγων και η Ομοσπονδία Διοικητικών Υπαλλήλων, ο Πρύτανης Τ.Ε.Ι. Ιονίων, το Τεχνικό Επιμελητήριο (ΤΕΕ), η Ομοσπονδία Ειδικού Εκπαιδευτικού Προσωπικού Πανεπιστημίων, ο Σύλλογος Διοικητικών Υπαλλήλων Τ.Ε.Ι. Ηπείρου, η ΠΟΣΙΠΣ, η Πανελλήνια Ομοσπονδία Ιδιωτικών νηπιαγωγών, ο Σύλλογος Υπαλλήλων Κεντρικής Υπηρεσίας Υπουργείου Παιδείας, η Πανελλήνια Επιστημονική Ένωση Διευθυντών Σχολικών Μονάδων, ο Πανελλήνιος Σύνδεσμος Αναπληρωτών Δασκάλων, ο Πρόεδρος του Τμήματος Μουσικών Σπουδών Ιονίου Πανεπιστημίου, ο Πανελλήνιος Επιστημονικός Σύλλογος Ειδικής Αγωγής, η Ένωση εκπαιδευτικών Λειτουργών Ειδικής Αγωγής. Είναι περίπου 30 ή 33. Προτιμούμε να υπάρχει μια πλήρης διαβούλευση. Έχουμε το χρόνο, τη Δευτέρα, μετά το μεσημέρι, να γίνει πλήρης ανάπτυξη των προβληματισμών. Φυσικά, με την επιφύλαξη ότι πρέπει να ειδοποιηθούν τώρα, αν έχουν τη δυνατότητα, λόγω και του θέρους να έρθουν.

Το λόγο έχει ο κύριος Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κάνω μια έκκληση τα Κόμματα να συζητήσουν μεταξύ τους και να διασφαλίσουμε την ουσιαστική συμμετοχή αυτών των φορέων, ώστε να ακούσουμε τις απόψεις. Ορισμένοι από αυτούς έχω την αίσθηση ότι δεν έχουν καμία σχέση, με το νομοσχέδιο. Μπορεί να τους αφορούν τρεις σειρές και άλλους να αφορούν 25 σελίδες. Ξέρω ότι η δημοκρατία δεν κάνει τέτοιους διαχωρισμούς, αλλά θέλουμε να ακούμε επί της ουσίας απόψεις, για να μπορέσουμε να τις ενσωματώσουμε. Κάνω, λοιπόν, μια έκκληση τα Κόμματα να συνεννοηθούν μεταξύ τους.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Υπουργέ έχει γίνει, ήδη, διαβούλευση, έχουν αφαιρεθεί κάποιοι, που ξεπερνούσαν κατά πολύ τις χρονικές αντοχές μιας συνεδρίασης.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Βάκη Φωτεινή, Κάτσης Μάριος, Μηταφίδης Τριαντάφυλλος, Μουμουλίδης Θεμιστοκλής, Παρασκευόπουλος Νικόλαος, Παυλίδης Κωνσταντίνος, Σεβαστάκης Δημήτριος, Σκούφα Ελισσάβετ, Στέφος Ιωάννης, Βλάσσης Ιωάννης, Καραμανλή Άννα, Τσιάρας Κωνσταντίνος, Ράπτη Ελένη, Στύλιος Γεώργιος, Κεφαλίδου Χαρά, Παππάς Χρήστος, Δελής Ιωάννης, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Νομίζω ότι μπορούμε να προχωρήσουμε και να ακούσουμε τον επόμενο ομιλητή.

Το λόγο έχει ο Ειδικός Αγορητής των Ανεξαρτήτων Ελλήνων, ο κύριος Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Κύριοι συνάδελφοι, εγώ δεν θα επαναλάβω τα όσα είπα χθες, με αφορμή την εθνική τραγωδία, που έπληξε τη χώρα και ιδιαίτερα την Ανατολική Αττική, στην οποία διακονώ, με την ιδιότητα του Βουλευτή, ως ορκισμένος υπηρέτης των συμπολιτών μου. Ήταν μια ειδική συνεδρίαση, η οποία έλαβε χώρα στην Ολομέλεια, υπό την προεδρία του κυρίου Βούτση. Βεβαίως, δεν θα εκμεταλλευτώ την εθνική τραγωδία, προκειμένου να αντιπαρατεθώ ή να αναζητήσω τώρα ευθύνες ή να αναπτύξω για τη δική μου αυτοπροβολή πολιτικό λόγο. Άλλωστε, δόθηκε η ευκαιρία στους εκπροσώπους όλων των πολιτικών δυνάμεων – γι' αυτόν το σκοπό προορίστηκε και η χθεσινή συνεδρίαση – για να αναπτύξουν τις δικές τους θέσεις.

Βέβαια, κλείνοντας αυτό το κομμάτι, θα πω ότι όπου και όσο οι υπηρεσίες, η «κρατική μηχανή» και η Ελληνική Πολιτεία, με καλό ή όχι τρόπο, προσέφερε τις υπηρεσίες, θα κριθεί και μέχρι τότε, όταν και εφόσον υπάρξουν ευθύνες, θα καταλογιστούν, τουλάχιστον, για τη δικαίωση της μνήμης των αδικοχαμένων συμπολιτών μας. Μέχρι τότε, θα παρακαλούσα όλους τους συναδέλφους να αντέξουν αυτήν την αναμονή, μέσα σε ένα διαμορφωμένο κλίμα ενωτικό, συμπόρευσης και συμπαράστασης στους συγγενείς των αδικοχαμένων συμπολιτών μας.

Ερχόμενος τώρα, κύριε Πρόεδρε, επί του νομοσχεδίου ήθελα, καταρχήν, να πω ότι κρίνω πως είναι η συνέχεια ενός επιτυχημένου νομοθετήματος, που είχαμε, για το Πανεπιστήμιο Δυτικής Αττικής.

Αναλυτικότερα: Το προτεινόμενο σχέδιο νόμου, αυτό του Υπουργείου Παιδείας, Έρευνας και Θρησκευμάτων, το οποίο αποτελείται από 37 άρθρα, κατανεμημένα σε 6 Κεφάλαια, εισάγει μια σειρά ρυθμίσεων, που επιδιώκει την εφαρμογή τους, για το σύνολο των βαθμίδων εκπαίδευσης, καθώς πέραν των αλλαγών, που αφορούν, πρωτίστως, την τριτοβάθμια εκπαίδευση και ειδικότερα το Πανεπιστήμιο των Ιωαννίνων και το Ιόνιο Πανεπιστήμιο, θεσπίζονται παράλληλα μέτρα, που αφορούν τη δευτεροβάθμια και την πρωτοβάθμια εκπαίδευση.

Σε αυτό το σημείο, θα επιλέξω να αναφερθώ σε επιμέρους διατάξεις του παρόντος σχεδίου νόμου, όχι για να παραγνωρίσω τη σημασία του συνόλου των άρθρων και των ρυθμίσεων, που περιλαμβάνονται σε αυτά, αλλά, απλώς, για να επιχειρήσω, αναλογιζόμενος και την οικονομία του χρόνου, που οφείλω να σεβαστώ, να αναδείξω τη δέσμη των καινοτόμων αλλαγών, που εισάγει το Υπουργείο Παιδείας, η οποία, σε πρώτη, τουλάχιστον, ανάγνωση με βρίσκει απόλυτα σύμφωνο.

Ξεκινάω, λοιπόν, από τις βασικές αλλαγές, που προτείνονται, κατά τα πρώτα τρία Κεφάλαια του νομοσχεδίου. Ειδικότερα, το Τεχνολογικό Εκπαιδευτικό Ίδρυμα Ηπείρου και το Τεχνολογικό Εκπαιδευτικό Ίδρυμα Ιονίων Νήσων καταργούνται, ως αυτοτελή νομικά πρόσωπα και εντάσσονται, από την 1η Οκτωβρίου του 2018, στο Πανεπιστήμιο Ιωαννίνων και στο Ιόνιο Πανεπιστήμιο, αντίστοιχα, ενώ ταυτόχρονα ιδρύονται νέες Σχολές και νέα Τμήματα Σπουδών στα εν λόγω Ανώτατα Εκπαιδευτικά Ιδρύματα. Αρχικός στόχος των προτεινομένων διατάξεων είναι η αναβάθμιση και η διεθνοποίηση των Πανεπιστημίων, ώστε να επιλυθούν τα προβλήματα, να αντιμετωπιστούν οι δυσλειτουργίες, να θεραπευτούν οι αδυναμίες και να ξεπεραστούν τα αδιέξοδα, που έχουν δημιουργηθεί και έχουν εγκλωβίσει, θα έλεγα, τις νέες γενιές των σπουδαστών.

Η απορρόφηση και η ενσωμάτωση, ουσιαστικά, των Τ.Ε.Ι. Ιονίων Νήσων και του Τ.Ε.Ι. Ηπείρου από το Ιόνιο Πανεπιστήμιο και από το Πανεπιστήμιο Ιωαννίνων, αντίστοιχα, εντάσσεται στο σχεδιασμό της επόμενης μέρας, που προωθείται, για μια τριτοβάθμια εκπαίδευση, που θα απαντά, στις προκλήσεις του μέλλοντος και θα συνδέει τις ανάγκες της κοινωνίας και της οικονομίας. Απώτερος δε στόχος είναι η αποφυγή του καθεστώτος απομονωτισμού των Εκπαιδευτικών Ιδρυμάτων, μέσα από τη δημιουργία ισχυρότερων Ανώτατων Ακαδημαϊκών Ιδρυμάτων, ικανών να πρωταγωνιστήσουν, στη χώρα, για τις επόμενες δεκαετίες, να διεκδικήσουν περίοπτη θέση στο διεθνή ακαδημαϊκό χάρτη και να συμβάλουν στην οικονομική και κοινωνική ανάπτυξη της χώρας. Σε κάθε περίπτωση, πρέπει να καταστήσουμε σαφές πως το συγκεκριμένο νομοσχέδιο απορρίπτει την κατ' επίφαση ανωτατοποίηση των Τ.Ε.Ι. και την άνευ όρων πανεπιστημιοποίησή τους, καθώς αυτές οι δύο λύσεις αποτέλεσαν αστοχίες, που, δυστυχώς, εφαρμόστηκαν και απασχόλησαν, κατά το παρελθόν.

Αντίθετα, τόσο για το Πανεπιστήμιο Ιωαννίνων, όσο και για το Ιόνιο Πανεπιστήμιο, οι λύσεις, που προτείνονται, μέσω του παρόντος σχεδίου νόμου, είναι αποτέλεσμα συγκερασμού πορισμάτων, που φέρουν τη σύμφωνη γνώμη των στελεχών και των διοικήσεων αυτών των ιδρυμάτων, έχοντας λάβει υπόψη τόσο τις ανάγκες των τοπικών κοινωνιών, όσο και των ιδίων των σπουδαστών.

Μεταξύ των κύριων ρυθμίσεων, που περιλαμβάνονται, στα τρία τελευταία Κεφάλαια του υπό συζήτηση σχεδίου νόμου, είναι και εκείνες οι διατάξεις, που αφορούν την Πρωτοβάθμια και Δευτεροβάθμια εκπαίδευση, καθώς προωθούνται αλλαγές, που αφορούν, στη λειτουργία των Νηπιαγωγείων, των Δημοτικών, των Λυκείων και των δημόσιων ή ιδιωτικών Ινστιτούτων Επαγγελματικής Κατάρτισης, αλλά και τα εξ αποστάσεως προγράμματα μεταπτυχιακών σπουδών.

Θα ξεχωρίσω, μεταξύ αυτών, την πρακτική άσκηση φοιτητών των Ανώτατων Εκπαιδευτικών Ιδρυμάτων των σπουδαστών ΙΕΚ, σε σχολικές μονάδες, κάτι που καθορίζεται, για πρώτη φορά, καθώς με την προτεινόμενη διάταξη του άρθρου 22, ορίζεται σαφές πλαίσιο για την εξοικείωση των σπουδαστών, με την εκπαιδευτική διαδικασία, πολύ πριν την απόκτηση του πτυχίου τους ή ακόμη και μετά από αυτήν, αναφορικά με τους μεταπτυχιακούς φοιτητές, που δύνανται να κάνουν την πρακτική τους άσκηση σε σχολεία.

Επιπρόσθετα, το Πανεπιστήμιο Αιγαίου και το Ιόνιο Πανεπιστήμιο θα μπορούν να προσφέρουν εξ αποστάσεως παρακολούθηση προγραμμάτων μεταπτυχιακών σπουδών, σε ποσοστό, που δεν θα ξεπερνά το 50%, ρύθμιση, η οποία κρίνεται λογική, αλλά και ρεαλιστική, ανακουφίζοντας οικονομικά όσους επιθυμούν να σπουδάσουν και αδυνατούν, λόγω κόστους διαμονής, καθώς και λόγω του ότι είναι απομακρυσμένα ιδρύματα και η πρόσβαση σε αυτά κρίνεται πιο δύσκολη, σε σχέση με την ηπειρωτική χώρα.

Ανακεφαλαιώνοντας, σε ό,τι αφορά το νέο ακαδημαϊκό περιβάλλον, που δημιουργείται από την ένταξη του Τ.Ε.Ι. Ιονίου Νήσων και του Τ.Ε.Ι. Ηπείρου στο Ιόνιο Πανεπιστήμιο και το Πανεπιστήμιο Ιωαννίνων, αντίστοιχα, εκτιμώ πως το παρόν εγχείρημα συνιστά ένα σημαντικό βήμα για τη διαμόρφωση του ενιαίου χώρου εκπαίδευσης και έρευνας των Ανωτάτων Εκπαιδευτικών Ιδρυμάτων, βήμα, που έχει τη συναίνεση των ιδίων ιδρυμάτων και δύναται να συμβάλει στην οικονομική και κοινωνική ανάπτυξη χώρας.

Ολοκληρώνοντας, κύριε Πρόεδρε, εμείς υπερψηφίζουμε το παρόν σχέδιο νόμου, το οποίο επιχειρεί να προχωρήσει σε σειρά βελτιώσεων, που αφορούν το σύνολο των βαθμίδων εκπαίδευσης, καταπολεμώντας, όσο το δυνατόν περισσότερο και καλύτερα, παθογένειες και αγκυλώσεις, που επισημαίνουμε, στο πεδίο της Παιδείας. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Κατσίκη. Το λόγο έχει ο Ειδικός Αγορητής από ΤΟ ΠΟΤΑΜΙ, ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Ευχαριστώ, κύριε Πρόεδρε. Το παρόν νομοσχέδιο περιλαμβάνει τις διατάξεις για τη συγχώνευση του Πανεπιστημίου Ιωαννίνων με το Τ.Ε.Ι. Ηπείρου και του Ιουνίου Πανεπιστημίου με το Τ.Ε.Ι. Ιονίων Νήσων, καθώς και άλλες σκόρπιες διατάξεις, ως συνήθως. Δεν άκουσα την ομιλία του κυρίου Υπουργού, εάν θα αποσύρει κάποιες από αυτές, όπως του ζητήσαμε, γιατί πόσο επείγον θεωρούμε ότι είναι το να «σπάσει» η Γενική Γραμματεία Νέας Γενιάς και Δια Βίου Μάθησης, τώρα, στα Θερινά Τμήματα της Βουλής, σε ένα νομοσχέδιο, που συζητάμε για τη συγχώνευση δύο Πανεπιστημίων και Τ.Ε.Ι.;

Η δικαιολογία για τις εσπευσμένες διαδικασίες ότι ήταν, τάχα, το νομοσχέδιο στη διαβούλευση, για αρκετό καιρό, νομίζω ότι είναι επιεικώς αστεία. Πρώτον, γιατί, σε σχέση με την όλη διαβούλευση, το νομοσχέδιο έχει αλλαγές, όπως κατατέθηκε και το έχουμε μπροστά μας και δεύτερον, στην επίσημη διαβούλευση, στο «OpenGov», ήταν τα 17 από τα 37 άρθρα. Για ένα ελαφρύνω λίγο το κλίμα, κύριε Υπουργέ, φέρνετε την «Άρτα και τα Γιάννενα» και όχι μόνο τη συγχώνευση της Άρτας με τα Γιάννενα !

Προσθέσατε, δηλαδή, άλλα 20 άρθρα, που δεν ήταν στη διαβούλευση και τα φέρατε, να συζητηθούν, σε περιθώριο μιας ημέρας και είναι απορίας άξιο τι συμβαίνει και κάθε φορά, δεν προλαβαίνετε να φέρετε τα νομοσχέδια στην ώρα τους και με τις πλήρεις διαδικασίες, γιατί μιλάμε για ένα μικρό νομοσχέδιο, το οποίο για το Πανεπιστήμιο Ιωαννίνων ήταν στη διαβούλευση, από τις αρχές Μαΐου και οι διατάξεις του Ιονίου Πανεπιστημίου, πριν από 40 μέρες, ουσιαστικά, είχε τελειώσει η διαβούλευση. Γιατί, λοιπόν, τώρα να ερχόμαστε, ακριβώς στο νήμα, με την ψυχή στο στόμα, στα Θερινά Τμήματα, να τα συζητάμε, χωρίς χρόνο και να τα ψηφίζουμε; Πάντα ήλπιζα ότι, τουλάχιστον, τα Θερινά Τμήματα, θα τα εγκαινιάζαμε διαφορετικά και όχι υπό ασφυκτική πίεση.

Το θέμα είναι ότι ο φαύλος κύκλος της κακονομίας συνεχίζεται. Δεν δουλεύει ένας νόμος, επειδή δε μελετήθηκε αρκετά και ήρθε εσπευσμένα. Μετά, έχουμε πρόχειρα φτιαγμένες διατάξεις, που έρχονται και αυτές εσπευσμένα και προσπαθούν να το διορθώσουν. Διορθώνουν ένα και χαλάνε πέντε και έρχεστε, μετά πάλι, να νομοθετήσετε, εσπευσμένα, για να διορθώσετε τα βιαστικά λάθη, με άλλα βιαστικά και πρόχειρα νομοθετήματα.

Κύριε Σεβαστάκη, είναι νομοθεσία της «δοκιμής και σφάλματος», που λέμε στα μαθηματικά. Κλασικό παράδειγμα είναι το μακροσκελέστατο άρθρο 23, που διορθώνει τον ψηφισμένο νόμο, τον 4547, που ψηφίσαμε, πριν από μερικές εβδομάδες, για τις δομές εκπαίδευσης. Παρόλα αυτά, εμείς θα είμαστε εδώ, να δώσουμε τη μάχη, κατά του ακαδημαϊκού λαϊκισμού.

Το Φεβρουάριο, είχαμε την πανεπιστημιοποίηση των Τ.Ε.Ι. Αθήνας και Πειραιά, σε Πανεπιστήμιο Δυτικής Αττικής και λέγαμε, τότε, τα οποία ισχύουν και τώρα: Το μεγάλο ζήτημα είναι ποιος είναι ο ρόλος των Τ.Ε.Ι. στην ελληνική Ανώτατη Εκπαίδευση. Τα χρειαζόμαστε ή όχι; Θα έχουμε διετείς δομές στα Κέντρα Επαγγελματικής Εκπαίδευσης και μετά κατευθείαν πανεπιστημιακά πτυχία; Οι τεχνολόγοι εφαρμογών, τα μεσαία στελέχη της ελληνικής παραγωγής, η ραχοκοκαλιά της, από που θ’ αποφοιτούν, τελικά; Από Πανεπιστήμια;

Είναι μια μεγάλη κουβέντα, που δεν έγινε ή μάλλον έμεινε στη μέση, απ’ το καλοκαίρι του 2016, τότε, που ο σημερινός Υπουργός, ως Πρόεδρος της Επιτροπής Μορφωτικών Υποθέσεων, έλεγε ότι τα τμήματα Τ.Ε.Ι. πρέπει να χωριστούν σε τρεις κατηγορίες. Σ’ αυτά, που άμεσα μπορούν να γίνουν πανεπιστημιακά και που είναι αρκετά αυτά – το λέω εκ πείρας, γιατί ως πανεπιστημιακός, έχω συνεργαστεί με αρκετά απ' αυτά – σ’ αυτά που μπορεί να γίνουν πανεπιστημιακά, εντός τριετίας και σ’ αυτά, που δεν έχουν πανεπιστημιακό αντικείμενο. Αυτή την κουβέντα θα έπρεπε να την κάνουμε από πριν, δηλαδή, εκ των προτέρων και όχι εκ των υστέρων και όχι βέβαια ad hoc, αλλά να βάλουμε γενικά κριτήρια, ακαδημαϊκά και όχι ψηφοθηρικά. Εγώ βλέπω, αυτή τη στιγμή, να γίνονται όλα τα τμήματα Τ.Ε.Ι. πανεπιστημιακά. Με την πολιτική σας εξαφανίζετε, ουσιαστικά, τα Τ.Ε.Ι. από τον ακαδημαϊκό χάρτη. Τώρα, πάνω σε ποια βάση συζήτησης, διαλόγου και εισηγήσεων απ’ τα αρμόδια όργανα γίνεται αυτό; Μας το είπε ο κ. Υπουργός, αλλά δεν πειστήκαμε.

Η Σύγκλητος του Πανεπιστημίου Κρήτης λέει, πολύ σωστά, στην ανακοίνωσή της, στις 19 Ιουλίου του 2018: «Οι διαδικασίες συγχώνευσης Τ.Ε.Ι. - Πανεπιστημίων δε βασίζονται σ’ ένα σαφές σχέδιο για το ρόλο των Α.Τ.Ε.Ι. ή των Πανεπιστημίων, τις ελλείψεις ή τις προοπτικές στην αγορά εργασίας και κινδυνεύουν να εκφυλιστούν, σε μια ονομαστική αναβάθμιση, χωρίς ουσιαστικό αντίκρισμα». Συνεχίζει, λέγοντας: «Η ίδια η αρχή της συγχώνευσης φαίνεται να αμφισβητεί τη χρησιμότητα της τεχνικής εκπαίδευσης και του ρόλου της, στην οικονομία και στην ανάπτυξη της χώρας, όπου και όταν αποφασίζεται, πρέπει να βασίζεται σε ανοιχτές κρίσεις, ώστε να μην αποκλείονται νέοι πολύ αξιόλογοι επιστήμονες. Η διασπορά και η χωροταξική κατανομή, που προέκυψαν, δυσχεραίνουν περισσότερο, παρά διευκολύνουν τις αναγκαίες συγκλίσεις και συνέργειες, πολλαπλασιάζοντας τη διοικητική πολυπλοκότητα, χωρίς τους αναγκαίους πόρους». Κλείνει, λέγοντας: «Η ένταξη του προσωπικού των Α.Τ.Ε.Ι. στα Πανεπιστήμια, όπου και όταν αποφασίζεται, πρέπει να βασίζεται σε ανοιχτές κρίσεις, ώστε να μην αποκλείονται νέοι πολύ αξιόλογοι επιστήμονες, με εξαιρετικό δημοσιευμένο έργο, σε σύγχρονους αναδυόμενους κλάδους της επιστήμης».

Η ΑΔΙΠ είχε εκφράσει και αυτή τους προβληματισμούς της για τη διαδικασία δημιουργίας του Πανεπιστημίου Δυτικής Αττικής. Δεν άρεσε αυτό στο Υπουργείο, με αποτέλεσμα, τώρα, να μην ερωτηθεί καν η ΑΔΙΠ για τις δύο συγχωνεύσεις, παρά το γεγονός ότι, με βάση το νόμο, η ΑΔΙΠ γνωμοδοτεί για την εθνική στρατηγική για την Ανώτατη Εκπαίδευση. Και αν δεν γνωμοδοτεί γι’ αυτά η ΑΔΙΠ, τότε τι την έχουμε, διακοσμητική; Ή θέλετε να την απαξιώσετε και να την καταργήσετε, τελικά, ως «ενοχλητική», όπως είναι η συνήθης πρακτική σας για όσους θεσμούς δεν σας αρέσουν, π.χ. συμβούλια ιδρύματος;

Ένα θετικό, που βρίσκουμε στο συγκεκριμένο νομοσχέδιο, είναι οι προσπάθειες διασύνδεσης των πανεπιστημίων με την παραγωγή, όμως, χρειάζονταν οι συγχωνεύσεις, για να γίνει αυτό το αυτονόητο, το οποίο οι ιδεοληψίες της Αριστεράς, τόσο σφόδρα, είχαν πολεμήσει; Το λέω αυτό εξ ιδίας πείρας, από τη δεκαετία του ΄90 στο Πολυτεχνείο.

Η προχειρότητα και η αβεβαιότητα φαίνεται στα πολλά μπρος- πίσω της νομοθέτησης. Το Τμήμα Ειδικής Αγωγής στο Πανεπιστήμιο Ιωαννίνων, εξαερώθηκε, τελικά, ενώ ήταν στο σχέδιο της διαβούλευσης και η απορία είναι γιατί;

Για τα Πανεπιστημιακά Ερευνητικά Κέντρα στο νέο νομοσχέδιο, παράλληλα με τη συνένωση των Ανώτατων Ιδρυμάτων Πανεπιστημίων και ΤΕΙ, προβλέπεται και η ίδρυση, αντίστοιχα, Ερευνητικών Κέντρων Πανεπιστημιακών. Τα Πανεπιστημιακά Ερευνητικά Κέντρα, είναι ένας νέος θεσμός, που δεν εμπίπτει στις διατάξεις του ν. 4386/2016, για την έρευνα, από το ίδιο Υπουργείο, αλλά και ειδικότερα στις προβλεπόμενες ειδικές διατάξεις, για την ίδρυση νέων ερευνητικών κέντρων, συμπεριλαμβανομένης και της έγκρισης από το Εθνικό Συμβούλιο Έρευνας και Καινοτομίας. Επίσης, δημιουργείται ένα νέο θεσμικό καθεστώς, ακόμη, σύμφωνα με το οποίο τα νέα ερευνητικά κέντρα θα λειτουργούν, με νέους ειδικούς κανόνες, ενώ τα νέα ινστιτούτα, που προβλέπεται να ιδρυθούν, θα θεραπεύουν ερευνητικά αντικείμενα, που καλύπτονται στα ήδη υπάρχοντα ερευνητικά κέντρα και ινστιτούτα του ερευνητικού ιστού της χώρας, σε μεγάλο βαθμό, αλλά και σε ορισμένες περιπτώσεις και στην ίδια την περιφέρεια αυτή. Θα πρέπει να τονιστεί ότι η ίδρυση των νέων ερευνητικών κέντρων διαφοροποιείται, διακριτά, από τα ισχύοντα για Ερευνητικά Πανεπιστημιακά Ινστιτούτα, τα ΕΠΙ, που λειτουργούν, ήδη, σε ορισμένα πανεπιστήμια. Έτσι, η ίδρυση των νέων ερευνητικών κέντρων, όπως γίνεται με την προαναφερθείσα διαδικασία, ενισχύει τον κατακερματισμό και προωθεί τις αλληλοεπικαλύψεις στον ερευνητικό χώρο και η δικαιολογία της ευελιξίας, λόγω του ότι θα είναι νομικά πρόσωπα ιδιωτικού δικαίου, δεν ισχύει, γιατί και τα ερευνητικά κέντρα, που είναι ΝΠΙΔ, έχουν τα ίδια προβλήματα γραφειοκρατίας.

Για να κλείσω το θέμα, η πανεπιστημιοποίηση των ΤΕΙ, είναι σοβαρό ζήτημα, που αφορά στην Ανώτατη Εκπαίδευση και εξελίσσεται σε μια ψηφοθηρική προσπάθεια της Κυβέρνησης, χωρίς βάθος και όραμα, χωρίς διάλογο, με αποσπασματικές διαδικασίες, που δεν εντάσσονται σε ένα γενικότερο σχεδιασμό και κυρίως, με αμφιλεγόμενα, μη ακαδημαϊκά κριτήρια. Ο μετασχηματισμός των ΤΕΙ σε Πανεπιστήμια θα μπορούσε να εξεταστεί στις περιπτώσεις Τμημάτων, τα οποία, τόσο σε επίπεδο ανθρώπινου δυναμικού όσο και σε επίπεδο υποδομών, εξελίχθηκαν, τα τελευταία χρόνια, σε πολύ υψηλά επίπεδα ποιότητας και για τα οποία έχουν ωριμάσει οι συνθήκες να αναβαθμιστούν. Έχουμε πολλά τέτοια, όχι, όμως και όλα. Κατηγορούσατε τους παλαιότερους και καλά κάνατε, ότι ακολουθούν την τακτική κάθε πόλη και Σχολή, κάθε χωριό και Τμήμα ΤΕΙ, πιεζόμενοι, μάλιστα, από τοπικούς Βουλευτές και εσείς, όμως, την ίδια ψηφοθηρική πολιτική ακολουθείτε, μόνο που τώρα, τα Τμήματα τα κάνετε πανεπιστημιακά. Με το ΣΥΡΙΖΑ, το «Η ελπίδα έρχεται» έχει γίνει πια «Το έργο επαναλαμβάνεται», αρκεί να είναι ευχαριστημένος ο πελάτης !

Στο Δ΄ Κεφάλαιο, με τις λοιπές διατάξεις, ο μεγάλος αριθμός τροποποιήσεων και νομοθετικών βελτιώσεων αναδεικνύει, με τον πιο ξεκάθαρο τρόπο, την προχειρότητα και την βιασύνη, με την οποία συντάσσονται τα νομοθετικά κείμενα. Θα πούμε περισσότερα γι΄ αυτά επί των άρθρων, εάν δεν αποσύρετε κάποια από αυτά, έστω τα μη επείγοντα.

Τέλος, η νομοθέτηση με εισαγωγή, την τελευταία στιγμή, διατάξεων, που δεν έχουν τεθεί σε διαδικασία διαβούλευσης, αποτελεί απόδειξη της έλλειψης στοιχειώδους προγραμματισμού και κουλτούρας διαλόγου.

Όσον αφορά στα άρθρα, θα μιλήσουμε την Τρίτη, μετά την ακρόαση των φορέων και έχουμε αρκετά να πούμε. Το θέμα είναι τι θα ακούσετε και τι θα διορθώσετε.

Θα κλείσω, με μια τροπολογία, που θα καταθέσουμε, κύριε Υπουργέ, δυστυχώς, επίκαιρη λόγω των ημερών, όπου, με αυτή την τροπολογία, ζητάμε να θεσμοθετηθεί νομοθετικά η υποχρεωτική ημέρα εκπαίδευσης και πρακτικής άσκησης, για την αντιμετώπιση κινδύνων, από πυρκαγιά, πλημμύρα, θεομηνία, σε όλες τις βαθμίδες της εκπαίδευσης. Υπό την αιγίδα του Υπουργείου Παιδείας, με τη συνδρομή της Γενικής Γραμματείας Πολιτικής Προστασίας και άλλων σχετικών φορέων, να αφιερώνεται μια ημέρα το χρόνο για σεμινάριο και πρακτική άσκηση εκκένωσης του σχολείου. Σχέδια εκκένωσης σχολείων μπορεί να υπάρχουν, εγκύκλιοι μπορεί να υπάρχουν και για σεισμό γνωρίζω ότι γίνονται και ασκήσεις, σε συνεργασία με τον ΟΑΣΠ, αλλά σεμινάρια και ασκήσεις πυρκαγιάς ή πλημμύρας δεν νομίζω να γίνονται, υποχρεωτικά, σε κάθε σχολείο.

Και όπως έχω μάθει, επειδή είπε και ο κ. Σεβαστάκης ότι είμαι αθλητής, όλα στη ζωή είναι προπόνηση και δεν πρέπει να αρκούμαστε μόνο στις ομιλίες και στα power point, αλλά να κάνουμε και προσομοίωση. Προτείνουμε, λοιπόν, μία φορά το χρόνο, σε όλα τα σχολεία, να γίνεται αυτό υποχρεωτικά και αυτό να θεσμοθετηθεί, νομοθετικά, με την τροπολογία, που θα καταθέσουμε, αν την κάνετε δεκτή. Έτσι, τα παιδιά, επαναλαμβάνοντας κάτι, κάθε χρόνο, θα αποκτήσουν και βιωματικά τη συνείδηση του τι σημαίνει πυρκαγιά, πλημμύρα φυσική καταστροφή, εκκένωση του χώρου, κάτι, που θα τους είναι χρήσιμο, σε όλη τους τη ζωή. Δυστυχώς, το κακό είναι ότι στην Ελλάδα μαθαίνουμε, αν μαθαίνουμε, πληρώνοντας ακριβό τίμημα. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Μαυρωτά. Πάντως, ένα κομμάτι είναι οι θεσμοποιήσεις, ένα κομμάτι είναι η πραγμάτωση, δηλαδή, τα αντικείμενα από την ίδια την διδακτική πράξη και τα πανεπιστήμια, όπως εντοπίσατε στις ομιλίες σας, αναπτύσσονται και χειραφετούνται και ανασυγκροτούνται. Σε αυτό το πεδίο ανασύνθεσης, που ακολουθεί και την επιστημονική και παραγωγική εξέλιξη, νομίζω ότι πρέπει να το ακολουθούμε και να το παρακολουθούμε και κυρίως, να φτιάξουμε ένα επιτρεπτικό πλαίσιο, που να το εξαρτιώνει και να το εξορθολογίζει, με γενικούς κανόνες, οι οποίοι πρέπει να αναπροσαρμόζονται, βέβαια, γιατί όπως ξέρετε πολύ καλά, αλλάζουν τα πεδία τα γνωστικά.

Το λόγο έχει ο Ειδικός Αγορητής από την Ένωση Κεντρώων, ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Κυρίες και κύριοι συνάδελφοι, διεξάγεται, σήμερα, η πρώτη συνεδρίαση της Επιτροπής μας και αφορά την ενοποίηση του Πανεπιστημίου των Ιωαννίνων και του Ιόνιου Πανεπιστήμιο. Και σε αυτό το νομοσχέδιο έρχονται να προστεθούν «και άλλες διατάξεις», έτσι όπως κάνετε σχεδόν πάντα, οι οποίες, όπως είπαμε και πριν, δεν ήταν στην διαβούλευση. Το σχέδιο νόμου, δηλαδή, που συζητάμε, σήμερα, αποτελείται από 6 Κεφάλαια και συγκεκριμένα, από 36 άρθρα, συν το τελευταίο, το οποίο αφορά την έναρξη ισχύος. Το πρώτο Κεφάλαιο, που έχει έκταση από το 1ο έως το 8ο άρθρο, αφορά το Πανεπιστήμιο Ιωαννίνων. Το δεύτερο αφορά το Ιόνιο Πανεπιστήμιο. Το τρίτο Κεφάλαιο πραγματεύεται τις τελικές και καταργούμενες διατάξεις των Κεφαλαίων Α’ και Β’ με το άρθρο 15. Το τέταρτο Κεφάλαιο έχει τις λοιπές διατάξεις. Το πέμπτο Κεφάλαιο έχει τίτλο «τροποποιήσεις του Προεδρικού Διατάγματος» και το έκτο Κεφάλαιο έχει, ως τίτλο, «Ρυθμίσεις για την έρευνα».

Επομένως, μιλάμε για ένα σχέδιο νόμου, που έχει έρθει από το Υπουργείο Παιδείας και έχει να διαχειριστεί πάρα πολλά και σημαντικά θέματα, παρά τη μικρή του έκταση. Πριν μπούμε στο σχολιασμό του συγκεκριμένου νομοσχεδίου, θα ήθελα να σχολιάσω ότι υπάρχει, δυστυχώς, ένα κοινοβουλευτικό προηγούμενο, με ερμητική διάσταση, να εισάγονται και να ψηφίζονται στα Θερινά Τμήματα της Βουλής σχέδια νόμου για την Παιδεία, που, πολλές φορές, περιείχαν και διατάξεις, με επιπτώσεις προβληματικές. Ελπίζουμε να μην συμβεί κάτι ανάλογο, με αυτό το νομοσχέδιο. Αυτό έχει ιστορικά σχολιαστεί, πάρα πολλές φορές και έχει αξιολογηθεί δυσμενώς και από την κοινωνία, αλλά, κυρίως, από την εκπαιδευτική κοινότητα, οι οποίοι γνωρίζουν, πολύ καλά, όλα αυτά τα ζητήματα. Θα σας δώσω ένα χαρακτηριστικό παράδειγμα. Είναι ο ν. 2525, που ψηφίστηκε, τον Ιούνιο του 1997, περιέχοντας, ενδεικτικά, στις διατάξεις του την κατάργηση της επετηρίδας, με καθιέρωση εξετάσεων, ακόμη και για τους τότε αναπληρωτές, έστω και αν αυτοί είχαν πολυετή προϋπηρεσία. Θέσπιζε, επίσης, την καθιέρωση εξετάσεων, πανελλαδικά, σε όλα τα μαθήματα β΄ και γ΄ Λυκείου. Από την άλλη, βέβαια, πλευρά περιείχε στις διατάξεις του, τα ολοήμερα δημοτικά και νηπιαγωγεία, την εισαγωγή στο Ελληνικό Ανοικτό Πανεπιστήμιο, τα σχολεία δεύτερης ευκαιρίας. Διατάξεις αξιόλογες για τα εκπαιδευτικά πράγματα του τόπου μας. Όλες αυτές, όμως, υποσκελίστηκαν από τις αντιδράσεις για τα υπόλοιπα, που περνούσαν, με αυτό το σχέδιο, με δεδομένο ότι τα δύο πρώτα Κεφάλαια, στο σχέδιο νόμου, που συζητάμε, αφορούν σημαντικά εκπαιδευτικά ιδρύματα και, με την ψήφισή τους, θα αποτελέσουν μέρος ενός νόμου, που θα είναι, στο πέρασμα των ετών, σημείο αναφοράς. Αυτή είναι η εκτίμησή μας, πως θα μπορούσε, ήδη, να είχε κατατεθεί και να συζητηθεί, πριν τα Θερινά Τμήματα ή να μπουν από τον Οκτώβριο και μετά.

Για μας είναι άχαρο, όταν συζητάμε αυτά τα πολύ σημαντικά ζητήματα δύο νέων πανεπιστημιακών ιδρυμάτων, να συνεχίζεται η δυσμενής παράδοση, που έχουν δημιουργήσει και οι προηγούμενες κυβερνήσεις. Σε αυτό το σημείο, θα ήθελα να σχολιάσω και μια δήλωση του Υπουργού Παιδείας, για το θέμα της συνεργασίας των Κομμάτων, στο θέμα κυρίως των μεταγραφών. Πρόσφατα, ο Υπουργός δήλωσε ότι τα Κόμματα δεν έστειλαν προτάσεις για το θέμα αυτό. Αυτό δεν ισχύει.

Μήπως έχουν κάνει λάθος αυτοί, που τα αναπαράγουν, γιατί δεν υπήρχε τέτοια διευκρίνιση στις δηλώσεις σας, που έγιναν, στις 24.5.2018 και βέβαια, δεν είπα τα παραπάνω, διότι θέλουμε απλά να παινευτούμε ή να έρθουν τα εύσημα σε εμάς.

Αυτό το οποίο είναι προτεραιότητά μας, στην Ένωση Κεντρώων, είναι το καλό και το όφελος των παιδιών και όλων των νέων, του μέλλοντος, δηλαδή, αυτού του τόπου. Γνωρίζουμε καλά και νομίζω ότι όλοι μας, εδώ μέσα, ότι πολλές φορές είπαμε, αλλά και έμπρακτα δείξαμε και αποδείξαμε, ότι ήμασταν ανοιχτοί στο διάλογο, θετικά προσκείμενοι σε ό,τι βελτίωνε την κατάσταση στο εκπαιδευτικό μας σύστημα και αυτό θα κάνουμε, γιατί μόνο αυτό είναι, που πρέπει να επιζητούμε όλοι μας για την Παιδεία μας.

Αναφορικά τώρα με το σχέδιο νόμου και τα δύο πρώτα Κεφάλαια, θέλω να σας υπενθυμίσω τις θέσεις της Ένωσης Κεντρώων για την Παιδεία, που αφορούν τη διαμόρφωση ενός σχολείου χώρου μάθησης, δημιουργίας, χαράς, ανάπτυξης και ισότιμης παρουσίας όλων των μαθητών και μαθητριών, των αυριανών πολιτών μας, δηλαδή. Ενός σχολείου, δηλαδή, που θέση έχουν ο σεβασμός των ανθρωπίνων δικαιωμάτων, η ισότητα των φύλων, η ενεργητική μάθηση, η συμμετοχή, η ανάδειξη των πρωτοβουλιών, η ενθάρρυνση της αυτενέργειας και όλα αυτά γίνονται, με παρουσία μαθημάτων και δράσεων, στο πρόγραμμα σπουδών, όπως η έρευνα, οι νέες τεχνολογίες, η εκπαίδευση για την αειφορία, η κοινωνική αγωγή, η θεατρική παιδεία, η αγωγή υγείας, η τοπική ιστορία, η αισθητική αγωγή, ο πολιτισμός, η φυσική αγωγή και άλλα πολλά.

Έχουμε μάλιστα και εμείς κάνει σχετικές ερωτήσεις, σχετικά με τη διαχείριση κρίσεων, όπως φέρνει την τροπολογία τώρα και «το Ποτάμι» και συγκεκριμένα, είχαμε πει για την εκπαίδευση των παιδιών, σε περίπτωση σεισμού, ωστόσο και αυτό δεν βλέπουμε να γίνεται άμεσα, κάτι που στοιχίζει πολύ. Έχοντας, λοιπόν, διαμορφωμένο ένα τέτοιο αξιακό πλαίσιο, είναι φυσικό να υποστηρίζουμε, ανεπιφύλακτα, την αναβάθμιση της τεχνολογικής εκπαίδευσης, σε κάθε εκπαιδευτική βαθμίδα. Εκτιμούμε ότι οι απόφοιτοι της τεχνολογικής εκπαίδευσης οδήγησαν την ατμομηχανή της ανάπτυξης της χώρας μας, τις τελευταίες δεκαετίες και πρέπει να ακουστεί καθαρά ότι η διαρκής αναβάθμιση της Τεχνολογικής Εκπαίδευσης, από την ίδρυσή της, ως ΚΑΤΕΕ, ως σήμερα, δεν χαρίστηκε ποτέ, αλλά κατακτήθηκε δικαιωματικά, χάρη στο υψηλό επίπεδο σπουδών, στη φιλότιμη προσπάθεια του διδακτικού προσωπικού και στην επιτυχημένη παρουσία των πτυχιούχων, που αυτό το απέδειξαν στην αγορά εργασίας.

Δεν είναι τυχαίο ότι στο πρόγραμμά μας του 2016, μιλήσαμε για παροχή ίσων ευκαιριών στους αποφοίτους και τον δυο τύπων λυκείου, για πρόσβαση στην Τριτοβάθμια Εκπαίδευση. Βλέπουμε ότι γίνονται κάποιες κινήσεις προς αυτή την κατεύθυνση και εξάλλου, εάν ανατρέξουμε στην ιστορία της εκπαίδευσης, η κομβική επιλογή της δημιουργίας της Τριτοβάθμιας Τεχνολογικής Εκπαίδευσης οφείλεται στην Κυβέρνηση της Ένωσης Κέντρου, μη το ξεχνάμε αυτό και έγινε τη δεκαετία του 1960.

Ως Ένωση Κεντρώων, λοιπόν, στρατηγικά, είμαστε θετικοί στην ισχυροποίηση, στην ανάπτυξη θετικής μετεξέλιξης της Τεχνολογικής Εκπαίδευσης. Αυτό, βέβαια, μέσα από δικλίδες ασφαλιστικές, όπως η διασφάλιση των αποφοίτων, η δυνατότητα εξομοίωσης, η αξιοποίηση και η αναβάθμιση, ακαδημαϊκά και μισθολογικά, του διδακτικού δυναμικού, ο μη αιφνιδιασμός των εμπλεκόμενων από την Πολιτεία, η επαρκής χρηματοδότηση, γιατί δεν μπορούμε να πατάμε συνεχώς πάνω στην κρίση, αλλά και πολλά ακόμη, που έχουμε πει, σε άλλες Επιτροπές, αλλά και στο Κοινοβούλιο.

Αν μέσα σε μια πρόταση θα έπρεπε να συνοψίσουμε τα απαιτούμενα, αυτή θα ήταν η ισότιμη συνεργασία μεταξύ ιδρυμάτων, χωρίς ηγεμονικές βλέψεις και αισθήματα ακαδημαϊκής υπεροχής. Δεν νομίζω ότι το καπέλωμα είναι αυτό που χρειάζεται, αυτή τη στιγμή, το σύστημα μας για να βελτιωθεί και να αποδώσει αυτό που χρειάζονται. Βλέπουμε, επομένως, σε γενικές γραμμές, θετικά τα πρώτα άρθρα από το 1 έως το 15. Θεωρούμε πολύ σημαντικό το άρθρο 8, για το πρότυπο διατροφικό τεχνολογικό πάρκο Ηπείρου και επικροτούμε την άμεση συμμετοχή των μελών της επιτροπής του. Είναι μια πολύ σωστή κίνηση. Αναφορικά με τα άρθρα των υπολοίπων Κεφαλαίων, θα είμαι πιο αναλυτικός, στη συνέχεια των συζητήσεων. Είμαστε θετικοί και επικροτούμε το άρθρο 22, για την πρακτική άσκηση φοιτητών και σπουδαστών σε σχολεία ή δομές του Υπουργείου. Θέλω να τονίσω ότι έχουμε μιλήσει, έχουμε κάνει ανάλογη πρόταση και εμείς και κινούμαστε προς αυτήν την κατεύθυνση. Τα κριτήρια μας για τη διαμόρφωση προτάσεων είναι η απεμπλοκή των εκπαιδευτικών από το γραφειοκρατικό τους έργο. Έχουμε μιλήσει, αρκετές φορές, για τη διοικητική ομάδα, που θα βοηθούσε όλες τις βαθμίδες της εκπαίδευσης. Επίσης, θεωρούμε πολύ σημαντικό να διαχειριστούμε σωστά όλα τα εφόδια, που υπάρχουν, στα ελληνικά σχολεία, σήμερα. Είναι κρίμα να λιμνάζει εξοπλισμός και βιβλία κόστους εκατομμυρίων ευρώ, που μπορεί να μην το προκαλέσατε εσείς αυτό το κόστος, αλλά οι προηγούμενες κυβερνήσεις, ωστόσο, υπάρχουν εργαστήρια, που μένουν αναξιοποίητα και οι εκπαιδευτικοί δεν μπορούν να ανταποκριθούν σ' αυτό το ιδιαίτερα δύσκολο έργο, αλλά πολλές φορές δεν είναι και οι αρμόδιοι εκπαιδευτικοί, έτσι ώστε να τα χρησιμοποιήσουμε, με το σωστό τρόπο. Εξάλλου, η πρακτική άσκηση, εδώ και χρόνια, είναι αφιερωμένη σε δημόσια νοσοκομεία, αλλά και σε άλλες δημόσιες υπηρεσίες, όμως, ποτέ δεν είχε προβλεφθεί κάτι ανάλογο για τις σχολικές μονάδες. Επικροτούμε, λοιπόν, το άρθρο 22 και ελπίζουμε να ωφεληθούν από αυτό οι φοιτητές.

Στο σημείο αυτό, θα ήθελα να μιλήσω και για το άρθρο 24, που αφορά ρυθμίσεις πρωτοβάθμιας και δευτεροβάθμιας εκπαίδευσης και ειδικότερα, για έκδοση υπουργικής απόφασης για μαθήματα και για το ωρολόγιο πρόγραμμα λυκείων. Θέλω να τονίσω ότι θα πρέπει να αναβαθμιστεί όλο το φάσμα της εκπαίδευσης στο λύκειο. Έχουμε ξαναπεί ότι τα περισσότερα βιβλία έχουν συγγραφεί, στη δεκαετία του 1990. Οι επανεκδόσεις δεν είναι αυτό που χρειάζεται, αυτή τη στιγμή, για να εκσυγχρονίσουμε το σύστημά μας και το ίδιο θέλουμε να κάνουμε και σε όλες τις βαθμίδες. Δεν μπορούμε να θεωρούμε επίκαιρα τα βιβλία, που έχουν συγγραφεί, το 2005. Οι εξελίξεις τρέχουν και πρέπει και εμείς να τις ακολουθήσουμε.

Αναφορικά με το άρθρο 28, που προσπαθεί να λύσει ένα πολύ σημαντικό και καυτό ζήτημα. Δεχθήκαμε πάρα πολλά τηλέφωνα και emails ότι υπάρχει κίνδυνος να αποσυρθεί, όπως έχει ξαναγίνει. Ελπίζουμε να μη συμβεί, γιατί είναι κάτι, το οποίο είναι δίκαιο και πρέπει να το κάνετε πράξη, τουλάχιστον αυτό.

Το άρθρο 29, για την εξασφάλιση πιστώσεων για απασχόληση εκπαιδευτικών, μας βρίσκει σύμφωνους. Το μόνο, που εισέπρατταν, μέχρι σήμερα και εισπράττουν ακόμη, οι εκπαιδευτικοί είναι καλά λόγια, δηλαδή, ότι με τη δική τους προσπάθεια κρατάνε σε ένα επίπεδο το εκπαιδευτικό μας σύστημα. Πρέπει, άμεσα και γρήγορα, να αποδείξουμε ότι εμείς το καταλαβαίνουμε και ας ανταμειφθούν επιτέλους και αυτοί οι άνθρωποι για τον κόπο τους.

Με τα μνημόνια, τα εισοδήματά τους έχουν μειωθεί κατά 40%, όπως και για πολλές ομάδες ανθρώπων, στην Ελλάδα.

Πρέπει, λοιπόν, να δούμε άμεσα και με αποφασιστικότητα, αλλά και με ευαισθησία τέτοιου είδους θέματα και ίσως θα έπρεπε να δούμε και για το ωράριο τους, γιατί για εμάς αναίτια έγιναν αλλαγές, που, σε καμία περίπτωση, δεν βοήθησαν το εκπαιδευτικό σύστημα αυτής της χώρας.

Για τα υπόλοιπα άρθρα, θα μιλήσουμε στην κατ΄ άρθρον συνεδρίαση της Επιτροπής μας, αφού ακούσουμε πρώτα τους φορείς. Ευχαριστώ πολύ.

ΑΝΑΣΤΑΣΙΑ ΓΚΑΡΑ (Προεδρεύουσα της Επιτροπής): Ευχαριστούμε πολύ.

Έχει ολοκληρωθεί ο κύκλος των Εισηγητών και των Ειδικών Αγορητών. Προχωράμε στον κύκλο των ομιλητών.

Τον λόγο έχει η κυρία Βάκη.

ΦΩΤΕΙΝΗ ΒΑΚΗ: Ευχαριστώ, κυρία Πρόεδρε. Θα ήθελα να εκφράσω, καταρχάς, τα ειλικρινή μου συλλυπητήρια στις οικογένειες και τους οικείους των θυμάτων και τη βαθιά μου οδύνη γι΄ αυτήν την ανείπωτη τραγωδία. Δεν υπάρχουν λόγια, πραγματικά.

Εισέρχομαι, τώρα, στο παρόν σχέδιο νόμου. Κύριε Υπουργέ, κυρίες και κύριοι συνάδελφοι, μολονότι βρίσκομαι στα κοινοβουλευτικά έδρανα, σήμερα, επιλέγω να μιλήσω, αποκλειστικά, ως καθηγήτρια του Ιονίου Πανεπιστημίου, το οποίο έχω τη χαρά και την τιμή να υπηρετώ από το 2005. Άλλωστε, αυτά τα έδρανα, στα οποία βρισκόμαστε, εφήμερα είναι, αιρετοί είμαστε, ο λαός μας θέλει, ο λαός μας διώχνει. Επαγγελματίες της πολιτικής δεν είμαστε, διότι δεν είμαστε ανεπάγγελτοι, με τη διαφορά ότι ο πανεπιστημιακός δεν είναι απλώς ένα επάγγελμα και για τους περισσότερους από εμάς, στο Ιόνιο Πανεπιστήμιο, δεν είναι μόνο καθημερινότητα, αλλά είναι και ορίζοντας ζωής.

Θα ξεκινήσω, λοιπόν, από μια γενική διαπίστωση, όσον αφορά στο πνεύμα, από το οποίο εμφορείται το παρόν νομοσχέδιο. Καλείται να επιλύσει ένα γρίφο, μια διαχρονική παθογένεια, που λέγεται «άναρχη δόμηση» του πανεπιστημιακού χάρτη. Και η περί ης ο λόγος «άναρχη δόμηση» οδήγησε σε ακαδημαϊκά εγκλήματα. Απαιδευσία τμημάτων «τιποτολογίας», με γνώμονα να γίνουν μέλη Δ.Ε.Π . «οι ημέτεροι» και με μοναδικό κριτήριο το αλήστου μνήμης «Κάθε πόλη και σχολή, κάθε χωριό και τμήμα.» Αποτέλεσμα η αλληλοεπικάλυψη γνωστικών αντικειμένων, αλαλούμ, κυριολεκτώ, με τα επαγγελματικά δικαιώματα των αποφοίτων και μια ανάπτυξη άνιση, ιδιαίτερα όσον αφορά τα Τ.Ε.Ι.. Κάποια εξ αυτών επιδεικνύουν αξιολογότατο ερευνητικό έργο, όπως καταδεικνύουν αξιολογήσεις, βιογραφικά του προσωπικού, διεθνής παρουσία, κάποια άλλα φυτοζωούν, φθίνουν, αν όχι εκφυλίζονται, απλώς, σε ένα τίτλο.

Κατανοώ απολύτως το πρόβλημα. Όπως κατανοώ ότι μια θεραπεία τύπου «πονάει κεφάλι, κόψει κεφάλι» θα εγκλωβιζόταν στο εξής δίλημμα είτε συλλήβδην κατάργηση των Τ.Ε.Ι., είτε μια αστόχαστη και βεβιασμένη ανωτατοποίηση τους.

Αν η πρώτη θυμίζει τα βίαια χρόνια των σχεδίων «Αθηνά», όπου κάποιοι από εμάς είχαμε χάσει κυριολεκτικά τον ύπνο μας, αναμένοντας, νυχθημερόν, το κλείσιμο της ακαδημαϊκής μονάδας και άρα, την απώλεια της εργασίας μας, η τελευταία, δηλαδή, η ανωτατοποίηση, ανακαλεί μνήμες Αγγλίας, όταν εν μια νυκτί, τα «polytechnics» έγιναν πανεπιστήμια. Συρρικνώθηκε ο χρόνος σπουδών και εργαλειοποιήθηκε ή επιχειρηματοποιήθηκε η εκπαίδευση, εφόσον τα νέα προγράμματα σπουδών υπαγορεύονταν μόνο από τις ανάγκες της αγοράς και έγιναν αγοραία. Ήταν προγράμματα, που οι ανθρωπιστικές σπουδές ήταν αντιπαραγωγικές και δεν έφερναν λεφτά, άρα περίσσευαν. Τα έχω ζήσει κι εγώ έντονα, στην Αγγλία, αρχές δεκαετίας του ‘90.

Άρα, μια βιώσιμη λύση, που αντιπαρέρχεται το σκόπελο, θα ήταν πανεπιστήμια συνεργειών, αξιοποίησης υπαρχουσών δομών Τ.Ε.Ι. και ενσωμάτωσής τους, ούτως ώστε και αυτά να διασωθούν και να δημιουργήσουν τμήματα ακαδημαϊκά και ανθεκτικά στο χρόνο.

Προφανώς και οι χρόνοι του πανεπιστημίου του «homo universalis» έχει παρέλθει ανεπιστρεπτί. Δέος στο πανεπιστήμιο του 21ου αιώνα να συνυπάρχει ο Αριστοτέλης με την βιοτεχνολογία και η κριτική θεωρία με το επιχειρηματικό πάρκο. Έως εδώ καλά.

Πάμε τώρα στα δύσκολα και στα του Ιονίου Πανεπιστημίου. Γνωρίζω ότι η διαδικασία διαμόρφωσης του παρόντος έγινε απολύτως, δημοκρατικά, με επιτροπές μελών Δ.Ε.Π. και πρυτανικών αρχών και απόφαση Συγκλήτου. Έγινε από τα κάτω προς τα πάνω και όχι το αντίστροφο, όπως είχαμε συνηθίσει.

Γνωρίζω ότι στη Σύγκλητο του Ιονίου Πανεπιστημίου υπερψηφίστηκε με 4 ψήφους υπέρ και μία κατά. Επομένως, οι ακόλουθες παρατηρήσεις μου και τα σχόλιά μου είναι καθαρά προσωπικές και εν είδει μιας συμβολής καλόπιστης και θετικής.

Θα ξεκινήσω από το Τμήμα Ιστορίας, που είναι και το Τμήμα, στο οποίο διδάσκω, με αμεροληψία, πιστέψτε με, και χωρίς καμία διάθεση πατριωτισμού του Τμήματός μου. Το Τμήμα Ιστορίας είναι από τα πρώτα του Ιονίου και παραμένει το μοναδικό αυτοτελές Τμήμα Ιστορίας εν Ελλάδι. Τη θεσμική αυτή αυτονομία του γνωστικού αντικειμένου, αλλά και τις διεπιστημονικές προσεγγίσεις του ιδίου του αντικειμένου τις οφείλουμε και στον αείμνηστο δάσκαλο, το Σπύρο Ασδραχά.

Αυτά τα λέω, γιατί στο άρθρο 14 προβλέπεται - και σωστά - η ίδρυση Πανεπιστημιακού Ερευνητικού Κέντρου του Ιονίου Πανεπιστημίου, που θα απαρτίζεται, από ένα Ινστιτούτο Βιοεπιστημών, Βιοτεχνολογίας, Επιστήμης Τροφίμων και Περιβάλλοντος, με έδρα τη Ζάκυνθο και ένα Μουσικής και Καλλιτεχνικής Δημιουργίας, με έδρα την Κέρκυρα. Θα πρότεινα, κύριε Υπουργέ, και ένα Ινστιτούτο Ιστορίας. Αυτό το λέω, δεδομένης της ύπαρξης του Τμήματος, διότι Ινστιτούτα εν ακαδημαϊκώ κενώ, με αναφορά μόνο σε κάποια τοπική πολιτιστική παράδοση, όπως καλύτερα ξέρετε, στερούνται και νοήματος. Επιπλέον και η δημόσια χρήση της Ιστορίας και οι ιδεολογικές χρήσεις και καταχρήσεις της, εσχάτως, είδαμε που οδηγούν, σε μισαλλοδοξίες, σε διχασμούς, που τραυματίζουν την κοινωνία και σε νέου τύπου εθνικοφροσύνες.

Τώρα, θα πάω σε ένα άλλο δύσκολο θέμα, στο παλαιό και το μοναδικό επίσης, στην Ελλάδα, Τμήμα Διερμηνείας και Μετάφρασης. Ένα Τμήμα, το οποίο κόσμησαν και κοσμούν σημαντικές προσωπικότητες, δοκιμασμένο και πολύπειρο, που χρήζει ενίσχυσης και υποστήριξης. Βλέπω ότι ένα ΤΕΙ, όπου το γνωστικό του αντικείμενο θα μπορούσε να είναι ένας τομέας ή μια μεταπτυχιακή ειδίκευση, στην Ηγουμενίτσα, εφαρμογής ξένων γλωσσών, σε θέματα Διοίκησης Επιχειρήσεων, αναβαπτίζεται σε Τμήμα Διερμηνείας και Μετάφρασης. Διερωτώμαι, με πολύ σεβασμό, σας το λέω και καλόπιστα, αναπαράγουμε αυτό που θέλουμε να εξαλείψουμε; Την αλληλοεπικάλυψη γνωστικών αντικειμένων, που εν προκειμένω, καθιστά και κραυγαλέα γεωγραφική γειτνίαση; Τμήμα στην Κέρκυρα και το αυτό Τμήμα στην Ηγουμενίτσα; Μία ωριαία βόλτα είναι με το καράβι. Γιατί να μην μετατραπεί το Τμήμα, δεν είπα εγώ να μη γίνει κάτι στην Ηγουμενίτσα, σε κάτι σχετικό με τη Διοίκηση των Επιχειρήσεων, λέω ένα παράδειγμα.

Τέλος, στο Ληξούρι, αξιόλογο, πολύ καλά σχεδιασμένο ΤΕΙ Τεχνολογίας, Ήχου και Μουσικών Οργάνων, που έχει και σημαντικό αντίκρισμα στην αγορά εργασίας, αν θέλουμε να μιλήσουμε, με αυτούς τους όρους, βλέπω ότι μετατρέπεται σε Θεωρητικό Τμήμα Εθνομουσικολογίας. Ας ληφθεί υπόψη ότι και στο Ιόνιο Πανεπιστήμιο υπάρχει το εξίσου σημαντικό, εξαιρετικό, θα έλεγα, Τμήμα Μουσικών Σπουδών. Δεν έχουμε και εδώ μια περίπτωση αλληλοεπικάλυψης, που θα μπορούσε να θεραπευτεί, με άλλους τρόπους; Το αυτό, βέβαια, ισχύει και για το Τμήμα Ψηφιακών Μέσων και Επικοινωνίας του Αργοστολίου. Έχουμε και των Τεχνών, Ήχου και Εικόνας στο Ιόνιο.

Ενδεχομένως, αγαπητές και αγαπητοί συνάδελφοι, να παρεξηγηθώ και να μη γίνομαι σίγουρα ευχάριστη σε κάποιους από εσάς συναδέλφους Βουλευτές, διότι κανείς δεν θέλει να χάσει, ας είμαστε ειλικρινείς μεταξύ μας, το ακαδημαϊκό ίδρυμα από τον τόπο του. Τα περιφερειακά, όμως, πανεπιστήμια πρέπει να σχεδιάζονται, με αποκλειστικό κριτήριο, να μαθαίνουν γράμματα, να προσφέρουν νέα αντικείμενα και όχι να τονώνουν τις τοπικές αγορές. Ας μην αναπαράγουμε, ακούσια, λογικές που θέλουμε να εξαλείψουμε.

Δεν θέλω να μου επιρριφθεί η μομφή, με όλα αυτά που λέω, του Κερκυραιοκεντρισμού, πόρρω απέχω από αυτό. Θα ήθελα, όμως, να πω – και αυτό είναι μια προσωπική άποψη για συμβολή στη συζήτηση – ότι αρκετοί συνάδελφοί μου, πανεπιστημιακοί και βουλευτές, εκθειάζουν τη γεωγραφική διασπορά των πανεπιστημίων. Επιτρέψτε μου, προσωπική άποψη, επαναλαμβάνω, δεν τη συμμερίζομαι και δεν τη θεωρώ και βιώσιμη.

Παλαιοί συνάδελφοί μου, του Ιονίου Πανεπιστημίου, μου μετέφεραν, κατά καιρούς, τη ζοφερή εμπειρία των πρώτων χρόνων, όταν ξεκινούσε να λειτουργεί το Ιόνιο Πανεπιστήμιο και άπασες και άπαντες ισχυρίζονταν ότι το Ιόνιο Πανεπιστήμιο έγινε από τίτλο «Πανεπιστήμιο» όταν απέκτησε μια κρίσιμη μάζα, που το έκανε κοινότητα και δημιούργησε αυτή η κοινότητα και μια περιρρέουσα πολιτιστική και πνευματική ατμόσφαιρα. Εδραίωσε συνεργασίες, λειτούργησε μια κεντρική βιβλιοθήκη, κεντρική βιβλιοθήκη, το τονίζω, γιατί δεν νοείται διαφορετικά έρευνα και διεπιστημονικότητα. Επαναλαμβάνω, είναι προσωπικές αυτές οι απόψεις, με απώτερο στόχο να συμβάλουν θετικά στη συζήτηση. Ευχαριστώ πολύ.

ΑΝΑΣΤΑΣΙΑ ΓΚΑΡΑ (Προεδρεύουσα της Επιτροπής): Κι εμείς ευχαριστούμε.

Ο κ. Μηταφίδης έχει το λόγο.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Ευχαριστώ, κυρία Πρόεδρε. Να μου επιτρέψετε, αγαπητοί συνάδελφοι, εν είδει ενός μικρού επικήδειου, να τιμήσω τη μνήμη ενός αγωνιστή δασκάλου, που τον αποχαιρετά σήμερα η Θεσσαλονίκη, τον Βασίλη Γκανάτσιο, που έφυγε υπερπλήρης ημερών. Είναι ο «καπετάν Χείμαρρος» της εθνικής αντίστασης, υποστράτηγος του δημοκρατικού στρατού και ιδρυτικό μέλος της «Εταιρίας Διάσωσης Ιστορικών Αρχείων 1940 – 1974», που έχω την τιμή να προεδρεύω. Ο Βασίλης Γκανάτσιος υπήρξε υπόδειγμα εκπαιδευτικού. Σε πολύ δύσκολες εποχές, όργωσε, στην κυριολεξία, τα χωριά της περιοχής Γρεβενών, διοικούσε πυροβολαρχία, ως έφεδρος αξιωματικός, στο αλβανικό μέτωπο και ήταν από τους σημαντικότερους συντελεστές της νικηφόρας μάχης του Φαρδύκαμπου, της πιο μεγάλης μάχης που η εθνική αντίσταση κέρδισε.

Με αφορμή αυτά που εκτοξεύτηκαν κατά της Κυβέρνησης από την πλευρά της Αξιωματικής Αντιπολίτευσης και όχι μόνο, με αφορμή την ανείπωτη τραγωδία, που ζει η χώρα, μια τραγωδία, με αιτίες και ονοματεπώνυμο, θέλω να πω ότι πίσω από την κομψή διατύπωση «διαχρονικές παθογένειες», δεν μπορούν να χαθούν οι πολιτικές ευθύνες για το γεγονός ότι αυτή η χώρα, ιδιαίτερα οι μεγάλες πόλεις, παραμένουν ανοχύρωτες.

Επειδή έχω γεννηθεί και μεγαλώσει στην Θεσσαλονίκη, να θυμίσω ότι συχνά - πυκνά πνίγεται η πόλη, εξαιτίας ενός από τα μεγαλύτερα, όχι μόνο πολεοδομικά, εγκλήματα, γιατί αλλοίωσαν τη φυσιογνωμία της, την περιβόητη «αντιπαροχή» της καραμανλικής οκταετίας.

Επομένως, όταν μιλάμε για διαχρονικές παθογένειες, πρέπει να λέμε τα πράγματα, με το όνομά τους και φυσικά, δεν έχουμε καμία διάθεση από την πλευρά μας, όπως υπαινιχθήκατε, κυρία Καραμανλή, να εμφανίζεται, περίπου, ως αντιπερισπασμός της Κυβέρνησης, να εφαρμόσει την πολιτική του ενιαίου ακαδημαϊκού χώρου. Είναι μια πολιτική, που έχει υπηρετήσει, για πολλά χρόνια, ο Συνασπισμός, ο ΣΥ.ΡΙΖ.Α. και η σημερινή Κυβέρνηση, ώστε να σπάσει ο απομονωτισμός των ιδρυμάτων, να μην έχουμε επικαλύψεις και να μην υπάρχει το επιζήμιο αυτό για το δημόσιο κόστος.

Θέλω να σας πω, επειδή βλέπω τα συστημικά μέσα παραπληροφόρησης να μην συγκρατούνται, κυριολεκτικά, μετά το τριήμερο εθνικό πένθος και να καταφεύγουν στη σκύλευση των νεκρών και την τυμβωρυχία, ότι δεν πρέπει κανείς να τους προσφέρει πολιτικές πλάτες, ιδιαίτερα, όταν έχει λερωμένη τη φωλιά του.

Το πελατειακό κράτος, τα ρουσφέτια, αυτοί που έχτισαν τις παραλίες, οι «λαδωμένοι» υπάλληλοι, όπως κατήγγειλαν πρώην προϊστάμενοί τους, δεν είναι δημιούργημα του ΣΥ.ΡΙΖ.Α., είναι μια από τις μυλόπετρες, που κληρονόμησε η χώρα και η Κυβέρνησή μας από το αλήστου μνήμης δικομματικό καθεστώς, το οποίο οδήγησε τη χώρα στο αδιέξοδο. Αυτά να μην τα ξεχνάτε. Γι' αυτό μην βιάζεστε να αποκομίσετε πολιτικά οφέλη από αυτή την τραγωδία.

Το άλλο που θέλω να πω και εδώ να κλείσω είναι ότι με το παρόν νομοσχέδιο, που ζητάτε να αφαιρεθούν τα άρθρα, που, όπως λέτε, δεν μπήκαν στη διαβούλευση και αφορούν, βέβαια, ρυθμίσεις για τη δευτεροβάθμια ιδιαίτερα και την τεχνική εκπαίδευση, καλύπτουν ορισμένες τρέχουσες αναγκαιότητες και προπαντός δίνουν τη δυνατότητα στο Υπουργείο Παιδείας, με την έκδοση υπουργικών αποφάσεων, να λύνει ζητήματα, ώστε να μην έχουμε όλες αυτές τις δολιχοδρομίες, με τις κοινοβουλευτικές διαδικασίες.

Σχετικά με αυτό που λέτε ότι η Κυβέρνηση αυτή διέλυσε την τεχνική εκπαίδευση, σε ποιον τα λέτε αυτά; Μερικοί έχετε να έρθετε σε επαφή με αυτόν το χώρο, από τον καιρό που υπήρξατε μαθητές, αν υπήρξατε μαθητές της τεχνικής εκπαίδευσης. Ίσα-ίσα, επί των ημερών μας, καθιερώθηκε η μαθητεία και μάλιστα, με όρους προστασίας της εργασίας αυτών των μαθητευόμενων, δόθηκαν κίνητρα, για να προσλαμβάνονται και άνοιξαν δρόμοι και αυτό αναγνωρίζεται, ιδιαίτερα, από τους εργαζόμενους στην εκπαιδευτική κοινότητα. Μήπως θέλετε να σας θυμίσω ότι είχατε απολύσει 2.500 εκπαιδευτικούς από την τεχνική εκπαίδευση; Ότι οι δαπάνες για την παιδεία, με το μεσοπρόθεσμο, που είχατε συμφωνήσει με τους δανειστές, μέχρι το 2018, κατέβαιναν κάτω από το 2%; Τα ξεχάσατε αυτά; Μιλάτε στο σπίτι του κρεμασμένου, κυριολεκτικά, για σχοινί.

Αντίθετα, αυτό που, κατά τη γνώμη μου, σας ενοχλεί είναι ότι δεν εφαρμόζουμε την απραξία, την οποία προτείνετε. Λέτε «Μα, τώρα μέσα στο κατακαλόκαιρο είναι δυνατόν να φέρνετε ένα νομοσχέδιο;». Δεν κατάλαβα. Οι ανάγκες ενός τόπου δεν κρίνονται από τις εποχές ούτε, βέβαια, από τα λεγόμενα «μπάνια του λαού», τα οποία και αυτά έχουν περιοριστεί, σε συμβολικό επίπεδο, λόγω της οικονομικής κρίσης.

Το ίδιο ακριβώς μας έχετε πει – αυτή ήταν και η κριτική που μας κάνατε – για το μακεδονικό. «Η μη λύση είναι η καλύτερη λύση», μας λέτε. Λοιπόν, αυτή η Κυβέρνηση – να θυμίσω μία έκφραση του Αλέξη Τσίπρα, που νομίζω το εκφράζει όλο – προσπάθησε να περάσει ένα κάβο, μέσα από το μάτι μιας βελόνας. Το γεγονός, λοιπόν, ότι έχουμε περάσει μέσα από το μάτι της βελόνας και από ό, τι φαίνεται, με επιτυχία και θα έχουμε δυνατότητα, τον άλλο μήνα όχι να πανηγυρίσουμε, αλλά να βγούμε από αυτή τη φυλακή των μνημονίων, έστω και με περιοριστικούς όρους. Αλλά αυτό θα είναι το δικό μας επίτευγμα, σε πείσμα όλης αυτής της αντίδρασης, που έχετε ξεσηκώσει. Ευχαριστώ πολύ.

ΑΝΑΣΤΑΣΙΑ ΓΚΑΡΑ (Προεδρεύουσα της Επιτροπής): Ευχαριστούμε, κύριε Μηταφίδη.

Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Ευχαριστώ πολύ. Να εκφράσω και εγώ από τη δική μου την πλευρά ότι δεν υπάρχουν λόγια για αυτό που ζήσαμε, την τελευταία εβδομάδα και το οποίο ζούμε. Θρηνούμε τους νεκρούς, ως δικούς μας ανθρώπους. Προσευχόμαστε η συμφορά να σταματήσει εδώ. Το μυαλό και η ψυχή μας είναι δίπλα σε όσους δοκιμάζονται.

Έρχομαι, τώρα, στη σημερινή συζήτηση. Κατ’ αρχήν, έχει γίνει κουραστικό, κυρία Πρόεδρε, πολλές φορές, να χρειάζεται να απαντήσω ή να μιλήσω, πριν από συναδέλφους Βουλευτές, για να πω ότι όταν γίνεται μία συζήτηση στην Επιτροπή Μορφωτικών και μας έχουν επισημάνει άλλοι συνάδελφοι – συγκεκριμένα εγώ ο ίδιος και έχω αναφέρει στοιχεία – καλό είναι να μην έχουμε αναπαραγωγή fake ειδήσεων εδώ, για να χρησιμοποιήσω μία έκφραση, που έχει χρησιμοποιήσει ο Πρωθυπουργός. Συνεπώς, δυόμισι χιλιάδες απολύσεις στην τεχνική εκπαίδευση, είναι ένα μεγάλο fake news, το οποίο αναπαράγει και αναπαρήγαγε ο ΣΥΡΙΖΑ, όταν ήταν αντιπολίτευση, για να γίνει κυβέρνηση, να έρθει να μας σώσει και στη συνέχεια, να αποδειχθεί ότι αυτό δεν συνέβη ποτέ. Λοιπόν, έχω ζητήσει στην Ολομέλεια και έχω πει «φέρτε μου ένα ΦΕΚ απόλυσης, να το δούμε.» Δεν υπάρχει καμία απόλυση σε εκπαιδευτικούς στην τεχνική εκπαίδευση. Άρα, λοιπόν, ζητώ από τις δυόμισι χιλιάδες να μας φέρουν μία, για να μην επαναλαμβανόμαστε και λέμε τα ίδια και τα ίδια.

Όλοι μας, εξάλλου, είμαστε στην πολιτική, για να τοποθετούμαστε και για να κρινόμαστε και σίγουρα, δεν είμαστε εδώ για να υπάρχει μόνον η μία γνώμη, μόνον η μία θέση, μόνον η μία άποψη.

Έρχομαι, λοιπόν, στο σημερινό νομοσχέδιο. Είναι ένα νομοσχέδιο, το οποίο αφορά στο Τ.Ε.Ι. Ηπείρου, το Πανεπιστήμιο Ιωαννίνων , το Τ.Ε.Ι. Ιονίων νήσων και το Ιόνιο Πανεπιστήμιο. Συνδέομαι, ο ίδιος προσωπικά, με όλα τα Ιδρύματα αυτά και λόγω της θέσης μου, αλλά και λόγω της καταγωγής μου, λόγω του τόπου, τον οποίο εκπροσωπώ και στον οποίο εκλέγομαι.

Θέλω, λοιπόν, να θυμίσω ότι το Τ.Ε.Ι. Ηπείρου ιδρύθηκε, το 1988. Στηρίχθηκε, διαχρονικά, από τις κυβερνήσεις, τότε του ΠΑ.ΣΟ.Κ., από τον πρώην Υπουργό, κ. Δημήτρη Τσοβόλα. Στη συνέχεια, από την κυβέρνηση της Ν.Δ., έγινε εξαιρετική δουλειά από τον αείμνηστο πρώην υφυπουργό της Ν.Δ., Γιώργο Παπαγεωργίου. Δόθηκαν χρήματα, κονδύλια, λήφθηκαν πολύ σοβαρές και σημαντικές αποφάσεις και δημιουργήθηκε ένα campus, στην Άρτα, όπου στεγάζεται το Τ.Ε.Ι. Ηπείρου. Ήρθε κοντά το Τ.Ε.Ι. Ηπείρου, κυρίως, στην Άρτα, όπου είναι και η έδρα του, με την τοπική κοινωνία, συνδέθηκε, δέθηκε και ζήσαμε καλές περιόδους, καλές εποχές, με πολλούς σπουδαστές, με πολλούς φοιτητές, με παιδιά, τα οποία ήρθαν εκεί, έμαθαν πράγματα, προχώρησαν στη ζωή τους, καταξιώθηκαν και αποκαταστάθηκαν επαγγελματικά, αλλά και επιστημονικά και ερευνητικά.

Θέλω να θυμίσω και να πω ότι ήταν μια απόφαση, για την οποία ιδιαίτερα εργάστηκε, τόσο η πρώην Υπουργός, κυρία Γιαννάκου, αλλά και ο πρώην Υφυπουργός Παιδείας, κ. Ταλιαδούρος, με συγκεκριμένες αποφάσεις, χτίζοντας τον ενιαίο χώρο της τριτοβάθμιας εκπαίδευσης.

Ειδικά για τον Υφυπουργό, κύριο Ταλιαδούρο, θυμάμαι ότι αναγνώρισε τα επαγγελματικά δικαιώματα, σε πάνω από 180 τμήματα των Τ.Ε.Ι. και συντάχθηκαν τα αντίστοιχα Προεδρικά Διατάγματα. Έτσι, πολλοί σπουδαστές και πολλοί φοιτητές απέκτησαν αυτό, το οποίο δεν είχαν αποκτήσει. Η χώρα μας προχωρούσε με τα προβλήματα της, τις δυσλειτουργίες της, αλλά και την ανάπτυξή της και την επέκτασή της, καθώς κάθε κυβέρνηση, που ερχόταν, έχτιζε πάνω σε αυτά που δημιούργησε η προηγούμενη. Ναι, με προβλήματα. Ναι, με μεγάλες τομές και με μεγάλες αλλαγές.

Έχουν γίνει πολλά στο παρελθόν και καλά και μη, τα οποία ήταν παθογένειες, ήταν αδυναμίες, ήταν δυσλειτουργίες. Νομίζω ότι το σωστό και το ορθό είναι τις παθογένειες του παρελθόντος να μην τις υιοθετούμε και να μην τις επαναλαμβάνουμε, σήμερα. Συνεπώς, να διδαχτούμε από τα λάθη μας και να μην ακολουθήσουμε αυτή την τακτική και εδώ.

Λέω, λοιπόν, το εξής: Στο παρελθόν, υπήρξε αυτή η ανάπτυξη. Ήρθε, στη συνέχεια, το σχέδιο «ΑΘΗΝΑ», που αφορούσε, κυρίως, τα Τ.Ε.Ι. και – κατά τη δική μου τη γνώμη – είδε και διόρθωσε και λειτούργησε, θεραπευτικά, σε προβλήματα, τα οποία είχαν δημιουργηθεί. Πολλά Τμήματα ήταν θνησιγενή, δεν τα επέλεγαν οι φοιτητές. Αυτά τα Τμήματα δεν μπορούσαν να ανταποκριθούν στο ρόλο τους, στην τεχνική εκπαίδευση, στην τεχνολογική εκπαίδευση, στην τριτοβάθμια εκπαίδευση. Αυτά τα συνένωσε, τα δυνάμωσε κι έτσι στάθηκαν περισσότερο και καλύτερα στη νέα εποχή. Δηλαδή, τους έδωσε τη δυνατότητα να μπορέσουν να σταθούν καλύτερα και αυτό έγινε, επαναλαμβάνω, με το σχέδιο «ΑΘΗΝΑ».

Μια τέτοια περίπτωση είναι και η περίπτωση του Τ.Ε.Ι. Ηπείρου, όπου είχαμε, στο σχέδιο «ΑΘΗΝΑ», τη δημιουργία του Τμήματος Μηχανικών Πληροφορικής Τ.Ε. και το οποίο εντάχθηκε στη Σχολή Τεχνολογικών Εφαρμογών του Τ.Ε.Ι. Ηπείρου. Είχαμε τα Τμήματα Γεωπονικής Κατεύθυνσης, που ενσωματώθηκαν και ενώθηκαν σε ένα ισχυρό Τμήμα Τεχνολόγων Γεωπόνων, στη Σχολή Τεχνολόγων Γεωπόνων και θεμελιώθηκε έτσι και δημιουργήθηκε μια πιο «γερή» Σχολή. Είχαμε τη θεμελίωση ενός πρότυπου παιδαγωγικού συστήματος μουσικής εκπαίδευσης, μέσου του Τμήματος Λαϊκής και Παραδοσιακής Μουσικής. Αυτά τα τρία Τμήματα, στην Άρτα, έδειξαν ότι οι φοιτητές, τα τελευταία χρόνια, μετά την κρίση, που οι γονείς δεν μπορούσαν να στείλουν τα παιδιά τους να σπουδάσουν, τα προτίμησαν και τα δυνάμωσαν.

Ερχόμαστε, λοιπόν, σήμερα και λέμε το εξής. Έκανε το σχέδιο «ΑΘΗΝΑ», πήγε μπροστά, λειτούργησε σωστά και θεραπευτικά. Ακολουθήθηκε, λοιπόν, αυτή η πορεία ωρίμανσης και καταξίωσης, που θα έπρεπε, με το σημερινό σχέδιο νόμου; Δηλαδή, ερωτώ ποιο είναι το επόμενο βήμα για το Τ.Ε.Ι. Ηπείρου και ποιο είναι το επόμενο βήμα για τα μέλη Δ.Ε.Π. του Τ.Ε.Ι. Ηπείρου; Ποιο είναι το επόμενο βήμα για τα μέλη Δ.Ε.Π. του Πανεπιστημίου Ιωαννίνων; Ποιο είναι το επόμενο βήμα για τους φοιτητές του Τ.Ε.Ι. Ηπείρου; Είναι, λοιπόν, ο στόχος να ωφεληθούν οι φοιτητές και οι σπουδαστές, αποκτώντας ουσιαστικές γνώσεις και έχοντας προοπτικές να καταξιωθούν, ως επιστήμονες και ως επαγγελματίες αύριο, μεθαύριο; Πιστεύω, ότι όλα αυτά θα έπρεπε να είναι το κριτήριο, ώστε αυτό να μπορεί να θεραπευτεί. Αυτό, όμως, μπορεί να γίνει μόνο από μια Επιτροπή ή θα έπρεπε, στην Ελλάδα του 2018, να έχουμε μελέτες βιωσιμότητας, να έχουμε μελέτες σκοπιμότητας, να έχουμε διερευνήσει και να έχουμε δει προς τα πού πάει ο κόσμος γενικότερα, γιατί ο κόσμος αλλάζει και δεν περιμένει εμάς; Άρα, να έχουμε διαπιστώσει ποια είναι τα κενά, που υπάρχουν, στα πεδία της έρευνας, στην επιστήμη, ποια είναι τα κενά, που υπάρχουν στην αγορά. Ποια, λοιπόν, από αυτά τα κενά, ποιες είναι οι ανάγκες, που υπάρχουν, για να έρθουν να καλυφθούν από ένα σχέδιο νόμου, δίνοντας έτσι μια ελπίδα και μια προοπτική στη νέα γενιά της πατρίδας μας, που τόσο πολύ την έχει ανάγκη;

Οι καλές και οι αγαθές προθέσεις δεν οδηγούν πουθενά και το ξέρετε πολύ καλά και το έχουμε ζήσει και στο παρελθόν, ότι από αγαθές προθέσεις, δυστυχώς, δεν είχαμε τα αποτελέσματα τα οποία ήθελαν ή σκέπτονταν ότι θα έρχονταν. Άρα, λοιπόν, λέμε ότι έπρεπε να γίνει μια δουλειά πιο ουσιαστική και πιο τεκμηριωμένη, μιας που είναι ένα σχέδιο νόμου, που έχει την πρώτη απορρόφηση-κατάργηση ενός ιδρύματος Τ.Ε.Ι. και την απορρόφησή του από ένα πανεπιστήμιο. Πρόκειται για την κατάργηση δύο ιδρυμάτων και την απορρόφησή τους από δύο αντίστοιχα πανεπιστήμια. Λέμε, λοιπόν, ότι έπρεπε να γίνει πιο ουσιαστική δουλειά, πιο εμπεριστατωμένη. Υπάρχουν πολλές αμφιβολίες για το πώς ξεκίνησε και πώς πήγε αυτή η συζήτηση.

Θα αναφερθώ πολύ συγκεκριμένα στην επί των άρθρων συζήτηση για τους διοικητικούς υπαλλήλους, για τις δομές, που πρέπει να γίνουν, για τα ΕΔΙΠ, για το τι θα έπρεπε να υπάρχει στην Άρτα, σε άλλες περιοχές.

Πολιτικά, μόνο, έχω να κάνω την εξής κριτική. Η σημερινή Κυβέρνηση βιάζεται, γενικά βιάζεται. Είχαμε πέρυσι την εξαγγελία της συγχώνευσης του Τ.Ε.Ι. από το Πανεπιστήμιο Ιωαννίνων, η οποία, όμως, εξαγγελία, από τον Οκτώβριο του 2017, απ' ό,τι φαίνεται πάει να γίνει πράξη το καλοκαίρι του 2018. Ο νόμος θα αρχίσει να ισχύει από τον Οκτώβριο του 2018 και οι νέοι φοιτητές θα εισαχθούν στο Πανεπιστήμιο, το Σεπτέμβριο του 2019. Άρα, λοιπόν, έχουμε μια βιασύνη στο να εξαγγείλουμε. Να πούμε, λοιπόν, ότι δεν γίνονται τα βήματα προσεγμένα και οργανωμένα.

Μια πολιτική κριτική λέει ότι δεν μπορείς να εξαγγείλεις και να δεσμεύεις τους επόμενους, διότι τα μέλη ΔΕΠ του Τ.Ε.Ι. Ηπείρου θα ενταχθούν στο μισθολόγιο των μελών ΔΕΠ του Πανεπιστημίου Ιωαννίνων, την 01/01/2019 και τα μέλη ΕΔΙΠ και ΕΕΠ του Τ.Ε.Ι. Ηπείρου θα γίνουν, το 2022. Αυτά προς το παρόν. Πολύ συγκεκριμένα στην επί των άρθρων συζήτηση.

ΑΝΑΣΤΑΣΙΑ ΓΚΑΡΑ (Προεδρεύουσα της Επιτροπής): Ευχαριστούμε πολύ. Έχουμε κλείσει τον κύκλο των ομιλητών.

Το λόγο έχει η κυρία Μερόπη Τζούφη, Υφυπουργός Παιδείας, Έρευνας και Θρησκευμάτων.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Κυρίες και κύριοι συνάδελφοι, είναι πραγματικά πολύ δύσκολο, τέτοιες στιγμές, να βρισκόμαστε εδώ, σε αυτές τις θέσεις και να προσπαθούμε να συνεχίσουμε όλη αυτή την αγωνιώδη προσπάθεια, πιστέψτε με, για την ενίσχυση της δημόσιας παιδείας. Αυτή η συνέχεια είναι δύσκολη, όταν μετράνε μόνο λίγες ώρες από μια τέτοια τραγωδία, που το ατελέσφορο του λόγου δεν μας επιτρέπει να την αγγίξουμε, έστω και με λέξεις. Άλλωστε, μια τέτοια στιγμή, τα λόγια δεν έχουν τίποτα απολύτως να προσφέρουν. Εκείνο που χρειάζεται και ειπώθηκε και από άλλους, είναι να αναλάβουμε, έστω και τώρα, σοβαρές και ουσιαστικές δράσεις και βεβαίως, ανάληψη ευθυνών, αλλά επιτρέψτε μου να πω από όλους, ιδιαίτερα από αυτούς διοίκησαν, όπως διοίκησαν, μεταπολεμικά το γκουβέρνο.

Αισθάνομαι ότι οφείλω, από το βήμα που μου δίνεται σήμερα, να εκφράσω τα ειλικρινή μου συλλυπητήρια στους οικείους των θυμάτων, την συμπαράσταση σε όλους εκείνους, που αγωνιωδώς περιμένουν να βρεθούν οι άνθρωποι τους, που αγνοούνται ή να παραλάβουν το εξιτήριο από τα νοσοκομεία, που νοσηλεύονται και να γυρίσουν ασφαλείς στις οικογένειές τους. Επίσης, δεν μπορώ παρά να εκφράσω το βαθύ μου σεβασμό και την ευγνωμοσύνη σε όλους και όλες, που εκ της θέσεως τους βρέθηκαν στην πρώτη γραμμή της μάχης και βεβαίως, σε όλους τους εθελοντές και τους αλληλέγγυους, που έχουν επιδείξει μια αλληλεγγύη τόσο βαθιά και ουσιαστική όσο και αναγκαία.

Σήμερα, λοιπόν, βρισκόμαστε εδώ, με τη σκέψη μας, δεσμευμένη από αυτή την συνταρακτική απώλεια, όμως, με στόχο να ολοκληρώσουμε, σε συνέχεια και άλλων νομοθετικών πρωτοβουλιών, αυτήν τη συγκεκριμένη νομοθετική διαδικασία, που νομίζουμε ότι απαντά στις ανάγκες της νέας γενιάς. Θα μιλήσω, σχεδόν, αποκλειστικά με την ιδιότητά μου, ως οργανικού μέλους του Πανεπιστημίου Ιωαννίνων, εδώ και πολλά χρόνια, διότι όπως είπε και η συνάδελφος, η κυρία Βάκη, η σημερινή μου ιδιότητα είναι μεταβατική, ενώ η άλλη ιδιότητα είναι κάτι, που υπάρχει, μας ακολουθεί και μας δίνει τη δυνατότητα να τοποθετηθούμε βιωματικά.

Θεωρώ, λοιπόν, ότι, αυτό που αφορά, σήμερα, το Πανεπιστήμιο Ιωαννίνων είναι κάτι πολύ ουσιαστικό. Το Πανεπιστήμιο Ιωαννίνων είναι ένα Ίδρυμα, με μακρά ιστορία, που ξεκίνησε, το 1964, με την ίδρυση μίας μόνο σχολής, αυτή της Φιλοσοφικής και μάλιστα, ως παραρτήματος της σχολής του Αριστοτελείου Πανεπιστημίου Θεσσαλονίκης. Έτρεξε, όμως, πολύ «νερό στο αυλάκι» και από το 1966 και μετά, δημιουργήθηκαν πάρα πολλές σχολές. Σήμερα, το Πανεπιστήμιο Ιωαννίνων διαθέτει 7 σχολές, συνολικά 15 τμήματα, που φοιτούν 22.000 φοιτητές. Τα μέλη ΔΕΠ πλησιάζουν τα 500, τα μέλη του λοιπού προσωπικού είναι 130 και υπάρχουν και 200 διοικητικοί υπάλληλοι. Οργανωμένα τμήματα μεταπτυχιακών σπουδών λειτουργούν στις περισσότερες σχολές του Πανεπιστημίου με σχεδόν 1.500 φοιτητές, ενώ αντίστοιχα, 1.200 φοιτητές εκπονούν διδακτορική διατριβή. Να τονίσω, εδώ, ότι το Πανεπιστήμιο Ιωαννίνων είναι ένα από τα λίγα, που παρέχει αξιόπιστα δωρεάν μεταπτυχιακά προγράμματα.

Επομένως, είναι ένα Πανεπιστήμιο, που έχει τη δυναμική να προχωρήσει παραπέρα, όπως είπα, διαχρονικά, διπλασίασε τις υποδομές του και φαίνεται ότι, με την παρούσα νομοθετική πρωτοβουλία, η δυνατότητα της εξέλιξής του είναι περισσότερο ευοίωνη, γι' αυτό και έχει γίνει δεκτό, όχι για μικροπολιτικούς λόγους και αποτελεί όραμα όλης της ευρύτερης κοινωνίας. Αυτό που συζητάμε σήμερα, είναι, λοιπόν, η ανάγκη να αναβαθμιστεί ο ρόλος του, εκπαιδευτικά και ερευνητικά, πράγμα που έχει ιδιαίτερες επιπτώσεις, κοινωνικές και πολιτισμικές, στην ευρύτερη περιοχή, καθώς το συγκεκριμένο Ίδρυμα διαχρονικά αποτέλεσε και εξακολουθεί να αποτελεί μια σοβαρή επένδυση για την τοπική κοινωνία.

Αντίστοιχη εξέλιξη είχαν και τα Τ.Ε.Ι. Ηπείρου, που αναφέρθηκε και ο συνάδελφος από τη Ν.Δ.. Επομένως, υπάρχουν εκείνες οι δυνατότητες να προχωρήσει αυτή η ενιαιοποίηση και όχι η απορρόφηση. Αυτό θα δώσει τη δυνατότητα να υπάρξει επένδυση και σε ανθρώπινο κεφάλαιο, γιατί η πιο άρτια κατάρτιση στελεχών και η αύξηση της αποδοτικότητάς τους, προφανώς, οδηγεί στην καλύτερη κάλυψη των αναγκών της κοινωνίας της περιοχής.

Προσπαθούμε να φτιάξουμε έναν ενιαίο χώρο, που έχει έναν αδιάσπαστο χαρακτήρα στην επιστήμη. Σήμερα, στις σύγχρονες κοινωνίες, μεγάλο ρόλο, εκτός του θεωρητικού μέρους της έρευνας, παίζει και η εφαρμογή της στην καθημερινότητα. Συνεπώς, οι εφαρμοσμένες επιστήμες, που διακονούνται από τα Τ.Ε.Ι., μπορούν να δώσουν μεγάλη ώθηση στην ανάπτυξη συγκεκριμένων κλάδων, που ακόμη και σε τοπικό επίπεδο, μπορούν να κάνουν μεγάλη διαφορά.

Για παράδειγμα, στη δημιουργία και στην υποστήριξη λειτουργίας τοπικών μικρομεσαίων, συνήθως, επιχειρήσεων, σε κλάδους ζωτικής σημασίας, για την ανάπτυξη της οικονομίας της περιοχής. Αυτό υποστηρίζουμε ότι θα επιτευχθεί, μέσα απ’ τη δημιουργία φοιτητών, πολιτών που θα κατέχουν το θεωρητικό και επιστημονικό, αλλά και το τεχνολογικό υπόβαθρο, προκειμένου να ανταπεξέλθουν καλύτερα στις ανάγκες της αγοράς της εργασίας, όντας επαγγελματικά καλύτερα καταρτισμένοι και έχοντας αποκτήσει δεξιότητες απαραίτητες για την τοπική κοινωνία.

Λαμβάνοντας, λοιπόν, υπόψη τις άμεσες, αλλά και τις μελλοντικές ανάγκες της περιοχής και βλέποντας ποια τμήματα, ποιες σχολές, καθώς και τι τύπου ιδρύματα μπορούν να ταιριάξουν, στην αναπτυξιακή διαδικασία των τοπικών κοινωνιών, κάνουμε αυτή την προσπάθεια για τη δημιουργία ολοκληρωμένων προγραμμάτων σπουδών, που θα παρέχουν ένα ευρύ φάσμα τόσο θεωρητικών γνώσεων και επιστημονικής ανάπτυξης όσο κι εφαρμογών των γνώσεων αυτών, σε τομείς απαραίτητους για τις τοπικές κοινωνίες. Αυτό γίνεται ακόμη πιο επιτακτικό στην περίοδο, που διανύουμε, καθώς η περιοχή μας είναι από τις φτωχές περιοχές και έχει πληγεί, στην περίοδο των κρίσεων, περισσότερο από άλλες.

Με το νομοσχέδιο, λοιπόν, αυτό θεωρούμε ότι με τη βελτίωση και την αναβάθμιση του συνόλου των ανώτατων ιδρυμάτων της περιοχής, οι συνθήκες αυτές μπορούν να βελτιωθούν και ν’ απαντήσουν σε προκλήσεις και του άμεσου, αλλά και του πιο μακρινού μέλλοντος. Π.χ. θα αναφερθώ και μόνο ενδεικτικά σε δύο-τρεις από τις νέες σχολές και τμήματα, που δημιουργούνται, για να καταλάβουμε τη σημασία αυτής της προσπάθειας, σε σχέση με τις πραγματικές ανάγκες της Ηπείρου. Ιδρύεται, λοιπόν, ένα όνειρο πολλών ετών, η Σχολή Γεωπονίας, με το αντίστοιχο Τμήμα, που θα λειτουργεί, στην πόλη της Άρτας. Ήταν από τα όνειρα των τοπικών κοινωνιών, απ’ όταν πρωτοϊδρύθηκε το Πανεπιστήμιο και τώρα ερχόμαστε να υλοποιήσουμε αυτή τη συγκεκριμένη Σχολή, σε μια περιοχή, που έχει παράδοση, που έχει έντονο το στοιχείο της αγροτικής παραγωγής, όχι μόνο για υπάρχουσες καλλιέργειες, αλλά και για τη δημιουργία και για την καλλιέργεια καινοτόμων αγροτικών προϊόντων.

Έρχομαι στη Σχολή, την οποία υπηρετώ, από πολλά χρόνια, τη Σχολή Επιστημών Υγείας του Πανεπιστημίου Ιωαννίνων. Ενσωματώνονται τα Τμήματα Νοσηλευτικής και Λογοθεραπείας και αυτό αποτελούσε παλαιότερες απόψεις των ιατρικών σχολών, εδώ και πάρα πολλά χρόνια, διότι είναι προφανές ότι η ύπαρξη ενός πολύ μεγάλου οργανωμένου νοσοκομείου, όπως το πανεπιστημιακό, αλλά και ενός επίσης συνεπικουρικού μεγάλου νοσοκομείου, που είναι μέσα στην πόλη και μιας πολύ καλά οργανωμένης και άρτιας Σχολής επιστημών υγείας, η οποία, έτσι κι αλλιώς, είχε διαχρονικές σχέσεις με τα Τμήματα αυτά, μπορεί να προσφέρει επιστήμονες πιο εξειδικευμένους, ικανούς, σ’ ένα δεύτερο στάδιο, να εξυπηρετήσουν με τις υπηρεσίες τους όλες τις ευρύτερες μονάδες υγείας της περιοχής.

Ένας επιπλέον βασικός στόχος της μεταρρύθμισης, βεβαίως, είναι και το κομμάτι της διεθνοποίησης των Ανώτατων Εκπαιδευτικών Ιδρυμάτων. Είμαι πεπεισμένη ότι το ανώτατο αυτό εκπαιδευτικό ίδρυμα, το μεγάλο πια Πανεπιστήμιο Ιωαννίνων μπορεί να παίξει έναν πολύ σημαντικό ρόλο, όχι μόνο στη Βορειοδυτική Ελλάδα, που έτσι κι αλλιώς έπαιζε αυτόν το ρόλο, αλλά και στην ευρύτερη περιοχή των Δυτικών Βαλκανίων, με τις άλλες μεταβολές, που έχουν επισυμβεί στο οδικό δίκτυο, αλλά και με ενεργειακούς δρόμους, οι οποίοι ανοίγουν στην περιοχή, αφού θα μπορούσε να εξελιχθεί σ’ έναν βασικό παράγοντα και να αποτελεί και να έχει ηγετική και πρωτοπόρο θέση στο συντονισμό αυτών των ιδρυμάτων.

Επομένως, θεωρώ ότι είναι κάτι, που μπορεί να ωφελήσει την ευρύτερη περιοχή της Ηπείρου, να την κάνει πιο δυνατή, οικονομικά και κοινωνικά και σαφώς πιο ελκυστική σε ό,τι αφορά τη διεθνοποίησή της και να παίξει εκεί έναν κεντρικό ρόλο.

Στο ερώτημα εάν έγινε διάλογος, θα μου επιτρέψετε εδώ ν’ απαντήσω ότι όσοι προερχόμαστε απ’ την περιοχή ξέρουμε ότι ο διάλογος αυτός ήταν εξαντλητικός. Έτσι, θεωρώ ότι η τοποθέτηση της αγαπητής συναδέλφου, της κυρίας Κεφαλίδου, για «συζήτηση παρωδία» δεν έχει να κάνει καθόλου με τα πραγματικά δεδομένα και θέλω να πιστεύω ότι οφείλεται σε ελλιπή ενημέρωση.

Υπήρξαν επιτροπές από τα Ανώτατα Εκπαιδευτικά Ιδρύματα, που κατέληξαν σε ομόφωνα πορίσματα. Δόθηκαν στις τοπικές κοινωνίες. Συγκλήθηκαν όλα τ’ αρμόδια όργανα. Τοποθετήθηκαν οι Σύγκλητοι και των δύο Πανεπιστημίων. Έχουμε αποφάσεις και μόλις πρόσφατα, έγινε ανοικτή συνεδρίαση όλης της Συγκλήτου και τέθηκαν τα ερωτήματα και στα περισσότερα απ' αυτά υπήρξε σύγκλιση.

Επομένως, δεν έγινε βεβιασμένα. Ακούσαμε τους εμπλεκόμενους φορείς, αυτοί είχαν τον κύριο λόγο, ήξεραν τις συνθήκες, αφουγκραστήκαμε τις ανησυχίες τους, δεχθήκαμε τις βελτιώσεις τους, προσπαθήσαμε να λύσουμε όσες απορίες μπορούσαμε και σε τελική ανάλυση, όλοι μαζί να δούμε τη μεγάλη εικόνα αυτού του εγχειρήματος, που μόλις τώρα ξεκινά. Ο διάλογος, κατά τη γνώμη μου, θα ακούσουμε και από τους αρμόδιους φορείς, θα είναι εξαντλητικός, μέχρι την τελευταία στιγμή, ώστε να θεωρήσουν όλοι ότι αυτό το εγχείρημα τους αφορά και θα βγουν όλοι ωφελημένοι από τις επικείμενες αλλαγές.

Θεωρώ, λοιπόν, ότι είναι μια τομή, μια σημαντική προσπάθεια, η οποία μπορεί να συμβάλλει πολύ ουσιαστικά και να αντιμετωπίσει στον τόπο μου, αλλά και γενικότερα, ακόμη και το σοβαρό πρόβλημα των τελευταίων ετών, αυτό της απώλειας του ανθρώπινου κεφαλαίου. Είναι βέβαιο ότι για να μπορέσει να λειτουργήσει αυτή η ανάπτυξη, όπως τη φανταζόμαστε, πρέπει να έχουμε τους πόρους. Υπάρχει η δέσμευση από την πολιτική ηγεσία ότι θα βρεθούν αυτοί οι πόροι, θα δοθούν σε αυτή την κατεύθυνση, ότι θα τονωθεί με ανθρώπινο δυναμικό, έτσι που να δώσουμε τη δυνατότητα στους νέους επιστήμονες να αξιοποιήσουν τις ιδέες, τις ικανότητες και τα προσόντα τους, εδώ στη χώρα μας και να επαναφέρουμε, με αυτόν τον τρόπο, σταδιακά, το πνευματικό κεφάλαιο στα δικά μας πανεπιστήμια. Από εκεί και πέρα, το στοίχημα για τα ΑΕΙ είναι ανοιχτό και πρέπει, με συντεταγμένο τρόπο, να δώσει για την επόμενη ημέρα συγκεκριμένα δείγματα γραφής, στα οποία ευελπιστούν και συμπαρίστανται οι τοπικές κοινωνίες. Σας ευχαριστώ.

ΑΝΑΣΤΑΣΙΑ ΓΚΑΡΑ (Προεδρεύουσα της Επιτροπής): Το λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ακούστηκαν, δυστυχώς, εκφράσεις, που δεν συνάδουν ούτε με τη διαδικασία, που ακολουθήθηκε ούτε και με τη σοβαρότητα του νομοσχεδίου, που συζητάμε. Θα πρέπει να είναι κανείς, πρώτον, πολύ προσεκτικός στις εκφράσεις του και δεύτερον, θα παρακαλούσα να είναι και τεχνοκρατικά καταρτισμένος σε αυτά, που λέει και υποστηρίζει. Αυτό το λέω, διότι δεν μου αρέσει να απαντώ σε πράγματα, που είναι είτε προϊόν παρεξήγησης είτε προϊόν του γεγονότος ότι κανείς δεν έχει κάνει την αντίστοιχη δουλειά, που πρέπει να κάνει, πριν την τοποθέτησή του. Λέτε ότι ήταν λίγος ο χρόνος για δημόσια διαβούλευση; Κατάλαβα σωστά; Πρέπει να πούμε τι σημαίνει «δημόσια διαβούλευση»; Μόλις τώρα σας το είπε η Υφυπουργός, η κυρία Τζούφη. Υπάρχει νομοσχέδιο, σχετικά με την Ανώτατη Εκπαίδευση, συμπεριλαμβανομένων και αυτών, που ψηφίσαμε εμείς, που να έχει περάσει από μια τόσο εξαντλητική διαδικασία; Δεν υπάρχει. Τουλάχιστον, πείτε ότι εκφράστηκαν απόψεις, που δεν ενσωματώθηκαν, διότι πράγματι, σε ένα τόσο πλούσιο και σύνθετο διάλογο, που υπάρχει, υπάρχουν και πράγματα, τα οποία δεν ενσωματώθηκαν, με τα οποία διαφωνούμε ή, εν πάση περιπτώσει, δεν ήταν της στιγμής, αλλά να μη λέμε ότι δεν υπάρχει πλούσια και εκτεταμένη διαβούλευση !

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Τα 20 τελευταία άρθρα;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Μαυρωτά, όλες οι άλλες συνήθειές σας είναι απολύτως αποδεκτές, αλλά τη συνήθειά σας να διακόπτετε, πρέπει να την κόψετε. Μονίμως, εσείς με διακόπτετε, ποιο είναι το πρόβλημα, που έχετε μαζί μου;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Τα 20 τελευταία άρθρα δεν ήταν στη διαβούλευση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ακούστε τι σας λέω, διότι δεν ήσασταν εδώ. Άρχισα να λέω κάποια πράγματα και να διακόπτετε, ενώ δεν ήσασταν στην ώρα σας εδώ. Καταλάβετε τι σημαίνει επιτέλους «δημόσια διαβούλευση» ! Θα σταματήσω εδώ, διότι έχω αρκετά να πω.

Δεύτερον, είναι τόσο μακριά το σχέδιο «ΑΘΗΝΑ», που το έχετε ξεχάσει; Διότι με κάποιο τρόπο, σε λίγο, είμαι σίγουρος γι΄ αυτό, με μαθηματική ακρίβεια, ότι θα αρχίσει να φταίει και ο ΣΥΡΙΖΑ για το σχέδιο «ΑΘΗΝΑ» ! Είναι σαν να μην υπήρχε αυτό το σχέδιο …

Εγώ είπα ότι δεν θα μιλήσω, με όρους σκανδάλων και στείρας αντιπολίτευσης. Θέλετε; Έχω πολλά περισσότερα στοιχεία από ό,τι έχετε εσείς.

Ξέρετε ποιοι όριζαν τα σχέδια αυτά, που άλλαζαν, ανάλογα με το ποιος ερχόταν στο Υπουργείο, σχέδια που ήταν με υπογραφές και πήγαν πίσω; Ξέρετε τι έχουμε βρει στο Υπουργείο, που συνιστά την τραγωδία αυτού του πράγματος, που λέγεται «ΑΘΗΝΑ»; Θέλετε να τα βγάλουμε εδώ; Εγώ δεν έχω αντίρρηση. Μη με προκαλείτε, όμως. Γιατί εάν με προκαλέσετε, θα τα βγάλω και αν τα βγάλω, κανείς δεν θα είναι χαρούμενος, ημών συμπεριλαμβανομένων, διότι αυτά τα πράγματα στην κοινωνία, σε τελική ανάλυση, τα χρεωνόμαστε όλοι. Χρεωνόμαστε όλοι τα κακά.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ): Μη συνεχίζετε με απειλές, ό,τι έχετε, βγάλτε το.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν είναι απειλή.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ): Είναι δυνατόν να συζητάμε έτσι;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Βεβαίως, είναι δυνατόν. Όπως είναι δυνατόν να συζητάμε και με αυτά που είπατε και θα σας απαντήσω. Γιατί πάθατε κάτι, όταν ακούσατε για το «ΑΘΗΝΑ»;

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ): Διακόπτετε τους πάντες, κύριε Υπουργέ. Ή κάνουμε διάλογο ή κάνετε μονόλογο, αποφασίστε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Τώρα, θα με ακούσετε εμένα, όσο δυσάρεστο και να είναι για εσάς. Αλλά και η υπεράσπισή σας, εμμέσως, του «ΑΘΗΝΑ»; Έχετε κανένα λόγο; Άλλη κυβέρνηση το έκανε, δεν το έκανε η δική σας. Εγώ λέω ότι βρήκαμε πράγματα για το «ΑΘΗΝΑ», που σας εκνεύρισε.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ): Μα, δημιουργείτε υπόνοιες.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Φαίνεται ότι πραγματικά σας ενοχλεί η απομάκρυνση από την πολιτική του «Αποφασίζουμε και διατάσσουμε». Αυτό είναι, όντως, μία τραγική διαφορά, που έχουμε οι δυο μας. Επιμένω, αυτό που σας ενοχλεί είναι ότι δεν είμαστε μία κυβέρνηση του «Αποφασίζουμε και διατάσσουμε». Τι να κάνουμε ; Αυτό σας ενοχλεί, διότι λέτε ότι εάν η ελληνική κοινωνία δει ότι υπάρχει ένας άλλος τρόπος, τότε θα είναι δύσκολο να πάμε στα παλιά καλά μονοπάτια. Το δεύτερο. Δεν είναι μόνο η «ΑΘΗΝΑ». Ήταν ότι με διάφορους νόμους, που πρωτοστατούσε η κυβέρνηση, στην οποία αναφέρθηκε η κυρία Κεφαλίδου, είχαν ρημαχτεί τα πάντα. Δεν υπήρχαν κανόνες, είχαν χαλάσει οι κανόνες, γιατί ήταν το νεοφιλελεύθερο πρόταγμα της αποκλειστικά προσωποκεντρικής ευθύνης, πρωτοβουλίας κ.λπ. και όχι των κανόνων, που διασφαλίζουν ένα συλλογικό ήθος. Μην τα ξαναθυμηθούμε αυτά, γιατί εδώ τέθηκαν και πράγματα, που αν ήταν πάνω σε μία ένταση, να το ξέρουμε, αλλά εάν δεν ήταν !

Δεν είναι εδώ ο κύριος Δελής, αλλά καταλαβαίνω ότι είπε ότι αυτό που κάνουμε, είναι «μασκαρεμένη» «ΑΘΗΝΑ». Δεν κατάλαβα, κύριε Δελή, παρόλο, που δεν είστε εδώ, έχετε κανένα πλάνο να συμπληρώσετε, με τη λέξη «μασκαρεμένο» και τη βάζετε και στο θέμα της «ΑΘΗΝΑΣ», γιατί πρέπει να ελεγχθείτε πόσες φορές χρησιμοποιήσατε αυτή τη λέξη. Είναι δυνατόν να λέμε «μασκαρεμένη» «ΑΘΗΝΑ»; Δεν ξέρουμε τι ήταν το «ΑΘΗΝΑ»; Φαίνεται το ξεχάσαμε. Λέω, λοιπόν, ότι εδώ έχουμε πρωτόγνωρες διαδικασίες και αντί να βγείτε να τις υπερασπιστείτε και να τις χαιρετίστε και αυτές θέλετε να τις υπονομεύσετε. Πείτε μου μια φορά, μετά τη μεταπολίτευση, ότι είχαμε Επιτροπές, που δεν τις όριζε το Υπουργείο, που ήρθαν από τα κάτω και το Υπουργείο αποδέχτηκε, σε τέτοια μεγάλη πλειοψηφία, τις προτάσεις, που κάνανε. Μία πείτε μου, για να ξέρω για τα θέματα της εκπαιδευτικής μεταρρύθμισης, όχι μόνο της ανώτατης, όλης της εκπαιδευτικής μεταρρύθμισης.

Δεν υπάρχει καμία. Αυτό είναι ένα καλό πράγμα; Εγώ νομίζω ότι είναι ένα πολύ καλό πράγμα. Και νομίζω ότι πρέπει να το πιστωθούμε όλοι και όλες, διότι είναι πιο δημοκρατικό, είναι πιο επί της ουσίας, είναι πιο δημιουργικό. Τώρα, θέλετε εκεί να βρούμε διαφορές, υποπεριπτώσεις, που τα πράγματα δεν πήγαν καλά; Να σας πω εγώ πολλές περισσότερες, γιατί δεν θα τις γνωρίζετε, αλλά να ξέρουμε και που είναι η έμφαση. Βεβαίως, σε όλα αυτά δεν υπάρχει καμία αυτοκριτική. Εγώ είπα κάποια πράγματα, που έγιναν, πέρυσι, είναι νωπά ακόμη, το τι ακουγόταν και σε αυτήν εδώ την αίθουσα. Είναι νωπά και δεν υπάρχει καμία αυτοκριτική, καμία απολύτως, για το τι λέχθηκε για τα μεταπτυχιακά, για το τι λέχθηκε για τις πρυτανικές αρχές, τι λέχθηκε για όλα τα άλλα άρθρα, τα θυμόμαστε ακόμη.

Αυτά που έγιναν ήταν το ακριβώς αντίθετο αυτών που ακούστηκαν εδώ. Είναι επειδή δικαιώθηκε η Κυβέρνηση; Η απάντηση είναι, ναι, δικαιώθηκε η Κυβέρνηση. Λοιπόν, να ξέρουμε τι λέμε. Είναι καλό για τον τόπο μας; Ελπίζω να απαντήσετε, με γενναιοδωρία, σε αυτό το ερώτημα και να απαντήσετε, με στοιχεία και όχι με ιδεολογικούς όρους.

Κάτι άλλο. Γνωρίζετε τι γίνεται, στην Ευρώπη; Γιατί, απ' ό,τι φαίνεται, έχετε πλήρη άγνοια, εντυπωσιακή άγνοια, για το τι γίνεται, στην Ευρώπη. Γνωρίζετε το σχέδιο Μακρόν, για τον ενιαίο χώρο Ανώτατης Εκπαίδευσης; Γνωρίζετε τη δημιουργία των Ευρωπαϊκών Πανεπιστημίων, με την συνένωση Πανεπιστημίων από διάφορες χώρες; Ναι ή όχι;

Ακολουθούμε το πρόγραμμα Μακρόν; Προφανώς όχι, αλλά φαίνεται ότι αυτή είναι μια τάση, που δεν πρέπει η Ελλάδα να μείνει έξω, αλλά δεν τα γνωρίζετε αυτά. Αν δεν μπορείτε να βρείτε τη βιβλιογραφία, με μεγάλη ευχαρίστηση, να σας τη δώσω, αλλά με μια απλή αναζήτηση στο ίντερνετ, είμαι σίγουρος ότι θα τη διαβάσετε, μέχρι τη Δευτέρα. Καλά, αυτό, όμως, που είναι πιο τρελό απ' όλα, είναι «τα δάκρυα που χύνονται για το τέλος της Τεχνολογικής Εκπαίδευσης»! Μην το ξαναπείτε αυτό, μην το ξαναπείτε, γιατί σας εκθέτει. Ποιας Τεχνολογικής Εκπαίδευσης; Αυτής που επί των ημερών σας κατέρρευσε; Εκτός και εάν εμείς βρήκαμε ένα πράγμα, το οποίο μας ήρθε από αλλού ! Αυτό δεν παραλάβαμε;

Αυτό δεν καταφέρατε; Να μπει βαθιά, μέσα στη γη; Με κάτι απίστευτες μεταρρυθμίσεις, τα ΚΑΤΕΕ έγιναν τρίχρονα, στην αρχή ΤΕΙ, μετά «Ανώτατα Εκπαιδευτικά Ιδρύματα», αργότερα τίποτα. Τουλάχιστον στα βαφτίσια, ο νονός έχει και μια ευθύνη για το παιδί, το οποίο βαφτίζει! Εδώ δεν υπήρχε αυτό, εδώ αφέθηκε μόνο του και ευτυχώς, που υπήρχαν διδάσκοντες. Διδάσκοντες διαφορετικών πολιτικών προσανατολισμών, για να μη νομίσετε ότι υπονοώ τίποτα. Ευτυχώς, λοιπόν, που υπήρχαν οι διδάσκοντες και πήραν την κατάσταση στην πλάτη τους.

Δεύτερον. Αλήθεια, είναι τεχνολογική εκπαίδευση, όταν αυτά τα Ιδρύματα, με δική σας πρωτοβουλία, έχουν Τμήματα Επιστημών Υγείας, Τμήματα Οικονομικών Επιστημών, Τμήματα Κοινωνικών Επιστημών, Τμήματα Τέχνης; Αλήθεια, μιλάτε για τεχνολογική εκπαίδευση; Και δάκρυα επί δακρύων για την τεχνολογική εκπαίδευση; Ξέρετε, στις μέρες μας, το τι γίνεται στον υπόλοιπο κόσμο, που φαίνεται, ότι ξεχάσατε; Τεχνολογική εκπαίδευση είναι και η πανεπιστημιακή εκπαίδευση, είναι η πολυτεχνειακή εκπαίδευση, μην υποβαθμίζουμε, λοιπόν, την πολυτεχνειακή εκπαίδευση, αναφερόμενοι σε τέτοιου είδους θέματα, με τέτοια ευκολία.

Τώρα, θα ήθελα να υπογραμμίσω κάτι που είπε ο κύριος Στέφος, γιατί τόνισε και αυτός, το τόνισε και η κυρία Υφυπουργός ότι εδώ γίνεται μια συζήτηση για το μέλλον των πανεπιστημίων και σήμερα, περίμενα ορισμένοι, εδώ μέσα, να μην χαθείτε σε απίστευτες λεπτομέρειες. Προφανώς και χανόσαστε σε λεπτομέρειες, γιατί δεν έχετε άποψη, επί της συνολικής εικόνας. Βεβαίως και χανόσαστε, αλλά το μεγάλο διακύβευμα είναι το πού πάει η Ανώτατη Εκπαίδευση, σήμερα, που πάνε τα πανεπιστήμια. Μπορούμε να ξέρουμε τις απόψεις σας σε αυτό, μπορούμε να τις ξέρουμε; Διότι, αν δεν τις ξέρουμε, δεν μπορούμε και εμείς να διαμορφώσουμε μια πολιτική, παίρνοντας υπόψη και άλλα πράγματα, που εκφράζονται.

Εδώ, λοιπόν, υπάρχει ένα κενό, απόλυτο κενό. Τι διαφορετικό ισχυρίζεστε ότι κάναμε, το 2016; Θα έρθω σε αυτά, που είπατε, για να επιβεβαιώσω, ακριβώς αυτά, που είχαμε πει, το 2016.

Σχετικά με τα ιδιωτικά πανεπιστήμια, κύριε Στύλιο, αυτή είναι μια άλλη δική σας εμμονή. Τι να κάνουμε; Διαφέρουμε, είστε υπέρ και πολύ ωραία, γιατί ο κύριος Δελής και εσείς έχετε πολύ σαφείς απόψεις. Εσείς λέτε ότι είναι χάλια το υπάρχον σύστημα και γιατί δεν κάνουμε ιδιωτικά να μας σώσουν. Έχουμε πει ότι διαφωνούμε κάθετα. Ο κύριος Δελής λέει ότι όλα αυτά είναι στην υπηρεσία των επιχειρήσεων του μεγάλου κεφαλαίου και αυτό, επίσης είναι για πέταμα και πάμε παρακάτω. Εντάξει, αν αυτό είναι το μέλλον της ανώτατης εκπαίδευσης και θεωρείτε ότι είναι πρόταση, τότε θεωρώ ότι είναι τόσο προβληματική, που δεν αξίζει καν να συζητήσουμε.

Θα ήθελα να ευχαριστήσω και δημόσια τους συμμετέχοντες στις επιτροπές αυτές, με επικεφαλής τον Πρύτανη του Ιονίου πανεπιστημίου, τον κ. Χρυσικόπουλο, τον κ. Δραγώνα, τον πρόεδρο του ΤΕΙ Ιονίων Νήσων, τον κ. Καψάλη του Πανεπιστημίου Ιωαννίνων και τον κ. Τσίνα του ΤΕΙ Ηπείρου, με τους οποίους αρχίσαμε, έχοντας διαφορετικές απόψεις. Είναι θρίαμβος η συζήτηση, οι συγκλίσεις, αυτό είναι ο θρίαμβος αυτών των επιτροπών και επιμένω ότι το πιστώνεται η ακαδημαϊκή κοινότητα και τα πανεπιστήμια, που κακολογούνται, τόσο πολύ. Αυτές είναι διαδικασίες, που πρέπει όλοι να προστατεύσουμε.

Σχετικά με την κυρία Καραμανλή, προφανώς, δεν καταλαβαίνει το θέμα των μεταπτυχιακών, γιατί γίνεται μια σπέκουλα και σε αυτό το ζήτημα. Πέρσι τον Αύγουστο, ψηφίσαμε το νόμο, είπαμε ότι η πανεπιστημιακή κοινότητα θα ετοιμαστεί για διάφορες πτυχές αυτού του νόμου, στη διάρκεια της χρονιάς, που έρχεται, ώστε να μην υπάρχουν βιασύνες και πράγματα, που μετά θα είναι δύσκολο να ανατραπούν. Αυτό έγινε για τις μεταπτυχιακές, με πλήρη συμφωνία της πανεπιστημιακής κοινότητας. Πέρσι τον Σεπτέμβριο, συνέχισαν τα μεταπτυχιακά, όπως ήταν τόσον καιρό και από φέτος είναι τα καινούργια. Αυτό είναι και ευτυχώς, που είναι αυτό.

Έγιναν ορισμένες συζητήσεις για ορισμένα Τμήματα και θα έχουμε την ευκαιρία να τα πούμε και στην κατ' άρθρον συζήτηση, αλλά πρέπει να προστατεύσουμε τον ορθολογισμό μας. Είπε η κυρία Καραμανλή, σχετικά με το Τμήμα Διερμηνείας και Μετάφρασης, που ιδρύεται στην Ηγουμενίτσα και είναι καινούργιο. Πρώτον, η γειτνίαση ή η μικρή απόσταση δεν συνιστά ακαδημαϊκό κριτήριο. Ας μην αρχίσουμε ποιο είναι κοντά στο άλλο, διότι τότε, ανάμεσα στα Ιωάννινα και στο Ιόνιο, υπάρχουν πάρα πολλά τμήματα, που ντουμπλάρει το ένα το άλλο. Στην Αθήνα, τα μισά ντουμπλάρουν το ένα το άλλο. Άρα, η γειτνίαση είναι δυνατόν να είναι ακαδημαϊκό επιχείρημα; Η απάντηση είναι σαφέστατα όχι. Δεύτερον, εμείς θέλουμε να ιδρύσουμε ένα Τμήμα υψηλών προδιαγραφών για Διερμηνεία και Μετάφραση, με έμφαση στις βαλκανικές γλώσσες, που αυτό δεν έχει καμία σχέση με το επίσης πολύ καλό Τμήμα του Ιονίου Πανεπιστήμιου. Είναι κανείς αντίθετος σε αυτό, μήπως και δεν το έχω καταλάβει; Δεν θέλει κανείς στη νέα πραγματικότητα, όταν μιλάμε για εξωστρέφεια και κατηγορούμαστε ότι εμείς είμαστε εμμονικοί και δεν έχουμε εξωστρέφεια, να συζητήσουμε για ένα Τμήμα Μετάφρασης και Διερμηνείας, με μια νέα κατάσταση στα Βαλκάνια, με έμφαση τα Βαλκάνια;

Δεύτερον, υπήρξε μια υποτίμηση, πάλι από την κυρία Καραμανλή, των Μουσικών Σπουδών, που θα ιδρυθεί στο Πανεπιστήμιο των Ιωαννίνων, επειδή υπάρχει Τμήμα Μουσικών Σπουδών και στην Κέρκυρα. Βεβαίως, υπάρχει πάλι το επιχείρημα της γειτνίασης, το εξαντλήσαμε αυτό. Ξέρετε ότι το Τμήμα Μουσικών Σπουδών, που είναι τώρα στην Άρτα, έχει ένα από τα πληρέστερα αρχεία στην Ελλάδα για παραδοσιακή μουσική;

Ξέρετε ότι όταν λέμε «μουσική», όπως και όταν λέμε «ιστορία», όπως όταν λέμε πολλά γνωστικά πεδία, δεν είναι ένα και το αυτό και αυτό να ταυτίζεται με τη δυτική μουσική; Τα ξέρουμε αυτά; Θέλουμε να τα υπερασπιστούμε; Θέλουμε να τα πάμε ένα βήμα παρακάτω; Ας το κάνουμε, λοιπόν.

Τρίτον. Λέχθηκε για την Εθνομουσικολογία. Τώρα, έχουμε ένα Τμήμα Τεχνολογίας Ήχου, το οποίο έχει πάρα πολλά πράγματα, που επικαλύπτονται, από άλλα τμήματα. Η Εθνομουσικολογία, στα Ιόνια νησιά, είναι και αυτό κάτι το «εξωτικό» και δεν το έχω καταλάβει; Ξέρει κανείς τη ζωή στα Ιόνια Νησιά, γύρω από το θέμα μουσικής, ναι ή όχι; Και βεβαίως, δεν είναι μόνο τα Ιόνια Νησιά, δεν είναι κάτι τοπικό, διότι αυτό έχει απόλυτη σχέση με όλο το κομμάτι της Ευρώπης, που έχει επηρεάσει τόσο πολύ και εδώ. Υπάρχει πεδίο δόξης λαμπρό και για τους νέους καθηγητές, που θα πάνε και για τους φοιτητές μας και για τη συλλογή όλων των ειδών των υλικών.

Αυτό, βεβαίως, που είπε, μάλλον εκείνη την ώρα δεν θα της ήρθε κάποια άλλη λέξη της κυρίας Καραμανλή, αν και τα διάβαζε, είναι ότι τα ερευνητικά ινστιτούτα είναι ένα «δέλεαρ». Μην υποτιμάμε τους συναδέλφους μας στα πανεπιστήμια, έτσι δεν είναι; Δεν είναι σωστό. Πραγματικά, δεν είναι σωστό. Δέλεαρ, για να κάνουν τι; Για να τους καλοπιάσουμε; Κάνοντας τους ερευνητικά ινστιτούτα; Προς Θεού. Ας πάμε ένα βήμα παρακάτω.

Δεν θέλω καν να σχολιάσω αυτό το επίπεδο, διότι τα περί μικροκομματικών σκοπιμοτήτων και ότι το κάνουμε για ψηφοθηρικούς λόγους και τα λοιπά, πραγματικά, σας μιλάω ειλικρινά, δεν θα το σχολιάσω. Απαξιώ να το σχολιάσω και δεν θα το σχολιάσω ούτε και στην Ολομέλεια. Ρίχνει το επίπεδο της συζήτησης για ένα εγχείρημα, για το οποίο συζητάμε, για το αύριο των πανεπιστημίων.

Η κυρία Κεφαλίδου αναφέρθηκε, με άνεση, στα χιλιάδες προβλήματα στο Πανεπιστήμιο Δυτικής Αττικής. Από τα χιλιάδες αυτά, μπορείτε να μας λέγατε ένα; Όντως, σας διέκοψα εκεί, για να μας πείτε ένα. Δεν μου έχετε πει. «Δεκάδες» μπορεί να θέλατε να πείτε, είπατε «χιλιάδες». Εγώ σας λέω και από τα «δεκάδες», να μας πείτε ένα.

Και μάλιστα, έχει ενδιαφέρον ότι την περασμένη Παρασκευή, συναντήθηκα, για πρώτη φορά, μετά την αρχική συνάντηση, με τη Διοικούσα Επιτροπή του Πανεπιστημίου Δυτικής Αττικής, ενημέρωσαν εμένα και τους συναδέλφους μου στο Υπουργείο, αναλυτικότατα, για το τι γίνεται και πραγματικά, σ' αυτό το πρωτόγνωρο εγχείρημα, που είναι αχαρτογράφητοι οι δρόμοι, για την επόμενη μέρα, τα πράγματα είναι εντυπωσιακά καλά, για να υποδεχθούν τους πρώτους μας φοιτητές.

Τώρα, αναφερθήκατε, δυστυχώς και για τοπικιστικά ρουσφέτια. Είναι η λέξη σας. Για να «κουτσοβολέψουμε εκπαιδευτικούς και φοιτητές» ! Επίσης, δεν θα το σχολιάσω. Απαξιώ να σχολιάσω έκφραση, που λέει, ότι όλο αυτό είναι για να «κουτσοβολέψουμε τους καθηγητές και τους φοιτητές». Σας παρακαλώ, προστατέψτε και τον εαυτό σας, αλλά κυρίως το κύρος των εκπαιδευτικών και τις αγωνίες των φοιτητών.

Το άλλο ήταν πάλι ένα πλάνο, που δεν έγινε κατανοητό. Δεν είναι, λέει, υποχρεωτικά τα διετή. Προφανώς και δεν είναι υποχρεωτικά τα διετή. Πώς αλλιώς θα μπορούσε να γίνει; Είναι υποχρεωτικό ένα πανεπιστήμιο να κάνει και το τάδε τμήμα; Γι' αυτό λέμε ότι αυτά πρέπει να γίνονται, σε συνεννόηση με τους παραγωγικούς φορείς, να κατοχυρώνουν ένα εξαιρετικό πρόγραμμα σπουδών, για να μην κοροϊδεύουμε τα παιδιά και τα παιδιά του ΕΠΑΛ, εκεί όπου θα αρχίσουν αυτά να έχουν αυτή την προνομιακή πρόσβαση.

Και βεβαίως, λέμε «ριζοσπαστικές λύσεις», με προσεκτικά βήματα, όμως. Μην τα κάνουμε, με ένα τρόπο, που θα τα βρούμε μπροστά μας, σε πέντε - δέκα χρόνια.

Κύριε Δελή, αυτό που λέτε, περί μνημονίων και ΟΟΣΑ, πάλι ας μη το συζητήσουμε. Είστε υποχρεωμένος να το πείτε, αλλά δεν βασίζεται, πουθενά. Διαβάστε, τουλάχιστον, τις Εκθέσεις του ΟΟΣΑ, διαβάστε τις Εκθέσεις των μνημονίων και πέστε που βασίζεται. Ειδικά αυτό δεν βασίζεται πουθενά. Η συζήτηση, δηλαδή, για το μέλλον της ανώτατης εκπαίδευσης βασίζεται στον ΟΟΣΑ και στα μνημόνια; Νομίζω ότι έχετε δείξει δείγματα μιας πολύ πιο σύνθετης επιχειρηματολογίας.

Λέτε, όμως, κάτι, για το οποίο, ενδεχομένως, να έχουμε πολύ σοβαρές διαφορές. Αυτό είναι ότι η πληθώρα των τμημάτων, που δημιουργούνται, είναι για δημιουργία φτηνού εργατικού δυναμικού. Αυτό είπατε. Κοιτάξτε, έχουμε μια πολύ ριζική διαφορά για το τι συνιστά «μόρφωση». Το Πανεπιστήμιο για εσάς είναι αποκλειστικά για την αγορά εργασίας, δεν είναι για τίποτα άλλο. Εμείς λέμε ότι τα παιδιά έχουν δικαίωμα να μορφώνονται, έχουν δικαίωμα να σπουδάζουν. Αυτό έχει μία αυτονομία, σε σχέση με το τι δουλειά θα βρουν, μετά. Δεν πρέπει να τους προετοιμάζουμε και για τα επαγγέλματα; Προφανώς ναι, αλλά μην, μέσα σε αυτό, ξεχάσουμε την αυτοτελή μορφωτική λειτουργία των πανεπιστημίων.

Επίσης, λέχθηκε ότι κάναμε τη Γεωπονική στην Άρτα, για να εξυπηρετήσουμε τις μεγάλες επιχειρήσεις. Άλλο και αυτό ! Όλη η περιοχή εκεί δεν έχει Γεωπονική Σχολή, σε μια χώρα σαν τη δικιά μας. Αυτό δεν είναι μία ανάγκη; Η ανάγκη είναι, για να δίνουμε στις επιχειρήσεις φτηνό εργατικό δυναμικό; Αλήθεια; Όχι για να εκπαιδεύουμε ανθρώπους, που θα πάνε και θα έχουν σύγχρονη γεωργία, σύγχρονα προϊόντα, θα δουν τι γίνεται με τα προβλήματα της γεωργίας, θα μετεκπαιδεύονται σε αυτή τη Γεωπονική Σχολή; Εκτός αν το κάνουμε όλο αυτό, για να εξυπηρετήσουμε τις μεγάλες επιχειρήσεις. Τι να σας πω! Λέτε επιπλέον ότι και για αυτό που πάμε να κάνουμε, συμφωνούν, είναι οι λέξεις σας, όλα τα αστικά κόμματα, όλοι οι πρυτάνεις, όλη η τοπική κοινωνία και όλες οι επιχειρήσεις. Εμείς αυτό το βρίσκουμε πολύ θετικό, εσείς το βρίσκετε πολύ αρνητικό, γι΄ αυτό λέω ότι μας χωρίζει πολύ μεγάλη διαφορά.

Είπατε, φευγαλέα, μία φράση, που θα ήθελα πολύ να ακούσω την αναλυτική επιχειρηματολογία σας, ότι εσείς είστε υπέρ της ενιαίας ανώτατης εκπαίδευσης. Αυτό το αναφέρατε σε μία πρόταση, τίποτα παραπάνω. Χαίρομαι, ιδιαιτέρως και αποτελεί τιμή για εσάς ότι μετακινηθήκατε από μία εμμονή, που είχατε, ότι τα διετή προγράμματα σπουδών θα ήταν με δίδακτρα. Σήμερα, αναφερθήκατε στα διετή, χωρίς να αναφέρετε το θέμα των διδάκτρων και αυτό το θεωρώ κάτι πολύ σημαντικό, γιατί επιτέλους συνεννοούμαστε.

Ο κ. Μαυρωτάς ανέφερε την απόφαση της Συγκλήτου της Κρήτης. Κύριε Μαυρωτά, δεν κατάλαβα, γιατί επιλέξατε την απόφαση της Συγκλήτου της Κρήτης, γιατί αντίστοιχες αποφάσεις έχουν βγάλει το Πανεπιστήμιο Θεσσαλίας, για το εγχείρημα του ΤΕΙ Θεσσαλίας, του ΤΕΙ Στερεάς, των ιδρυμάτων για τα οποία συζητάμε κ.λπ..

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Γράψτε μου ποιες να παίρνω, για να φέρνω αυτές που θέλετε !

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, όχι. Έχω δικαίωμα, νομίζω, όταν κάποιος επιλέγει μια από τις 20 αποφάσεις διαφορετικών ιδρυμάτων, να ρωτάω με ποιο κριτήριο. Προφανώς, είναι μία εγκυρότατη απόφαση. Να σας πω, όμως, τι έχει γίνει στη Κρήτη, γιατί έχει σημασία να είναι γνωστό. Το ΤΕΙ Κρήτης, μέσω του Πρύτανή του, απηύθυνε έκκληση, όχι παρακάλιο, ζήτησε από το Πανεπιστήμιο Κρήτης και το Πολυτεχνείο Κρήτης να καθίσουν να συζητήσουν, με μηδενική ατζέντα, από την αρχή, από μηδενική βάση. Το Πανεπιστήμιο Κρήτης, διά του Πρύτανή του, το ίδιο και ο Πρύτανης του Πολυτεχνείου Κρήτης αρνήθηκαν να έρθουν σε μια τέτοια συζήτηση. Εμένα αυτό με αφήνει άναυδο. Να σου ζητάνε να συζητήσεις για το μέλλον των ανώτατων εκπαιδευτικών ιδρυμάτων της Κρήτης, από μηδενική βάση και εσύ να λες ότι τα πράγματα δεν είναι ακόμα ώριμα; Δεν θεωρώ ότι αυτό συνιστά μία επί της ουσίας ακαδημαϊκή απάντηση.

Όσον αφορά στην Ειδική Αγωγή, έχετε δίκιο. Την Ειδική Αγωγή την είχαμε, στο αρχικό νομοσχέδιο, που ανέβηκε στη διαβούλευση.

Την Ειδική Αγωγή τη δέχθηκε ομόφωνα, για να μη νομίζετε ότι τα κρύβω, η Σύγκλητος του Πανεπιστημίου Ιωαννίνων. Εμείς δεν το έχουμε, διότι, στη διάρκεια της δημόσιας διαβούλευσης, είναι στο διαδίκτυο όλα αυτά, τα περισσότερα σχόλια τα είχαμε, ως προς το επιστημονικό στάτους ενός τέτοιου Τμήματος, παρόλο που αντίστοιχο υπάρχει στο Βόλο και υπάρχει και μια κατεύθυνση, σε ένα Τμήμα του Πανεπιστημίου Μακεδονίας. Υπήρξαν, λοιπόν, πολύ σοβαρές επιστημονικές αντιρρήσεις γι' αυτό. Αυτός είναι ο λόγος, που είπαμε, στην τελευταία συνεδρίαση, την οποία ανέφερε η κυρία Τζούφη, στις 14 Ιουλίου, που είχαμε με τη Σύγκλητο του Πανεπιστημίου Ιωαννίνων, να επανέλθει αυτό το θέμα αλλά με μια επιστημονική τεκμηρίωση, λαμβάνοντας υπόψη αυτού του τύπου τα σχόλια.

Άκουσα με προσοχή, την πρόταση, που κάνατε, για το θέμα της υποχρεωτικής ημέρας στο σχολείο κ.λπ.. Προφανώς και με μεγάλη χαρά, να γίνει αποδεκτή αυτή η πρόταση. Απλώς, να ξέρουμε ότι κάθε σχολείο έχει ένα σχέδιο εκκένωσης, να το ξέρουμε αυτό. Υπάρχει ένα σχέδιο πολιτικής προστασίας, που είναι αναρτημένο στο σχολείο, είναι κοινοποιημένο στους διευθυντές εκπαίδευσης και κάθε φορά γίνεται άσκηση στα σχολεία. Το λέω αυτό, για να μην θεωρούμε ότι δεν υπάρχει τίποτε. Αυτό δεν έγινε από τη δική μας Κυβέρνηση, υπάρχει εδώ και χρόνια. Να ενισχύσουμε αυτό με αυτήν την ημέρα, που προτείνετε. Εμείς, όπως έχω πει και προχθές στη Βουλή, από το Σεπτέμβριο, θα αρχίσουμε μια μεγάλη καμπάνια για το θέμα της βίας, του bulling και για το θέμα των κινητών. Υπάρχει, λοιπόν, η πρόθεση να ανοίγουμε τα μεγάλα ζητήματα, όπως ανοίξαμε και το θέμα της οδικής κυκλοφορίας και τη συμπεριφορά στους δρόμους κ.λπ., αλλά δεν θέλουμε αυτά να τα κάνουμε, με αφορμή κάποια γεγονότα, για να μη θεωρηθεί μια σπασμωδική κίνηση. Αυτά τα πράγματα, όμως, ήδη γίνονται. Παρόλα αυτά, με μεγάλη χαρά, να αποδεχθούμε την τροπολογία.

Κύριε Στύλιο, τώρα, πόσο βιαστικό είναι ένα πράγμα, που το συζητάμε, ένα χρόνο;

Το ξέρετε ότι το συζητάμε, γιατί είστε από εκείνα τα μέρη. Όλοι το συζητάνε και το συζητάνε πολύ καλά. Πείτε μου άλλα πράγματα, αλλά όχι ότι βιαστήκαμε. Εκείνο, όμως, που θέλω να ξέρετε, είναι και όλοι να το ξέρουμε και όλοι να προσπαθήσουμε να το ξεχάσουμε, ότι δυόμισι χιλιάδες εκπαιδευτικοί από την Τεχνική Εκπαίδευση, απολύθηκαν, επί ημερών Ν.Δ..

Αυτοί οι άνθρωποι δεν είναι ότι δεν είχαν τι να κάνουν και είπαν «φεύγουμε από τις δουλειές μας» και προσλήφθηκαν, πάλι από εμάς. Αυτό δεν αμφισβητείται. Τι το θέλετε, λοιπόν και το ανακατώνετε; Είναι ένα πράγμα, που έγινε, είναι μια εφιαλτική περίοδος για εργαζόμενους …

ΓΕΩΡΓΙΟΣ ΣΤΥΛΙΟΣ: Στην κινητικότητα πήγαν.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Στην κινητικότητα πήγαν, αλήθεια; Θέλετε να βγείτε και να πείτε σε αυτούς τους ανθρώπους «Βρε παιδιά, κακώς καταλάβατε ότι σας διώξαμε, κινητικότητα ήταν και εσείς μπερδευτήκατε και αντί να κινηθείτε, πήγατε σπίτι σας»; Μην το κάνουμε, ένα σεβασμό στους ανθρώπους. Γι' αυτό και λέω, όπως είναι η «ΑΘΗΝΑ» και οι απολύσεις, να τα ξεχάσουμε. Σας μιλάω, ειλικρινά, ότι δε θα είμαι εγώ ο πρώτος, που θα το θέσω. Αν το θέσετε, όμως, δεν μπορώ να μην το απαντήσω.

Τέλος, όπως σωστά είπε ο κ. Μαυρωτάς, είπαμε τρεις κατηγορίες τμημάτων: Πρώτον, αυτά που είναι ντε φάκτο πανεπιστημιακά, δεύτερον, αυτά που πρέπει να τους δώσεις ένα σπρώξιμο και τρίτον, αυτά που έχουν ολοκληρώσει τον ιστορικό τους κύκλο. Σωστά; Αυτό ακριβώς δεν κάνουμε;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το «Ποτάμι»): *(Ομιλεί εκτός μικροφώνου)*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, δεν είναι έτσι. Το Τμήμα, στην Ηγουμενίτσα, με τη σημερινή του μορφή, κλείνει, το Τμήμα στο Ληξούρι, κλείνει. Έχουμε πολλά τέτοια στα σχέδια τα υπόλοιπα.

Τα υπόλοιπα, λοιπόν, γίνονται πανεπιστημιακά, ορισμένα διατηρώντας την ονομασία τους, διότι είναι στην πρώτη κατηγορία των τμημάτων και ορισμένα αναμορφούμενα, για να γίνουν πιο σύγχρονα.

Για τα τελευταία, όπως σας είπα, θα δηλώσουμε, στη διάρκεια της συζήτησης στην Ολομέλεια και τον ακριβή αριθμό προσωπικού διδασκόντων ΔΕΠ, που θα δώσουμε, ώστε, προφανώς, να μην έχουμε αυτό το ρεζιλίκι, που είχαμε τόσα χρόνια, να είναι τα Τμήματα αυτά μη αυτόνομα, με μηδενικό προσωπικό κ.λπ.. Άρα, θέλω να σας πω ότι για άλλα μπορεί να υπάρχουν προβλήματα, γι’ αυτά ειδικά ακολουθήσαμε, επί λέξει, αυτά που είχαμε αποφασίσει.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Απλώς, στο πόρισμα λέγαμε ότι αυτά που θα μπορούσαν να συνεχίσουν να υπάρχουν στα ΤΕΙ, ως τμήματα, που παρέχουν τεχνολογική εκπαίδευση περισσότερο συμβατή, ήταν η τρίτη κατηγορία, αυτά που δεν θα πανεπιστημιοποιηθούν. Αυτή η κατηγορία εξαφανίζεται. Δεν υπάρχουν πια.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε. Σε ποια αναφέρεστε;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Στο πόρισμα, είχατε τρεις κατηγορίες. Αυτά που είπατε, που είναι ήδη εφάμιλλα των πανεπιστημιακών και θα μπορούσαν, αυτά, που μέσα σε τρία χρόνια θα είναι και υπάρχει και η τρίτη κατηγορία, που λέει αυτά θα μπορούσαν να συνεχίσουν να υπάρχουν στα ΤΕΙ, ως τμήματα, που παρέχουν τεχνολογική εκπαίδευση περισσότερο συμβατή με τον αρχικό σκοπό ίδρυσης των ΤΕΙ. Τώρα, πλέον, η τρίτη κατηγορία εξαφανίζεται, γιατί εξαφανίζονται τα ΤΕΙ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Θα σας πω. Περιμένετε να δείτε, αν θα εξαφανιστούν. Υπάρχει ένα ολόκληρο εγχείρημα, σε όλη την Ελλάδα. Έτσι, δεν είναι; Εμείς, εδώ, μιλάμε για δύο πολύ συγκεκριμένα ΤΕΙ και δύο συγκεκριμένα πανεπιστήμια. Μας υπολείπονται ακόμη αρκετά, που υπάρχουν διεργασίες και πάει λέγοντας. Δεν είπα, δεν θα φορέσουμε σε κανέναν…

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Βλέπω να μένουν μόνο στην Κρήτη ΤΕΙ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εσείς, προφανώς, θα έχετε περισσότερη πληροφορία από ό,τι εγώ ή κάνετε μία εκτίμηση, αλλά θέλω να σας πω υπάρχουν πολλά ΤΕΙ, υπάρχουν πολλά πανεπιστήμια. Όλοι είναι σε μία συζήτηση και να σας πω κάτι; Το να μείνεις ΤΕΙ, μη στα καλά καθούμενα θεωρήσουμε ότι είναι κάτι υποτιμητικό. Εννοώ, μέσα σε αυτή τη λογική, βεβαίως, αν μείνει ως έχει, κ.λπ.. Ας το δούμε. Έχουμε πολλά να πούμε, από εδώ και εμπρός. Ευχαριστώ πολύ.

ΑΝΑΣΤΑΣΙΑ ΓΚΑΡΑ (Προεδρεύουσα της Επιτροπής): Ευχαριστούμε πολύ. Ολοκληρώνεται η σημερινή συνεδρίαση.

Η επόμενη συνεδρίαση της Επιτροπής είναι τη Δευτέρα, 30 Ιουλίου, στις 15:00΄, με την ακρόαση των εξωκοινοβουλευτικών προσώπων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Κάτσης Μάριος, Μηταφίδης Τριαντάφυλλος, Παυλίδης Κωνσταντίνος, Στέφος Ιωάννης, Ράπτη Ελένη, Στύλιος Γεώργιος, Κεφαλίδου Χαρά, Δελής Ιωάννης, Κατσίκης Κωνσταντίνος και Μαυρωτάς Γεώργιος.

Τέλος και περί ώρα 13.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΑΝΑΣΤΑΣΙΑ ΓΚΑΡΑ**